
Mulţumiri 


Am hotărît să încerc să scriu o carte de popularizare 
despre spațiu și timp după ce am ţinut cursurile Loeb 
la Harvard, în 1982. Exista deja un număr considera- 
bil de cărţi privind începuturile universului și găurile 
negre, variind de la foarte bune, cum ar fi cartea lui 
Steven Weinberg Primele trei minute, pînă la foarte 
proaste, pe care nu le voi numi. Totuși, am simțit că 
nici una dintre ele nu răspunde întrebărilor care m-au 
condus la efectuarea cercetărilor în cosmologie și teoria 
cuantică: De unde vine universul? Cum și cînd a în- 
ceput? Va ajunge la un sfîrșit, și dacă da, cum? Acestea 
sînt întrebări care ne interesează pe toți. Știința moder- 
nă a devenit însă atât de tehnică încît numai un număr 
foarte mic de specialiști sînt capabili să stăpînească 
matematica utilizată pentru descrierea lor. Totuși, ideile 
de bază privind originea și soarta universului pot fi 
enunțate fără utilizarea matematicii, într-o formă pe 
care o pot înțelege oamenii care nu au educație știinţi- 
fică. Este ceea ce am încercat să fac în această carte. 
Cititorul trebuie să judece dacă am reușit. 

Cineva mi-a spus că fiecare ecuație pe care o includ 
în carte va înjumătăţi vînzările. Prin urmare, am hotărît 
să nu existe ecuaţii. Totuși, în cele din urmă, am intro- 
dus o ecuatie, faimoasa ecuație a lui Einstein, E = mc2. 
Sper ca aceasta să nu sperie jumătate din cititorii mei 
potenţiali. 

În afară de faptul că am fost destul de ghinionist 
să am ALS, sau boala neuro-motorie, am avut noroc 
în aproape toate celelalte privinţe. Ajutorul și sprijinul 


5 


pe care le-am primit de la soția mea Jane și de la copiii 
mei Robert, Lucy și Timmy au făcut posibil să duc o 
viață cît se poate de normală și să am o carieră reușită. 
Am mai fost norocos pentru că am ales fizica teoreti- 
că, deoarece aceasta este toată numai gîndire. Astfel 
că invaliditatea mea nu a reprezentat un handicap se- 
rios. Colegii mei din domeniul științei mi-au fost, fără 
excepție, de cel mai mare ajutor. 

În prima fază „clasică“ a carierei mele, asociații și 
colaboratorii mei principali au fost Roger Penrose, 
Robert Geroch, Brandon Carter și George Ellis. Le sînt 
recunoscător pentru ajutorul pe care mi l-au dat și pen- 
tru lucrările pe care le-am realizat împreună. Această 
fază a fost rezumată în cartea The Large Scale Structure 
of Spacetime pe care Ellis și cu mine am scris-o în 1973. 
Nu sfătuiesc cititorii prezentei cărți să consulte acea 
lucrare pentru informaţii suplimentare: este foarte teh- 
nică și aproape de necitit. Sper că de atunci am învățat 
cum să scriu într-un mod mai ușor de înțeles. 

În a doua fază „cuantică“ a activităţii mele, din 1974, 
colaboratorii mei principali au fost Gary Gibbons, Don 
Page și Jim Hartle. Le datorez foarte mult lor și stu- 
denţilor mei din cercetare, care mi-au fost de mare 
ajutor atît în sens concret, cît și din punct de vedere 
moral. Faptul că a trebuit să țin pasul cu studenții mei 
a reprezentat un mare stimulent și m-a împiedicat, sper, 
să mă înțepenesc în rutină. 

Pentru această carte am avut un mare ajutor de la 
Brian Whitt, unul din studenţii mei. În 1985, după ce 
am schițat primul proiect al cărții, am făcut pneumo- 
nie. A trebuit să fac o operaţie de traheotomie dato- 
rită căreia nu am mai putut să vorbesc și care m-a făcut 
să-mi fie aproape imposibil să comunic. Am crezut că 
nu voi putea să termin cartea. Totuși, Brian nu numai 
că m-a ajutat să o revizuiesc, dar m-a făcut să utilizez 
un program de comunicare numit Living; Center care 
mi-a fost donat de Walt Woltosz de la Words Plus Inc., 
din Sunnyvale, California. Cu acesta am putut să scriu 

cărți și lucrări și să vorbesc cu oamenii utilizînd un 
sintetizator de vorbire donat de Speech Plus, tot din 
Sunnyvale, California. Sintetizatorul și un mic com- 
puter personal au fost montate pe scaunul meu cu rotile 
de David Mason. Acest sistem a schimbat totul: de fapt, 
pot să comunic acum mai bine decît înainte de a-mi 
pierde vocea. 

Am primit sugestii privind modul de îmbunătăţire 
a cărții de la un mare număr de persoane care au vă- 
zut versiunile preliminare. În special Peter Guzzardi, 
editorul meu de la Bantam Books, mi-a trimis pagini 
întregi de comentarii și întrebări despre punctele pe 
care credea că nu le-am explicat cum trebuie. Trebuie 
să admit că am fost destul de iritat cînd am primit lista 
lungă cu lucrurile care trebuiau modificate, dar a avut 
dreptate. Sînt sigur că această carte este mai bună ca 
urmare a faptului că m-a pus la treabă. 

Sînt foarte recunoscător asistenţilor mei, Colin Wil- 
liams, David Thomas și Raymond Laflamme; secreta- 
relor mele Judy Fella, Ann Ralph, Cheryl Billlington 
și Sue Masey; și echipei mele de asistente medicale. 
Nimic din acestea nu ar fi fost posibil fără suportul 
acordat pentru cheltuielile mele de cercetare și medica- 
le de Gonville and Caius College, Science and Engine- 
ering Research Council (Consiliul de Cercetare Științifică 
și Tehnică) și Fundaţiile Leverhulme, McArthur, 
Nuffield și Ralph Smith. Le sînt foarte recunoscător. 


STEPHEN HAWKING 
20 octombrie 1987 


Introducere 


Ne vedem de viața noastră zilnică neînțelegînd a- 
proape nimic despre lume. Ne gîndim prea puţin la 
mecanismul care generează lumina soarelui ce face 
posibilă viaţa, la gravitația ce ne ține pe un Pămînt care 
altfel ne-ar trimite învîrtindu-ne în spațiu, sau la atomii 
din care sîntem făcuți și de a căror stabilitate depindem 
fundamental. Cu excepţia copiilor (care nu știu destul 
pentru a nu pune întrebări importante) puţini dintre 
noi își petrec mult timp întrebîndu-se de ce natura este 
așa cum este: de unde vine cosmosul sau dacă a fost 
întotdeauna acolo; dacă într-o zi timpul va curge înapoi 
și efectul va preceda cauza; sau dacă există limite ul- 
time pentru ceea ce poate cunoaște omul. Există chiar 
copii, și eu am întîlnit pe unii dintre ei, care vor să știe 
cum arată o gaură neagră; care este cea mai mică parti- 
culă de materie; de ce ne amintim trecutul și nu viitorul; 
cum se face, dacă la început a fost haos, că acum exis- 
tă, aparent, ordine; și de ce există un univers. 

În societatea noastră încă se mai obișnuiește ca pă- 
rinţii și profesorii să răspundă la majoritatea acestor 
întrebări cu o ridicare din umeri, sau făcînd apel la 
precepte religioase amintite vag. Unii sînt incomodați 
de asemenea subiecte, deoarece ele expun atît de viu 
limitele înţelegerii umane. 

Dar multe din rezultatele filozofiei și științei au fost 
obţinute datorită unor astfel de întrebări. Un număr 
din ce în ce mai mare de adulți doresc să pună între- 

bări de acest fel și uneori obțin niște răspunsuri sur- 
prinzătoare. La distanță egală față de atomi și stele, 
noi ne extindem orizonturile de cercetare pentru a le 
cuprinde pe amîndouă: infinitul mic și infinitul mare. 

În primăvara lui 1974, cu circa doi ani înainte ca 
nava spaţială Viking să coboare pe Marte, am fost în 
Anglia, la o întrunire sponsorizată de Societatea Regală 
din Londra, privind problema modalităților de căutare 
a vieții extraterestre. Într-o pauză am observat că o în- 
trunire mult mai mare avea loc într-o sală alăturată, 
în care am intrat din curiozitate. Curînd mi-am dat 
seama că asistam la un vechi ritual: învestitura de noi 
membri ai Societăţii Regale, una dintre cele mai vechi 
organizații științifice ale planetei. În rîndul întîi, un tînăr 
într-un scaun cu rotile își semna, foarte încet, numele 
într-o carte care purta pe primele pagini semnătura lui 
Isaac Newton. Cînd în sfîrșit a terminat, au izbucnit 
ovaţii emoționante. Încă de atunci Stephen Hawking 
era o legendă. 

Hawking este acum profesor de matematică la Uni- 
versitatea Cambridge, un post deținut odată de Newton 
și apoi de P.A.M. Dirac, doi cercetători celebri ai infini- 
tului mare și infinitului mic. El este vrednicul lor suc- 
cesor. Această primă carte pentru nespecialiști a lui 
Hawking cuprinde recompense de multe feluri pentru 
cititorul nespecializat. Tot așa de interesantă ca și con- 
ținutul variat al cărţii este imaginea pe care o dă asu- 
pra funcționării gîndirii autorului. În această carte 
există revelații lucide asupra frontierelor fizicii, astro- 
nomiei, cosmologiei și curajului. 

Aceasta este, de asemenea, o carte despre Dumne- 
zeu... sau, poate, despre absenţa lui Dumnezeu. Cuvîn- 
tul Dumnezeu umple aceste pagini. Hawking pornește 
în căutarea răspunsului la faimoasa întrebare a lui 
Einstein dacă Dumnezeu a avut de ales în crearea uni- 

versului. Hawking încearcă, așa cum afirmă explicit, 
să înțeleagă gîndirea lui Dumnezeu. Și aceasta face cu 
atît mai neașteptat rezultatul efortului, cel puțin pînă 
acum: un univers fără margini în spaţiu, fără început 
sau sfîrșit în timp, și nimic de făcut pentru Creator. 


CARL SAGAN 
Universitatea Cornell 
Ithaca, New York 


il 


Imaginea noastră despre 
univers 


Un savant bine cunoscut (unii spun că a fost Ber- 
trand Russell) a ținut odată o conferință publică de as- 
tronomie. El a arătat cum pămîntul se învîrtește în jurul 
soarelui și cum soarele, la rîndul său, se învîrtește în 
jurul centrului unei colecţii vaste de stele numită ga- 
laxia noastră. La sfîrșitul conferinţei sale, o bătrînică 
din fundul sălii s-a ridicat și a spus: „Ceea ce ne-ați 
spus sînt prostii. În realitate, lumea este un disc așezat 
pe spatele unei broaște țestoase gigantice.“ Savantul 
a avut un zîmbet de superioritate înainte de a replica: 
„Şi pe ce stă broasca țestoasă?“ „Eşti foarte deștept, ti- 
nere, foarte deștept,“ a spus bătrîna doamnă. „Dar sînt 
broaște țestoase pînă jos.“ 

Majoritatea oamenilor ar găsi ridicolă imaginea 
universului nostru ca un turn infinit de broaște țestoase, 
dar de ce credem că noi știm mai bine? Ce știm despre 
univers, și cum o știm? De unde vine universul și în- 
cotro merge? Are universul un început și dacă da, ce 
s-a întîmplat înainte de acesta? Care este natura tim- 
pului? Va ajunge el la un sfîrșit? Progrese recente ale 
fizicii, posibile în parte datorită unor tehnologii fan- 
tastice, sugerează răspunsuri la unele dintre aceste 
întrebări vechi. Poate că într-o zi aceste răspunsuri vor 
părea tot atât de evidente ca și mișcarea pămîntului în 
jurul soarelui — sau poate tot așa de ridicole ca un 
turn de broaște țestoase. Numai timpul (oricare ar fi 
acesta) ne va spune. 

Încă din anul 340 î. Cr., filozoful grec Aristotel, în 
cartea sa Despre ceruri, a putut să ofere două argumente 

în sprijinul credinţei că pămîntul este o sferă rotundă 
și nu un disc. În primul rînd, el și-a dat seama că 
eclipsele de lună erau produse de pămînt, care se afla 
între soare și lună. Umbra pămîntului pe lună era 
întotdeauna rotundă, ceea ce ar fi adevărat numai da- 
că pămîntul ar fi sferic. Dacă pămîntul ar fi fost un 
disc plat, umbra ar fi fost alungită și eliptică, în afară 
de cazul în care eclipsa s-ar fi produs întotdeauna în 
momentul în care soarele era chiar sub centrul discului. 
În al doilea rînd, grecii știau din călătoriile lor că 
Steaua Polară apare mai jos pe cer cînd se vede din 
sud decît cînd se vede din regiunile mai nordice. 
(Deoarece Steaua Polară se găsește deasupra Polului 
Nord, ea îi apare unui observator aflat la Polul Nord 
chiar deasupra, dar pentru cineva care privește de la 
ecuator ea pare să se afle chiar la orizont.) Aristotel a 
efectuat chiar, din diferenţa dintre pozițiile aparente 
ale Stelei Polare în Egipt și în Grecia, o evaluare a dis- 
tanţei din jurul pămîntului, de 400 000 stadii. Nu se 
știe exact care era lungimea unei stadii, dar probabil 
a avut circa 200 iarzi, ceea ce face ca estimarea lui Aris- 
totel să fie de două ori mai mare decît cifra acceptată 
în mod curent. Grecii aveau chiar și un al treilea argu- 
ment că pămîntul este rotund, pentru că altfel de ce 
se văd mai întîi pînzele unei corăbii deasupra orizon- 
tului și numai după aceea se vede copastia? 
Aristotel credea că pămîntul era fix, iar soarele, luna, 
planetele și stelele se deplasează pe orbite circulare în 
jurul lui. El credea astfel deoarece simțea, din motive 
mistice, că pămîntul era centrul universului și că 
mișcarea circulară era perfectă. Această idee a fost ela- 
borată de Ptolemeu în secolul al doilea p. Chr. într-un 
model cosmologic complex. Pămîntul stătea în centru, 
înconjurat de opt sfere care purtau luna, soarele, stelele 
și cele cinci planete cunoscute în acel moment: Mercur, 
Venus, Marte, Jupiter și Saturn (fig. 1.1). La rîndul lor 
planetele se mișcau pe cercuri mai mici atașate unor 

FIGURA 1.1 


1. Sfera stelelor fixe 2. Sfera lui Saturn 3. Sfera lui Jupiter 
4. Sfera lui Marte 5. Sfera Soarelui 6. Sfera lui Venus 
7. Sfera lui Mercur 8. Sfera Lunii 


sfere, pentru a explica traiectoriile lor mai complicate 
pe cer. Sfera exterioară purta așa-numitele stele fixe, 
care stau întotdeauna în aceleași poziții unele față de 
celelalte, dar care se rotesc împreună pe cer. Ceea ce 
se găsea dincolo de ultima sferă nu a fost niciodată 
foarte clar, dar în mod sigur nu făcea parte din univer- 
sul observabil al umanităţii. Modelul lui Ptolemeu 
dădea un sistem destul de precis pentru precizarea po- 
zițiilor corpurilor cerești pe cer. Dar, pentru a prezice 

corect aceste poziţii, Ptolemeu a trebuit să facă ipoteza 
că luna urma o traiectorie care o aducea în unele cazuri 
la o distanţă de două ori mai aproape de pămînt decât 
în altele. Și aceasta însemna că luna trebuia să fie în 
unele cazuri de două ori mai mare decît în altele. Pto- 
lemeu a recunoscut acest punct slab dar, cu toate aces- 
tea, modelul era acceptat în general, deși nu universal. 
El a fost recunoscut de Biserica creștină ca o imagine 
a universului care era în conformitate cu Scriptura, 
deoarece avea marele avantaj că lăsa, în afara sferei 
cu stelele fixe, o mulțime de spaţiu pentru rai și iad. 

Totuși, în 1514 un preot polonez, Nicholas Copernic, 
a propus un model mai simplu. (La început, poate de 
frică să nu fie stigmatizat ca eretic de biserica sa, Co- 
pernic a pus anonim în circulație modelul său.) Ideea 
sa era că soarele era staționar în centru și planetele se 
mișcă pe orbite circulare în jurul soarelui. A trecut 
aproape un secol înainte ca această idee să fie luată în 
serios. Atunci, doi astronomi — germanul Johannes 
Kepler și italianul Galileo Galilei — au început să spri- 
jine public teoria lui Copernic, în ciuda faptului că orbi- 
tele pe care le-a prezis nu se potriveau exact cu cele 
observate. Lovitura de grație i s-a dat teoriei aristoteli- 
ano-ptolemeice în 1609. În acel an, Galilei a început să 
observe cerul nopții cu un telescop, care tocmai fusese 
inventat. Cînd a privit la planeta Jupiter, Galilei a 
observat că ea era însoţită de cîţiva sateliți mici, sau 
luni, care se roteau în jurul ei. Aceasta însemna că nu 
orice corp trebuia să se învîrtă în jurul pămîntului, așa 
cum credeau Aristotel și Ptolemeu. (Desigur, era încă 
posibil să se creadă că pămîntul era fix în centrul uni- 
versului și că lunile lui Jupiter se mișcau pe traiectorii 
extrem. de complicate în jurul pămîntului, dînd apa- 
renţa că ele se rotesc în jurul lui Jupiter. Totuși, teoria 
lui Copernic era mult mai simplă.) În același timp, 
Johannes Kepler a modificat teoria lui Copernic, su- 

gerînd că planetele nu se mișcă pe orbite circulare ci 
eliptice (o elipsă este un cerc alungit). Acum prezicerile 
se potriveau în sfîrșit cu observațiile. 

În ceea ce-l privește pe Kepler, orbitele eliptice erau 
doar o ipoteză ad-hoc, și încă una respingătoare, deoa- 
rece elipsele erau mai puţin perfecte decît cercurile. 
Descoperind aproape accidental că orbitele eliptice se 
potrivesc bine observaţiilor, el nu a putut să le împace 
cu ideea sa că planetele erau determinate de forțe 
magnetice să se miște în jurul soarelui. O explicaţie a 
fost dată abia mult mai tîrziu, în 1687, cînd Sir Isaac 
Newton a publicat cartea sa Philosophiae Naturalis 
Principia Mathematica, probabil cea mai importantă lu- 
crare care a fost publicată vreodată în științele fizice. 
În aceasta nu numai că Newton a prezentat o teorie 
privind modul în care se mișcă corpurile în spațiu și 
timp, dar a dezvoltat și aparatul matematic complicat, 
necesar pentru analiza acelor mișcări. În plus, Newton 
a postulat o lege a gravitaţiei universale conform căreia 
fiecare corp din univers era atras spre oricare alt corp 
cu o forță care era cu atît mai mare cu cît corpurile 
erau mai masive și cu cît erau mai aproape unele de 
altele. Era aceeași forță care producea căderea obiectelor 
spre pămînt. (Povestea că Newton a fost inspirat de 
un măr care l-a lovit în cap este aproape sigur apocri- 
fă. Tot ceea ce Newton însuși a spus vreodată a fost 
că ideea gravitaţiei i-a venit atunci cînd se afla „într-o 
stare contemplativă“ și „a fost ocazionată de căderea 
unui măr“.) Conform acestei legi, Newton a arătat că 
forța gravitaţională determină luna să se miște pe o 
orbită eliptică în jurul pămîntului, iar pămîntul și pla- 
netele să urmeze traiectorii eliptice în jurul soarelui. 

Modelul lui Copernic a renunţat la sferele celeste 
ale lui Ptolemeu și, o dată cu ele, la ideea că universul 
are limite naturale. Deoarece „stelele fixe“ nu par să-și 
modifice poziţiile în afară de o rotaţie pe cer cauzată 

de rotația pămîntului în jurul axei sale, a părut natu- 
ral să se presupună că stelele fixe erau obiecte ca și 
soarele nostru, dar la distanţe foarte mari. 

Newton a înţeles că, în conformitate cu teoria sa 
privind gravitația, stelele trebuie să se atragă unele pe 
altele, astfel încît părea că ele nu pot rămîne nemișcate. 
Nu ar trebui să cadă toate într-un punct? Într-o scrisoare 
din 1691 către Richard Bentley, un alt gînditor de pri- 
mă mărime din vremea sa, Newton argumenta că 
aceasta s-ar întîmpla într-adevăr dacă ar exista numai 
un număr finit de stele distribuite pe o regiune finită 
a spațiului. Dar el a gîndit că dacă, pe de altă parte, 
ar exista un număr infinit de stele, distribuite mai 
mult sau mai puţin uniform în spațiul infinit, acest lu- 
cru nu s-ar întîmpla, deoarece nu ar exista un punct 
central către care acestea să cadă. 

Acest argument este o ilustrare a capcanelor pe care 
le puteţi întâlni cînd vorbiţi despre infinit. Într-un uni- 
vers infinit, fiecare punct poate fi privit ca un centru, 
deoarece fiecare punct are un număr infinit de stele 
de fiecare parte a sa. Abordarea corectă, care s-a reali- 
zat mult mai târziu, este de a considera situaţia finită 
în care stelele cad fiecare una pe alta, și apoi de a întreba 
cum se modifică lucrurile dacă se adaugă mai multe 
stele distribuite aproape uniform în afara acestei 
regiuni. Conform legii lui Newton, stelele în plus nu 
vor produce, în medie, modificări celor inițiale, astfel 
că stelele vor cădea tot atît de repede. Putem adăuga 
cît de multe stele dorim, dar ele se vor prăbuși întot- 
deauna pe ele însele. Știm acum că este imposibil să 
avem un model static infinit al universului în care 
gravitația este întotdeauna forță de atracție. 

O reflecţie interesantă asupra climatului general al 
gîndirii dinaintea secolului al douăzecilea este că ni- 
meni nu a sugerat că universul era în expansiune sau 
în contracție. Era general acceptat că universul a exis- 
tat dintotdeauna într-o stare nemodificată sau că el a 
fost creat la un anumit moment de timp în trecut, mai 

mult sau mai puțin așa cum îl observăm astăzi. 
Aceasta s-a putut datora în parte tendinței oamenilor 
de a crede în adevăruri eterne, ca și mîngi.ierii pe care 
au găsit-o la gîndul că ei pot îmbătrîni și muri, dar 
universul este etern și nemodificat. 

Chiar aceia care au înţeles că teoria gravitaţiei a lui 
Newton arăta că universul nu poate fi static nu s-au 
gîndit să sugereze că el poate fi în expansiune. În loc 
de aceasta, ei au încercat să modifice teoria considerînd 
că forța gravitațională este de respingere la distanţe 
foarte mari. Aceasta nu afecta semnificativ prezicerile 
lor asupra mișcării planetelor, dar permitea rămînerea 
în echilibru a unei distribuții infinite a stelelor — 
forțele de atracţie dintre stelele apropiate fiind echili- 
brate de forțele de respingere de la acelea care erau 
depărtate. Totuși, acum credem că un astfel de echilibru 
ar fi instabil: dacă stelele dintr-o regiune ajung doar 
puțin mai aproape unele de altele, forțele de atracție 
dintre ele ar deveni mai puternice și ar domina forțele 
de respingere astfel încît stelele ar continua să cadă 
una spre cealaltă. Pe de altă parte, dacă stelele ajung 
doar puțin mai departe una de alta, forțele de respin- 
gere ar domina și le-ar îndepărta unele de altele. 

O altă obiecție împotriva unui univers static infinit 
este atribuită în mod normal filozofului german 
Heinrich Olbers, care a scris despre această teorie în 
1823. De fapt, diferiți contemporani ai lui Newton au 
ridicat problema, și articolul lui Olbers nu a fost nici 
măcar primul care să conţină argumente plauzibile 
împotriva sa. Fl a fost, totuși, larg remarcat. Dificultatea 
este că, într-un univers static infinit, aproape fiecare 
linie de vedere s-ar termina pe suprafața unei stele. 
Astfel, ar fi de așteptat ca întregul cer să fie tot așa de 
strălucitor ca soarele, chiar și noaptea. Contraargu- 
mentul lui Olbers era că lumina stelelor îndepărtate 
s-ar diminua prin absorbţie în materia interstelară. 
Totuși, dacă aceasta s-ar întîmpla, materia interstelară 
s-ar încălzi în cele din urmă pînă cînd ar străluci tot 

atât cât stelele. Singura cale de a evita concluzia că tot 
cerul nopții trebuie să fie la fel de strălucitor ca și 
suprafaţa soarelui ar fi să se presupună că stelele nu 
au strălucit întotdeauna, ci au început să strălucească 
la un moment finit în trecut. În acest caz, materia 
absorbantă poate nu s-a încălzit încă sau lumina de la 
stelele îndepărtate poate să nu ne fi ajuns încă. Și 
aceasta ne pune problema cauzei care ar fi putut deter- 
mina stelele să înceapă să strălucească prima oară. 

Începutul universului a fost discutat, desigur, cu 
mult înainte de aceasta. Conform unui număr de cos- 
mologii timpurii și tradiției evreiești, creștine, musul- 
mane, universul a început la un moment finit și nu 
foarte îndepărtat din trecut. Un argument pentru un 
astfel de început a fost sentimentul că era necesar să 
existe o „Primă Cauză“ pentru a explica existența uni- 
versului. (În univers, întotdeauna se explică un eveni- 
ment ca fiind cauzat de un eveniment anterior, dar 
existența universului însuși putea fi explicată în acest 
fel numai dacă el avea un început.) Un alt argument 
a fost prezentat de Sf. Augustin în cartea De Civitate 
Dei. El a arătat că civilizația progresează și noi ne a- 
mintim cine a realizat această faptă sau a dezvoltat acea 
tehnică. Astfel omul, și poate și universul, poate nu 
au existat de la început. Sf. Augustin a acceptat, con- 
form Cărţii Genezei, data de circa 5000 a. Chr. pentru 
crearea universului. (Este interesant că aceasta nu este 
prea departe de sfîrșitul ultimei ere glaciare, la circa 
10 000 a. Chr, care este momentul în care arheologii ne 
spun că a început în realitate civilizația.) 

Pe de altă parte, Aristotel și majoritatea celorlalți 
filozofi greci nu agreau ideea unei creaţii deoarece 
aducea prea mult cu o intervenţie divină. Prin urmare, 
ei credeau că rasa umană și lumea înconjurătoare au 
existat și vor exista întotdeauna. Anticii analizaseră deja 
argumentul despre progres descris mai sus și au 

răspuns spunînd că au existat inundații sau alte dezas- 
tre periodice care au trimis repetat rasa umană înapoi 
la începutul civilizaţiei. 

Întrebările dacă universul avea un început în timp 
și dacă este limitat în spațiu au fost apoi extensiv 
examinate de filozoful Immanuel Kant în lucrarea sa 
monumentală (și foarte obscură) Critica Rațiunii Pure, 
publicată în 1781. El a numit aceste întrebări antinomii 
(adică, contradicții) ale rațiunii pure deoarece el simțea 
că existau argumente egale pentru a crede teza, că uni- 
versul are un început, și antiteza, că el a existat din- 
totdeauna. Argumentul său în favoarea tezei era că 
dacă universul nu a avut un început, ar fi existat o 
perioadă infinită de timp înaintea oricărui eveniment, 
ceea ce el considera că era absurd. Argumentul pentru 
antiteză era că dacă universul avea un început, ar fi 
existat o perioadă infinită de timp înainte de acesta, 
astfel încît de ce ar începe universul la un anumit 
moment? De fapt, cazurile sale pentru teză și antiteză 
reprezintă în realitate același argument. Ambele se ba- 
zează pe ipoteza sa, neexprimată, că timpul există din- 
totdeauna, indiferent dacă universul a existat sau nu 
dintotdeauna. Așa cum vom vedea, conceptul de timp 
nu are sens înainte de începutul universului. Acest 
lucru a fost arătat prima oară de Sf. Augustin. Cînd a 
fost întrebat: Ce-a făcut Dumnezeu înainte de a crea 
universul? Augustin nu a replicat: El pregătea iadul 
pentru oamenii care pun astfel de întrebări. În schimb, 
el a spus că timpul era o proprietate a universului pe 
care l-a creat Dumnezeu și că timpul nu a existat îna- 
inte de începutul universului. 

Cînd majoritatea oamenilor credeau într-un univers 
esenţial static și nemodificabil, întrebarea dacă el are 
sau nu un început era în realitate o problemă de 
metafizică sau teologie. Ceea ce se observa se putea 
explica tot așa de bine pe baza teoriei că universul a 
existat dintotdeauna sau pe baza teoriei că el a fost 
pus în mișcare la un moment finit astfel încît să arate 

ca și cînd ar exista dintotdeauna. Dar în 1929, Edwin 
Hubble a făcut observaţia crucială că oriunde privești, 
galaxiile aflate la distanță mai mare se îndepărtează 
rapid de noi. Cu alte cuvinte, universul este în expan- 
siune. Aceasta înseamnă că, la început, obiectele ar fi 
fost strînse la un loc. De fapt, se pare că a fost un mo- 
ment, cu circa zece sau douăzeci de mii de milioane 
de ani înainte, cînd ele se găseau exact în același loc 
și cînd, deci, densitatea universului era infinită. Această 
descoperire a adus în final problema începutului uni- 
versului în domeniul științei. 

Observațiile lui Hubble sugerau că a existat un 
moment numit Big Bang*, cînd universul era infinit 
de mic și infinit de dens. În aceste condiţii, toate legile 
științei și, prin urmare, toată capacitatea de a preciza 
viitorul, nu funcționau. Dacă au existat evenimente 
înaintea acestui moment, atunci ele nu puteau afecta 
ceea ce se întîmplă în prezent. Existenţa lor poate fi 
ignorată deoarece nu ar avea consecințe observabile. 
Se poate spune că timpul a avut un început la Big Bang, 
în sensul că timpul dinainte pur și simplu nu ar putea 
fi definit. Trebuie accentuat că acest început al timpului 
este foarte diferit de acelea care au fost considerate ante- 
rior. Într-un univers care nu se modifică, începutul tim- 
pului este ceva care trebuie să fie impus de o ființă 
din afara universului; nu există necesitate fizică pentru 
un început. Se poate imagina că Dumnezeu a creat uni- 
versul pur și simplu în orice moment din trecut. Pe 
de altă parte, dacă universul este în expansiune, pot 
exista motive fizice pentru care a trebuit să fie un 
început. Se mai poate imagina că Dumnezeu a creat 
universul în momentul Big Bangului sau chiar după 
aceea, în așa fel încît să arate ca și cînd ar fi existat Big 
Bang, dar ar fi fără sens să se presupună că el a fost 
creat înainte de Big Bang. Un univers în expansiune 


* Marea Explozie (n.t.). 

nu exclude posibilitatea unui creator, dar introduce li- 
mitări asupra momentului cînd el ar fi putut să facă 
aceasta! 

Pentru a vorbi despre natura universului și a dis- 
cuta probleme cum este cea a existenţei unui început 
sau a unui sfîrșit, trebuie să vă fie clar ce este o teorie 
științifică. Voi lua în considerare părerea simplă că o 
teorie este doar un model al universului, sau o parte 
restrînsă a sa, și un set de reguli care leagă mărimile 
din model de observaţiile pe care le facem. Ea există 
doar în minţile noastre și nu are altă realitate (oricare 
ar putea fi). O teorie este bună dacă satisface două cerin- 
te: ea trebuie să descrie precis o clasă largă de obser- 
vaţii pe baza unui model care conţine numai cîteva 
elemente arbitrare, și trebuie să facă predicții definite 
asupra rezultatelor observațiilor viitoare. De exemplu, 
teoria lui Aristotel că orice lucru era făcut din patru 
elemente — pămîntul, aerul, focul și apa — era destul 
de simplă ca descriere, dar nu făcea predicții definite. 
Pe de altă parte, teoria gravitațională a lui Newton se 
baza pe un model și mai simplu, în care corpurile se 
atrăgeau unele pe altele cu o forţă care era proporţio- 
nală cu o mărime numită masa lor și invers propor- 
țională cu pătratul distanţei dintre ele. Totuși, ea prezice 
cu un grad înalt de precizie mișcările soarelui, lunii și 
planetelor. 

Orice teorie fizică este întotdeauna temporară, în 
sensul că este doar o ipoteză: niciodată nu poți s-o do- 
vedești. Indiferent de cît de multe ori rezultatele expe- 
rimentelor concordă cu o teorie, niciodată nu poți fi 
sigur că data viitoare rezultatul nu va contrazice teoria. 
Pe de altă parte, poţi să infirmi o teorie găsind doar o 
singură observaţie care nu corespunde prezicerilor 
sale. Așa cum a subliniat filozoful științei Karl Popper, 
o teorie bună se caracterizează prin faptul că face un 
număr de predicții care pot fi, în principiu, contrazise 
sau falsificate de observaţie. De fiecare dată cînd se 
observă că noile experimente corespund prezicerilor, 

teoria supraviețuiește, iar încrederea noastră în ea 
crește; dar dacă se găsește vreodată o nouă observaţie 
care nu corespunde, trebuie să abandonăm sau să mo- 
dificăm teoria. Cel puţin așa se presupune că se întîm- 
plă, dar întotdeauna poți să pui la îndoială competenţa 
persoanei care a făcut observaţia. 

În practică, adeseori se întîmplă că o nouă teorie 
apărută este în realitate o extindere a teoriei anterioare. 
De exemplu, observaţii foarte precise ale planetei 
Mercur au pus în evidenţă o mică diferenţă între miș- 
carea sa și prezicerile teoriei gravitaționale a lui New- 
ton. Teoria generală a relativității a lui Einstein a prezis 
o mișcare ușor diferită de cea obținută cu teoria lui 
Newton. Faptul că predicțiile lui Einstein s-au potrivit 
cu ceea ce a fost văzut, în timp ce predicțiile lui Newton 
nu s-au potrivit, a reprezentat una din confirmările cru- 
ciale ale noii teorii. Totuși, noi utilizăm încă teoria lui 
Newton pentru toate scopurile practice deoarece dife- 
renţa dintre predicțiile sale și acelea ale relativității ge- 
neralizate este foarte mică în situațiile în care avem 
de-a face cu ea în mod normal. (De asemenea, teoria 
lui Newton are marele avantaj că este mult mai simplu 
să lucrezi cu ea decît cea a lui Einstein.) 

Scopul final al științei este de a da o singură teorie 
care descrie întregul univers. Totuși, în realitate, abor- 
darea urmată de majoritatea oamenilor de știință este 
de a divide problema în două părţi. În prima parte, 
există legi care ne spun cum se modifică universul în 
timp. (Dacă știm cum este universul la un moment dat, 
aceste legi fizice ne spun cum va arăta în orice moment 
ulterior.) În cea de a doua parte, există problema stării 
iniţiale a universului. Unii oameni cred că știința tre- 
buie să se concentreze numai asupra primei părți; ei 
privesc problema stării inițiale ca pe o chestiune de 
metafizică sau de religie. Ei ar spune că Dumnezeu, 
fiind atotputernic, a putut pune în mișcare universul 
în orice fel ar fi dorit. Ar putea fi așa, dar în acest caz 
el ar fi putut, de asemenea, să-l facă să evolueze într-un 

mod complet arbitrar. Totuși, se pare că el a ales să-l 
facă să evolueze într-un mod foarte regulat, conform 
anumitor legi. Prin urmare, pare tot așa de rezonabil 
să se presupună că există și legi care guvernează starea 
inițială. 

Reiese că este foarte dificil să se elaboreze o teorie 
care să descrie complet universul. În schimb, am divizat 
problema în bucăţi și am inventat mai multe teorii 
parţiale. Fiecare dintre aceste teorii parțiale descrie și 
prezice o anumită clasă limitată de observaţii, negli- 
jînd efectele celorlalte mărimi, sau reprezentîndu-le 
prin seturi simple de numere. Poate că această abor- 
dare este complet greșită. Dacă orice lucru din univers 
depinde de oricare alt lucru în mod fundamental, poa- 
te fi imposibil să se ajungă la o soluție completă prin 
cercetarea părților separate ale problemei. Totuși, 
aceasta este în mod sigur calea pe care am făcut pro- 
grese în trecut. Din nou, exemplul clasic este teoria 
newtoniană a gravitaţiei, care ne spune că forța gravi- 
tațională dintre două corpuri depinde numai de un 
număr asociat fiecărui corp, masa sa, dar altfel este 
independent de materialul din care este făcut corpul. 
Astfel, nu trebuie să existe o teorie privind structura 
și constituția soarelui și planetelor pentru a calcula 
orbitele lor. 

Oamenii de știință de astăzi descriu universul cu 
ajutorul a două teorii parţiale de bază — teoria gene- 
rală a relativității și mecanica cuantică. Ele reprezintă 
marile realizări intelectuale ale primei jumătăți a acestui 
secol. Teoria generală a relativităţii descrie forța de gra- 
vitaţie și structura la scară mare a universului, adică 
structura pe scară de la numai cîțiva kilometri la mili- 
oane de milioane de milioane de milioane (unu cu 
douăzeci și patru de zerouri după el) de kilometri, 
dimensiunea universului observabil. Pe de altă parte, 
mecanica cuantică tratează fenomene la scară extrem 
de mică, cum ar fi o milionime dintr-o milionime de 
centimetru. Totuși, din nefericire, se știe că aceste teorii 

nu sînt compatibile una cu alta — ele nu pot fi ambele 
corecte. Unul dintre eforturile majore ale fizicii de 
astăzi, și tema majoră a acestei cărți, este căutarea unei 
noi teorii care să le încorporeze pe amîndouă — o teorie 
cuantică a gravitației. Nu avem încă o teorie de acest 
fel și poate dura mult pînă să avem una, dar cunoaștem 
deja multe din proprietățile pe care trebuie să le aibă. 
Și vom vedea, în capitolele următoare, că știm deja des- 
tule despre prezicerile pe care trebuie să le facă o teo- 
rie cuantică a gravitaţiei. 

Acum, dacă credeţi că universul nu este arbitrar, 
ci este guvernat de legi definite, trebuie să combinati 
teoriile parţiale într-o teorie unificată completă care va 
descrie totul în univers. Dar, în căutarea unei astfel de 
teorii unificate complete, există un paradox funda- 
mental. Ideile privind teoriile științifice schițate mai 
sus presupun că sîntem ființe raționale, libere să ob- 
servăm universul așa cum dorim și să tragem concluzii 
logice din ceea ce vedem. Într-o schemă de acest fel 
este rezonabil să presupunem că putem progresa și mai 
mult spre legile care guvernează universul nostru. 
Totuși, dacă există în realitate o teorie unificată com- 
pletă, ea ar determina probabil și acțiunile noastre. Și 
astfel teoria însăși ar determina rezultatul cercetării 
noastre asupra ei. Și de ce trebuie să ne determine ca 
din dovezi să tragem concluziile juste? Nu poate tot 
așa de bine să ne determine să tragem concluzii greșite? 
Sau nici o concluzie? 

Singurul răspuns pe care îl pot da acestei probleme 
se bazează pe principiul selecției naturale al lui Darwin. 
Ideea este că în orice populaţie de organisme autore- 
producătoare vor exista variații ale materialului genetic 
și educaţiei pe care le au diferiți indivizi. Aceste diferen- 
te vor însemna că unii indivizi sînt mai capabili decît 
alții să tragă concluziile juste privind lumea din jurul 
lor și să acționeze corespunzător. Va exista o probabi- 
litate mai mare ca acești indivizi să supraviețuiască și 
să se reproducă și astfel tipul lor de comportare și de 

gîndire va deveni dominant. În trecut a fost în mod 
sigur adevărat că ceea ce noi numim inteligență și 
descoperire științifică a reprezentat un avantaj pentru 
supraviețuire. Totuși, dacă universul a evoluat în mod 
regulat, ne putem aștepta ca aptitudinile de gîndire 
pe care ni le-a dat selecţia naturală să fie valabile și în 
căutarea unei teorii unificate complete și astfel să nu 
ne conducă la concluzii greșite. 

Deoarece teoriile parțiale pe care le avem sînt sufi- 
ciente pentru a face preziceri corecte pentru toate si- 
tuaţiile în afara celor extreme, căutarea unei teorii 
finale a universului pare dificil să se justifice din punct 
de vedere practic. (Totuși, aceasta nu valorează nimic, 
deoarece argumente similare au putut fi utilizate 
împotriva teoriei relativității și mecanicii cuantice, iar 
aceste teorii ne-au dat atît energia nucleară cît și revo- 
luţia microelectronicii!) Prin urmare, descoperirea unei 
teorii unificate complete poate să nu ajute la supra- 
viețuirea speciei noastre. Poate chiar să nu ne afecteze 
stilul de viață. Dar, chiar de la începuturile civiliza- 
tiei, oamenii nu erau mulțumiți să vadă evenimentele 
fără legătură și inexplicabile. Ei au dorit cu ardoare 
înțelegerea ordinii fundamentale a lumii. Astăzi noi 
tânjim încă să știm de ce sîntem aici și de unde venim. 
Dorinţa cea mai profundă a umanităţii de a cunoaște 
reprezintă o justificare suficientă a căutării noastre 
continue. Și scopul nostru este nu mai puțin decît o 
descriere completă a universului în care trăim. 


2 
Spaţiul și timpul 


Ideile actuale asupra mișcării corpurilor datează de 
la Galilei și Newton. Înaintea lor oamenii îl credeau 
pe Aristotel, care spunea că starea naturală a unui corp 
era în repaus și că el se mișcă numai acționat de o forță 
sau de un impuls. Rezultă că un corp greu trebuie să 
cadă mai repede decît unul ușor, deoarece ar fi fost 
atras mai mult spre pămînt. 

Tradiţia aristoteliană consideră, de asemenea, că 
toate legile care guvernează universul pot fi elaborate 
doar prin gîndire pură: nu era necesar să se verifice 
prin observaţie. Astfel, nimeni pînă la Galilei nu s-a 
deranjat să vadă dacă într-adevăr corpurile cu greutăți 
diferite cad cu viteze diferite. Se spune că Galilei a 
demonstrat că părerea lui Aristotel era falsă, lăsînd să 
cadă greutăți din turnul înclinat din Pisa. Povestea este 
aproape sigur neadevărată, dar Galilei a făcut ceva 
echivalent: el a lăsat să se rostogolească bile cu greutăți 
diferite pe o pantă netedă. Situația este similară aceleia 
a unor corpuri grele care cad vertical, dar este mai ușor 
de observat deoarece vitezele sînt mai mici. Măsurările 
lui Galilei au arătat că fiecare corp și-a mărit viteza cu 
aceeași valoare, indiferent de greutatea sa. De exemplu, 
dacă lăsaţi să meargă o bilă pe o pantă care coboară 
cu un metru la fiecare 10 metri lungime, bila se va de- 
plasa în josul pantei cu o viteză de circa un metru pe 
secundă după o secundă, de doi metri pe secundă după 
două secunde ș.a.m.d., indiferent cît de grea este bila. 
Desigur, o greutate de plumb ar cădea mai repede decît 
o pană, dar aceasta numai pentru că o pană este înce- 

tinită de rezistenţa aerului. Dacă se lasă să cadă două 
corpuri care nu întîmpină o rezistență mare a aerului, 
cum ar fi două greutăţi diferite de plumb, ele cad la 
fel. 

Măsurările lui Galilei au fost utilizate de Newton 
ca bază pentru legile mișcării. În experimentele lui Ga- 
lilei, atunci cînd un corp se rostogolea pe pantă, el era 
acționat întotdeauna de aceeași forță (greutatea sa) și 
efectul era că viteza sa creștea constant. Aceasta arată 
că efectul real al unei forțe este întotdeauna modifi- 
carea vitezei unui corp, nu acela de a-l pune în mișcare, 
așa cum se credea anterior. Aceasta mai însemna că 
ori de cîte ori asupra unui corp nu acționează o forță, 
el își va menţine mișcarea în linie dreaptă cu aceeași 
viteză. Această idee a fost pentru prima dată enunțată 
explicit de Newton în lucrarea sa Principia Mathematica 
publicată în 1687, și este cunoscută ca legea întiia a lui 
Newton. Legea a doua a lui Newton explică ce se în- 
tîmplă cu un corp atunci cînd asupra sa acționează o 
forță. Aceasta afirmă că un corp va accelera, sau viteza 
lui se va modifica, cu o valoare proporțională cu forța. 
(De exemplu, acceleraţia este de două ori mai mare, 
dacă forţa este de două ori mai mare.) De asemenea, 
acceleraţia este de atîtea ori mai mică de cîte ori este 
mai mare masa (sau cantitatea de materie) a corpului. 
(Aceeași forță care acționează asupra unui corp cu 
masa dublă va produce jumătate din accelerație.) Un 
exemplu familiar este dat de un automobil: cu cît este 
mai puternic motorul, cu atît este mai mare accelera- 
ţia, dar cu cât este mai greu automobilul, cu atât este 
mai mică acceleraţia, pentru același motor. 

În plus față de legile mișcării, Newton a descoperit 
o lege care descrie forța de gravitație; aceasta afirmă 
că fiecare corp atrage orice alt corp cu o forță propor- 
țională cu masa fiecărui corp. Astfel, forța dintre două 
corpuri va fi de două ori mai puternică dacă unul dintre 
corpuri (să spunem, corpul A) are masa de două ori 
mai mare. Acest lucru este de așteptat deoarece se poate 

considera că noul corp A este format din două corpuri 
cu masa inițială. Fiecare ar atrage corpul B cu forța 
iniţială. Astfel, forţa totală dintre A și B ar fi de două 
ori forța inițială. Și dacă, să presupunem, unul dintre 
corpuri avea de două ori masa inițială și celălalt avea 
de trei ori masa sa iniţială, atunci forța ar fi de șase 
ori mai puternică. Se poate vedea acum de ce toate cor- 
purile cad la fel: un corp cu greutatea dublă va avea 
o forță de gravitație dublă care-l trage în jos, dar va 
avea și masa dublă. Conform legii a doua a lui Newton, 
aceste două efecte se vor anula unul pe celălalt, astfel 
că acceleraţia va fi aceeași în toate cazurile. 

Legea gravitaţiei a lui Newton ne mai spune că, 
atunci cînd corpurile sînt mai depărtate, forța este mai 
mică. Legea gravitaţiei a lui Newton spune că atracția 
gravitațională a unei stele este exact un sfert din aceea 
a unei stele similare aflate la jumătatea distanței. 
Această lege prezice cu mare precizie orbitele pămîn- 
tului, lunii și planetelor. Dacă legea ar fi că atracția gra- 
vitațională a unei stele scade mai rapid cu distanţa, 
orbitele planetelor nu ar fi eliptice, ele ar fi spirale spre 
soare. Dacă ea ar scădea mai lent, forțele gravitaționale 
ale stelelor depărtate ar predomina față de aceea a 
pămîntului. 

Marea diferență dintre ideile lui Aristotel și acelea 
ale lui Galilei și Newton este că Aristotel credea într-o 
stare preferențială de repaus, pe care orice corp ar 
trebui s-o aibă dacă nu s-ar acţiona asupra sa cu o forță 
sau un impuls. În particular, el credea că pămîntul era 
în repaus. Dar din legile lui Newton rezultă că nu există 
un criteriu unic al repausului. Se poate spune tot așa 
de bine că, să presupunem, corpul A era în repaus și 
corpul B în mișcare cu viteză constantă în raport cu 
corpul A, sau corpul B era în repaus și corpul A era 
în mișcare. De exemplu, dacă se lasă deoparte pentru 
moment rotația pămîntului și mișcarea pe orbită în ju- 
rul soarelui, se poate spune că pămîntul era în repaus 
și că un tren de pe pămînt se deplasa spre nord cu 

nouăzeci de mile pe oră sau că trenul era în repaus și 
că pămîntul era în mișcare spre sud cu 145 km pe oră. 
Dacă se efectuează experimente cu corpuri în mișcare 
în tren, toate legile lui Newton sînt de asemenea vala- 
bile. De exemplu, jucînd ping-pong în tren, s-ar găsi 
că mingea ascultă de legile lui Newton exact ca o min- 
ge pe o masă de lîngă calea ferată. Astfel nu există nici 
o modalitate de a spune cine se mișcă: trenul sau pă- 
mâîntul. 

Lipsa unui criteriu absolut pentru repaus înseamnă 
că nu se poate determina dacă două evenimente care 
au loc la momente diferite se produc în aceeași pozi- 
ţie în spaţiu. De exemplu, să presupunem că mingea 
de ping-pong din tren saltă în sus și în jos, lovind masa 
de două ori în același loc la distanță de o secundă. 
Pentru cineva de lîngă calea ferată cele două salturi 
ar părea că au loc la patruzeci de metri distanță, deoa- 
rece aceasta este distanța parcursă de tren pe calea fe- 
rată, între salturi. Prin urmare, inexistența unui repaus 
absolut înseamnă că nu se poate da unui eveniment 
o poziție absolută în spaţiu așa cum credea Aristotel. 
Poziţiile evenimentelor și distanțele dintre ele ar fi 
diferite pentru o persoană din tren și una de lîngă calea 
ferată și nu ar exista un motiv pentru a prefera pozi- 
ţia unei persoane sau a celeilalte. 

Newton a fost foarte îngrijorat de această lipsă a 
poziției absolute, sau a spaţiului absolut așa cum a fost 
numit, deoarece ea nu era în concordanţă cu ideea sa 
despre un Dumnezeu absolut. De fapt, el a refuzat să 
accepte lipsa unui spațiu absolut, chiar dacă aceasta 
era o consecinţă a legilor sale. Pentru această credință 
iraţională el a fost sever criticat de mulţi, cel mai no- 
tabil fiind episcopul Berkeley, un filozof care credea 
că toate obiectele materiale și spațiul și timpul sînt o 
iluzie. Cînd faimosului dr Johnson i s-a spus despre 
părerea lui Berkeley, el a strigat „O resping astfel“ și 
a făcut un gest de strivire cu piciorul pe o piatră mare. 

Atât Aristotel cît și Newton credeau în timpul ab- 
solut. Adică, ei credeau că intervalul de timp dintre 
două evenimente se poate măsura fără ambiguități și 
că acest timp ar fi același indiferent cine l-ar măsura, 
cu condiția să aibă un ceas bun. Timpul era complet 
separat de spațiu și independent de acesta. Majoritatea 
oamenilor ar spune că acesta este un punct de vedere 
de bun-simt. Totuși, trebuie să ne schimbăm părerile 
despre spaţiu și timp. Deși aparent noțiunile noastre 
de bun-simt acţionează corect cînd se tratează obiecte 
ca merele, sau planetele, care se deplasează relativ 
lent, ele nu mai acționează pentru obiecte care se de- 
plasează cu sau aproape de viteza luminii. 

Faptul că lumina se propagă cu o viteză finită, dar 
foarte mare, a fost descoperit prima oară în 1686 de 
astronomul danez Ole Christensen Roemer. El a ob- 
servat că timpii în care sateliții lui Jupiter treceau în 
spatele lui Jupiter nu erau egal distanțaţi, așa cum ar 
fi de așteptat dacă sateliții s-ar deplasa în jurul lui Ju- 
piter cu viteză constantă. Deoarece pămîntul și Jupiter 
se deplasează pe orbite în jurul Soarelui, distanța 
dintre ele variază. Roemer a observat că eclipsele sa- 
teliților lui Jupiter apăreau cu atît mai tîrziu cu cât noi 
eram mai departe de Jupiter. El a argumentat că acest 
lucru se întîmplă deoarece lumina provenită de la 
sateliți are nevoie de mai mult timp pentru a ajunge 
la noi atunci cînd sîntem mai departe. Totuși, măsu- 
rările variațiilor distanţei dintre pămînt și Jupiter, fă- 
cute de el, nu erau foarte precise, astfel că valoarea sa 
pentru viteza luminii era de 225 000 km pe secundă, 
față de valoarea modernă de 300 000 km pe secundă. 
Cu toate acestea, realizarea lui Roemer, care nu numai 
că a dovedit că lumina se propagă cu viteză finită dar 
a și măsurat acea viteză, a fost remarcabilă — apărînd 
cu unsprezece ani înainte ca Newton să publice 
Principia Mathematica. 

O teorie corectă a propagării luminii nu a apărut 
pînă în 1865 cînd fizicianul britanic James Clerk Max- 


32 


well a reușit să unifice teoriile parțiale care fuseseră 
utilizate pînă atunci pentru descrierea forțelor elec- 
tricității și magnetismului. Ecuațiile lui Maxwell pre- 
cizau că în cîmpul combinat electromagnetic puteau 
exista perturbații ondulatorii și acestea se propagau 
cu viteză fixă, ca undele dintr-un bazin. Dacă lungimea 
de undă a acestora (distanţa dintre două vîrfuri succe- 
sive ale undei) este de un metru sau mai mare, ele sînt 
ceea ce acum numim unde radio. Pentru lungimi de 
undă mai mici de cîţiva centimetri, ele se numesc 
microunde sau infraroșii (mai mari decît a zecea mia 
parte dintr-un centimetru). Lumina vizibilă are o lun- 
gime de undă între a patruzecea mia parte și a optzecea 
mia parte dintr-un centimetru. Pentru lungimi de undă 
și mai scurte, ele se numesc raze ultraviolete, X și 
gamma. 

Teoria lui Maxwell prezicea că undele radio sau 
luminoase trebuie să se deplaseze cu o anumită viteză 
fixă. 

Din teoria lui Newton el eliminase ideea de repaus 
absolut, astfel că dacă se presupunea că lumina se de- 
plasează cu viteză fixă, trebuie să se indice și în raport 
cu ce trebuie măsurată acea viteză fixă. Prin urmare 
s-a sugerat că există o substanță numită „eter“ care 
există peste tot chiar în spaţiul „gol“. Undele de lumină 
trebuie să se deplaseze prin eter așa cum undele sonore 
se deplasează în aer și viteza lor trebuie deci să fie în 
raport cu eterul. Diferiți observatori, care se deplasează 
în raport cu eterul, ar vedea lumina venind spre ei cu 
viteze diferite, dar viteza luminii în raport cu eterul 
ar rămîne fixă. În particular, atunci cînd pămîntul se 
mișcă prin eter pe orbita sa în jurul soarelui, viteza 
luminii măsurată în direcția mișcării pămîntului prin 
eter (cînd noi ne mișcăm spre sursa de lumină) tre- 
buie să fie mai mare decît viteza luminii pe o direcție 
perpendiculară față de direcția mișcării (cînd noi nu 
ne mișcăm spre sursă). În 1887 Albert Michelson (care 
apoi a devenit primul american ce a primit premiul 

Nobel pentru fizică) și Edward Morley au efectuat un 
experiment foarte atent la Case School of Applied 
Science din Cleveland. Ei au comparat viteza luminii 
în direcția mișcării pămîntului cu aceea în direcția 
perpendiculară pe cea a mișcării pămîntului. Spre 
marea lor surpriză, au găsit că ele sînt aceleași! 

Între 1887 și 1905 au fost cîteva încercări, cea mai 
notabilă a fizicianului olandez Hendrik Lorentz, pentru 
a explica rezultatul experimentului Michelson-Morley 
prin obiecte care se contractă și ceasuri care rămîn în 
urmă atunci cînd se mișcă prin eter. Totuși, într-o fai- 
moasă lucrare din 1905, un funcţionar pînă atunci ne- 
cunoscut din biroul elvețian de patente, Albert Einstein, 
a arătat că întreaga idee a eterului nu era necesară, cu 
condiţia să se abandoneze ideea timpului absolut. O 
atitudine similară a fost luată cîteva săptămîni mai 
tîrziu de un matematician francez de primă mărime, 
Henri Poincaré. Argumentele lui Einstein erau mai 
aproape de fizică decât acelea ale lui Poincaré care con- 
sidera că problema este matematică. De obicei noua 
teorie i se atribuie lui Einstein, dar Poincaré este amintit 
ca avînd numele legat de o parte importantă a sa. 

Postulatul fundamental al teoriei relativității, cum 
a fost numită, era că legile științei trebuie să fie aceleași 
pentru orice observatori care se mișcă liber, indiferent 
de viteza lor. Acest lucru era adevărat pentru legile 
mișcării ale lui Newton, dar acum ideea a fost dez- 
voltată pentru a include teoria lui Maxwell și viteza 
luminii; toți observatorii trebuie să măsoare aceeași 
viteză a luminii, indiferent cît de repede se mișcă ei. 
Această idee simplă are unele consecințe remarcabile. 
Probabil cele mai bine cunoscute sînt echivalenta masei 
și energiei, exprimată de faimoasa ecuație a lui Einstein: 
E = m (unde E este energia, m este masa și c este 
viteza luminii) și legea că nici un corp nu se poate de- 
plasa mai repede decît viteza luminii. Datorită echi- 
valenţei energiei și masei, energia pe care o are un corp 
datorită mișcării sale se va adăuga masei sale. Cu alte 

cuvinte, va face să fie mai greu să i se mărească viteza. 
În realitate acest efect este semnificativ numai pentru 
obiecte care se mișcă cu viteze apropiate de viteza lu- 
minii. De exemplu, la 10% din viteza luminii, masa 
unui obiect este cu numai 0,5% mai mare decît în mod 
normal, în timp ce la 90% din viteza luminii ea ar fi 
de mai mult de două ori masa lui normală. Atunci cînd 
un obiect se apropie de viteza luminii, masa lui crește 
și mai rapid, astfel încît este necesară din ce în ce mai 
multă energie pentru a-i mări viteza. De fapt, el nu 
poate atinge viteza luminii, deoarece masa lui ar deveni 
infinită și, prin echivalenţa energiei și masei, ar trebui 
o cantitate infinită de energie pentru a realiza aceasta. 
De aceea, orice obiect normal este întotdeauna limitat 
de relativitate să se miște cu viteze mai mici decât vi- 
teza luminii. Numai lumina sau alte unde care nu au 
masă intrinsecă se pot deplasa cu viteza luminii. 

O consecinţă tot atît de remarcabilă a relativității 
este modul în care ea a revoluționat ideile noastre des- 
pre spaţiu și timp. În teoria lui Newton, dacă un im- 
puls de lumină este trimis dintr-un loc în altul, diferiți 
observatori ar fi de acord asupra timpului necesar 
pentru acea deplasare (deoarece timpul este absolut), 
dar nu vor fi de acord întotdeauna asupra distanţei 
parcurse de lumină (deoarece spaţiul nu este absolut). 
Deoarece viteza luminii este raportul dintre distanța 
pe care a parcurs-o și timpul necesar pentru aceasta, 
observatori diferiți vor măsura viteze diferite ale 
luminii. Pe de altă parte, în relativitate, toți observa- 
torii trebuie să fie de acord asupra vitezei luminii. 
Totuși, ei tot nu sînt de acord asupra distanţei pe care 
a parcurs-o lumina, astfel că acum ei nu trebuie deci 
să fie de acord nici asupra timpului necesar pentru 
aceasta. (Timpul reprezintă raportul dintre distanța pe 
care a parcurs-o lumina — asupra căreia observatorii 
nu sînt de acord — și viteza luminii — asupra căreia 
ei sînt de acord.) Cu alte cuvinte, teoria relativității pune 
capăt ideii timpului absolut! Reiese că fiecare obser- 


35 


vator trebuie să aibă propria măsură a timpului, înregis- 
trată de un ceas pe care îl poartă cu el și că ceasuri 
identice purtate de observatori diferiți nu vor fi, în mod 
necesar, de acord. 

Fiecare observator poate utiliza radarul pentru a 
spune unde și cînd are loc un eveniment, trimițind un 
impuls de lumină sau unde radio. O parte din impuls 
se reflectă înapoi la locul de producere a evenimen- 
tului și observatorul măsoară timpul după care pri- 
mește ecoul. Atunci se spune că timpul producerii 
evenimentului este exact la mijloc, între momentul 
trimiterii impulsului și momentul primirii undelor 
reflectate; distanţa la care se produce evenimentul este 
jumătate din timpul pentru această deplasare dus-în- 
tors înmulţit cu viteza luminii. (În acest sens, un eveni- 
ment este ceva care are loc într-un singur punct în 
spaţiu, într-un moment specificat.) Această idee este 
prezentată în figura 2.1, care reprezintă un exemplu 
de diagramă spaţiu-timp. Utilizînd acest procedeu, 
observatorii care se mișcă unii față de alţii vor atribui 
timpi diferiți și poziții diferite aceluiași eveniment. Nici 
o măsurare a unui anumit observator nu este mai 
corectă decît o măsurare a altui observator, dar toate 
măsurările sînt corelate. Orice observator poate calcula 
precis ce timp și ce poziție va atribui evenimentului 
oricare alt observator, cu condiţia să știe viteza rela- 
tivă a celuilalt observator. 

Astăzi noi utilizăm această metodă pentru a măsura 
precis distanţele, deoarece putem măsura timpul mai 
precis decât lungimea. De fapt, metrul este definit ca fiind 
distanța parcursă de lumină în 0,000000003335640952 
secunde, măsurate cu un ceas cu cesiu. (Explicaţia a- 
cestui număr este că el corespunde definiției istorice 
a metrului — în funcţie de două semne pe o anumită 
bară de platină ţinută la Paris.) De asemenea, putem 
utiliza o unitate de lungime nouă, mai convenabilă, 
numită secundă-lumină. Aceasta este definită simplu 
ca fiind distanța parcursă de lumină într-o secundă. 

În teoria relativităţii, definim acum distanţa în funcţie 
de timp și viteza luminii, astfel că rezultă automat că 
fiecare observator va măsura aceeași viteză a luminii 
(prin definiție, 1 metru pe 0,000000003335640952 se- 
cunde). Nu este nevoie să se introducă ideea de eter, 
a cărui prezenţă oricum nu poate fi detectată așa cum 
a arătat experimentul Michelson-Morley. Totuși, teoria 
relativității ne forțează să ne schimbăm fundamental 
ideile despre spaţiu și timp. Trebuie să acceptăm că 
timpul nu este complet separat și independent de 
spaţiu, ci se combină cu acesta formînd un obiect nu- 
mit spațiu-timp. 

Este bine cunoscut că poziția unui punct în spațiu 
poate fi descrisă de trei numere, sau coordonate. De 
exemplu, se poate spune că un punct dintr-o cameră 
se găsește la doi metri față de un perete, la un metru 
de altul și un metru și jumătate deasupra podelei. Sau 
se poate stabili că un punct era la o anumită latitu- 
dine și longitudine și la o anumită înălțime deasupra 
nivelului mării. Se pot utiliza oricare trei coordonate 
adecvate, deși ele au doar un domeniu limitat de vala- 
bilitate. Nu s-ar putea specifica poziţia lunii printr-un 
număr de kilometri la nord și la vest de Piccadilly Cir- 
cus și la un număr de metri deasupra nivelului mării. 
În schimb, ea se poate descrie prin distanţa faţă de soa- 
re, distanţa față de planul orbitelor planetelor și unghiul 
dintre linia care unește luna și soarele și linia care uneș- 
te soarele cu o stea apropiată cum ar fi Alpha Centauri. 
Chiar aceste coordonate nu ar fi de mare folos pentru 
descrierea poziției soarelui în galaxia noastră sau a 
poziţiei galaxiei noastre în grupul local de galaxii. De 
fapt, întregul univers se poate descrie printr-o colecție 
de zone care se suprapun. În fiecare zonă, pentru a 
specifica poziția unui punct se poate utiliza un set di- 
ferit de trei coordonate. 

Un eveniment este ceva care se întîmplă într-un 
anumit punct din spaţiu și într-un anumit moment. 
Astfel, el poate fi specificat prin patru numere sau coor- 

donate. Și aici, alegerea coordonatelor este arbitrară; 
se pot utiliza oricare trei coordonate spaţiale bine de- 
finite și oricare măsură a timpului. În teoria relativității 
nu există o distincţie reală între coordonatele spaţiale 
și temporale exact așa cum nu există o diferență reală 
între oricare două coordonate spaţiale. Se poate alege 
un set nou de coordonate în care, să spunem, prima 
coordonată spaţială era o combinaţie între prima și a 
doua dintre vechile coordonate spaţiale. De exemplu, 
în loc de a măsura poziţia unui punct de pe pămînt 
prin distanţa în kilometri la nord de Piccadilly și la 
vest de Piccadilly se poate utiliza distanţa în kilometri 
la nord-est de Piccadilly și la nord-vest de Piccadilly. 
Asemănător, în teoria relativității se poate utiliza o nouă 
coordonată temporală care era vechiul timp (în secun- 
de) plus distanţa (în secunde-lumină) la nord de Pic- 
cadilly. 

Adesea este util să se ia în considerare cele patru 
coordonate ce specifică poziţia sa într-un spațiu cvadri- 
dimensional numit spațiu-timp. Este imposibil să se 
imagineze un spațiu cvadri-dimensional. Mie personal 
mi se pare destul de greu să vizualizez spațiul tri-di- 
mensional! Totuși, este ușor să se traseze diagrame ale 
spaţiilor bi-dimensionale, cum este suprafața pămîn- 
tului. (Suprafaţa pămîntului este bi-dimensională 
deoarece poziția unui punct poate fi specificată prin 
două coordonate, latitudine și longitudine.) În general, 
eu voi utiliza diagrame în care timpul crește în sus și 
una din dimensiunile spaţiale este prezentată ori- 
zontal. Celelalte două dimensiuni spaţiale sînt igno- 
rate sau, uneori, una din ele este indicată în perspectivă. 
(Acestea se numesc diagrame spațio-temporale, cum 
este figura 2.1.) De exemplu, în figura 2.2 timpul se 
măsoară pe verticală în ani și distanța de-a lungul liniei 
de la soare la Alpha Centauri se măsoară pe orizon- 
tală în kilometri. Traiectoriile soarelui și Alpha Centauri 
în spaţiu și timp sînt prezentate ca linii verticale în 

Timpul se măsoară vertical și distanța față de observator ori- 
zontal. Traiectoria observatorului în spațiu și timp este prezen- 
tată ca o linie verticală în stînga. Traiectoriile razelor de lumină 
la și de la eveniment sînt liniile oblice. 


stînga și în dreapta diagramei. O rază de lumină de 
la soare urmează o linie diagonală și are nevoie de patru 
ani pentru a ajunge de la soare la Alpha Centauri. 
Așa cum am văzut, ecuațiile lui Maxwell preziceau 
că viteza luminii trebuie să fie aceeași indiferent de vi- 
teza sursei, și acest lucru a fost confirmat de măsurări 

precise. Rezultă din aceasta că dacă se emite un impuls 
de lumină la un anumit moment și într-un anumit 
punct din spaţiu, atunci pe măsură ce trece timpul el 
se va împrăștia ca o sferă de lumină ale cărei dimensi- 
une și poziție sînt independente de viteza sursei. După 

o milionime de secundă lumina se va împrăștia for- 
mâînd o sferă cu raza de 300 metri; după două milio- 
nimi de secundă, raza va fi de 600 metri ș.a.m.d. Va fi 
la fel ca undele care se răspîndesc pe suprafața unui 
bazin cînd se aruncă o piatră în apă. Undele se răspîn- 
desc ca un cerc ce devine tot mai mare cu trecerea tim- 
pului. Dacă se consideră un model tri-dimensional 
care constă din suprafaţa bi-dimensională a bazinului 
și o dimensiune a timpului, cercul de unde în expansi- 
une va marca un con cu vîrful în locul și timpul în 

care piatra a lovit apa (fig. 2.3). Asemănător, lumina 
care se răspîndește de la un eveniment formează un 
con tridimensional în spaţiu-timpul cvadri-dimen- 
sional. Acest con se numește conul de lumină viitor 
al evenimentului. În același fel putem trasa un alt con, 
numit conul de lumină trecut, care reprezintă setul de 
evenimente din care impulsul de lumină poate ajunge 
la evenimentul dat (fig. 2.4). 

Conurile de lumină trecut și viitor ale evenimen- 
tului P împart spaţiul-timpul în trei regiuni (fig. 2.5). 
Viitorul absolut al evenimentului este regiunea din inte- 
riorul conului de lumină viitor al lui P. El este setul 
tuturor evenimentelor care pot fi afectate de ceea ce 
se întîmplă în P. Evenimentele din afara conului de lu- 
mină al lui P nu pot fi ajunse de semnalele din P de- 
oarece nimic nu se deplasează mai repede decît lumina. 
Prin urmare ele nu pot fi influențate de ceea ce se 
întîmplă în P. Trecutul absolut al lui P este regiunea 
din interiorul conului de lumină trecut. El este setul 
tuturor evenimentelor ale căror semnale care se de- 
plasează la sau sub viteza luminii pot ajunge în P. El 
este setul tuturor evenimentelor care pot afecta ceea 
ce se întîmplă în P. Dacă se cunoaște ceea ce se întîmplă 
la un anumit moment undeva într-o regiune a spațiu- 
lui care se găsește în conul de lumină trecut al lui P, 
se poate prezice ce se va întîmpla în P. Restul reprezin- 
tă regiunea de spațiu-timp care nu se găsește în conurile 
de lumină viitor sau trecut ale lui P. Evenimentele din 
această regiune nu pot afecta sau nu pot fi afectate de 
evenimente din P. De exemplu, dacă soarele ar înceta 
să lumineze chiar în momentul de faţă, el nu ar afecta 
obiectele de pe Pămînt în momentul de față deoarece 
ele s-ar găsi în regiunea din afara conului evenimen- 
tului corespunzînd stingerii soarelui (fig. 2.6). Noi am 
ști despre aceasta numai după 8 minute, timpul necesar 
luminii să ajungă de la soare la noi. Numai atunci 
evenimentele de pe Pămînt s-ar găsi în conul de lumi- 
nă viitor al evenimentului corespunzător stingerii 
soarelui. În mod asemănător, nu cunoaștem ce se în- 

tîmplă la momente îndepărtate în univers; lumina pe 
care o vedem de la galaxiile îndepărtate le-a părăsit 
acum milioane de ani și în cazul obiectelor celor mai 
îndepărtate pe care le vedem, lumina le-a părăsit acum 
circa opt miliarde de ani. Astfel, cînd privim universul, 
îl vedem așa cum a fost în trecut. 

Dacă se neglijează efectele gravitaționale, așa cum 
au făcut Einstein și Poincaré în 1905, se obţine ceea se 
numește teoria specială a relativității. Pentru fiecare 
eveniment în spațiu-timp putem construi un con de 
lumină (setul tuturor traiectoriilor posibile ale luminii 
în spațiu-timp emise de eveniment) și deoarece viteza 

FIGURA 2.6 


luminii este aceeași pentru orice eveniment și în orice 
direcţie, toate conurile de lumină vor fi identice și vor 
fi îndreptate în aceeași direcție. Teoria mai spune că 
nimic nu se poate deplasa mai repede decît lumina. 
Aceasta înseamnă că traiectoria oricărui obiect în spațiu 
și timp trebuie să fie reprezentată printr-o linie care 
se găsește în interiorul conului de lumină pentru fiecare 
eveniment din el (fig. 2.7). 

Teoria specială a relativităţii a reușit foarte bine să 
explice că viteza luminii apare aceeași pentru toți 
observatorii (așa cum a arătat experimentul Michel- 
son-Morley) și să descrie ce se întîmplă atunci cînd 

obiectele se mișcă la viteze apropiate de viteza luminii. 
Totuși, ea nu era compatibilă cu teoria newtoniană a 
gravitației, care spune că obiectele se atrăgeau unele 
pe altele cu o forță care depinde de distanţa dintre ele. 
Aceasta înseamnă că dacă se deplasează unul dintre 
obiecte, forța exercitată asupra celorlalte s-ar schimba 
instantaneu. Sau, cu alte cuvinte, efectele gravitaționale 

s-ar deplasa cu viteză infinită, în loc să se deplaseze 
la sau sub viteza luminii, așa cum cerea teoria specială 
a relativităţii. Între 1908 și 1914 Einstein a făcut mai 
multe încercări nereușite de a găsi o teorie a gravitației 
care să fie compatibilă cu teoria specială a relativității. 
În cele din urmă, în 1915, el a propus ceea ce noi nu- 
mim acum teoria generală a relativității. 

Einstein a emis ipoteza revoluționară că gravitația 
nu este o forță ca celelalte forțe, ci este o consecinţă a 
faptului că spaţiu-timpul nu este plan, așa cum s-a pre- 
supus anterior; el este curbat, sau „înfășurat“, de dis- 
tribuția masei și energiei în el. Corpuri ca pămîntul 
nu sînt determinate să se miște pe orbite curbe de o 
forță numită gravitație; în schimb ele urmează corpul 
cel mai apropiat printr-o traiectorie dreaptă într-un 
spațiu curbat, care se numește o linie geodezică. O linie 
geodezică este traiectoria cea mai scurtă (sau cea mai 
lungă) între două puncte apropiate. De exemplu, 
suprafaţa pămîntului este un spațiu curbat bi-dimen- 
sional. O linie geodezică pe pămînt se numește un cerc 
mare și este ruta cea mai scurtă dintre două puncte 
(fig. 2.8). Deoarece linia geodezică este calea cea mai 
scurtă între două aeroporturi, aceasta este ruta pe care 
un navigator aerian o va indica pilotului pentru zbor. 
În relativitatea generalizată, corpurile urmează întot- 
deauna linii drepte în spaţiu-timpul cvadri-dimen- 
sional dar, cu toate acestea, nouă ni se va părea că se 
deplasează pe traiectorii curbe în spaţiul nostru tri- 
dimensional. (Este la fel ca atunci cînd se privește un 
avion care zboară deasupra unui teren deluros. Deși 
el urmează o linie dreaptă în spațiul tri-dimensional, 
urma sa parcurge o traiectorie curbată pe solul bi- 
dimensional.) 

Masa soarelui curbează spațiu-timpul astfel încât 
deși pămîntul urmează o linie dreaptă în spaţiu-timpul 
cvadri-dimensional, nouă ni se pare că se mișcă de-a 
lungul unei orbite circulare în spaţiul tri-dimensional. 
De fapt, orbitele planetelor prezise de relativitatea 

generalizată sînt aproape exact aceleași cu cele prezise 
de teoria newtoniană a gravitației. Totuși, în cazul lui 
Mercur care, fiind cea mai apropiată planetă de soare, 
simte efectele gravitaționale cel mai puternic și are o 
orbită mai alungită, relativitatea generalizată prezice 
că axa lungă a elipsei trebuie să se rotească în jurul 
soarelui cu o valoare de circa un grad în zece mii de 
ani. Oricît de mic este acest efect, el a fost observat 
înainte de 1915 și a servit drept una din primele confir- 
mări ale teoriei lui Einstein. În ultimii ani au fost mă- 
surate cu radarul abateri chiar mai mici ale orbitelor 
celorlalte planete față de prezicerile newtoniene și s-a 
descoperit că sînt în concordanţă cu prezicerile relati- 
vității generalizate. 

De asemenea, razele de lumină trebuie să urmeze 
linii geodezice în spațiu-timp. Din nou, faptul că spațiul 
este curbat înseamnă că lumina nu mai pare că se pro- 

pagă după linii drepte în spaţiu. Astfel, relativitatea 
generalizată prezice că lumina trebuie să fie curbată 
de cîmpurile gravitaționale. De exemplu, teoria prezice 
că conurile de lumină ale punctelor din apropierea 
soarelui ar fi ușor curbate spre interior, datorită masei 
soarelui. Aceasta înseamnă că lumina unei stele în- 
depărtate care trece pe lîngă soare ar fi deviată cu un 
unghi mic, făcînd ca steaua să apară într-o poziţie 
diferită pentru un observator de pe pămînt (fig. 2.9). 
Desigur, dacă lumina stelei a trecut întotdeauna în apro- 
pierea soarelui, noi nu am putea spune dacă lumina 
a fost deviată sau steaua a fost în realitate acolo unde 

o vedem. Totuși, atunci cînd pămîntul se mișcă în ju- 
rul soarelui, diferite stele par a trece în spatele soarelui 
și lumina lor este deviată. Prin urmare, ele își schimbă 
poziția aparentă în raport cu celelalte stele. 

În mod normal, acest efect este foarte greu de văzut, 
deoarece lumina soarelui face imposibilă observarea 
stelelor care apar pe cer în apropierea soarelui. Totuși, 
acest lucru este posibil în timpul unei eclipse de soare, 
cînd lumina soarelui este blocată de lună. Prezicerea lui 
Einstein privind devierea luminii nu a putut fi testată ime- 
diat în 1915, deoarece era în timpul primului război mon- 
dial și abia în 1919 o expediţie britanică, ce a observat o 
eclipsă din vestul Africii, a arătat că într-adevăr lumina 
a fost deviată de soare, exact așa cum a prezis teoria. 
Această verificare a unei teorii germane de oameni de 
știință britanici a fost salutată ca un act măreț de recon- 
ciliere între cele două țări după război. De aceea, este o 
ironie că o examinare ulterioară a fotografiilor luate de 
acea expediţie a arătat că erorile erau tot atît de mari ca 
și efectul pe care încercau să-l măsoare. Măsurarea lor a 
fost un noroc pur, sau un caz de cunoaștere a rezultatu- 
lui pe care au dorit să-l obțină, o întîmplare care nu este 
neobișnuită în știință. Totuși, devierea luminii a fost 
precis confirmată de mai multe observaţii ulterioare. 

O altă prezicere a relativității generalizate este că 
timpul trebuie să pară că trece mai încet lîngă un corp 
masiv ca pămîntul. Aceasta deoarece există o relaţie 
între energia luminii și frecvenţa sa (adică numărul de 
unde de lumină pe secundă): cu cât este mai mare ener- 
gia cu atît este frecvența mai mare. Atunci cînd lumina 
se propagă în sus în cîmpul gravitațional al pămîntului, 
ea pierde energie și astfel frecvenţa sa scade. (Aceasta 
înseamnă că timpul dintre un vîrf al undei și urmă- 
torul crește.) Pentru cineva aflat la înălțime ar părea 
că tot ce se întîmplă jos necesită un timp mai lung. 
Această prezicere a fost testată în 1962, cu ajutorul unei 
perechi de ceasuri foarte precise montate în vîrful și 
la baza unui turn de apă. S-a descoperit că ceasul de 

la bază, care era mai aproape de pămînt, mergea mai 
încet, în exactă concordanță cu relativitatea generali- 
zată. Diferenţa de viteză a ceasurilor la diferite înălțimi 
deasupra pămîntului este acum de importanță prac- 
tică considerabilă, o dată cu apariţia sistemelor de na- 
vigaţie foarte precise bazate pe semnale de la sateliți. 
Dacă se ignoră prezicerile relativității generalizate, 
poziția calculată va fi greșită cu cîțiva kilometri. 

Legea mișcării a lui Newton pune capăt ideii de 
poziție absolută în spaţiu. Teoria relativității a renunţat 
la timpul absolut. Să considerăm o pereche de gemeni. 
Să presupunem că unul dintre gemeni se duce să 
trăiască pe vîrful unui munte, iar celălalt locuiește la 
malul mării. Primul va îmbătrîni mai repede decît al 
doilea. Astfel, dacă se întîlnesc, unul va fi mai în vîrstă 
decât celălalt. În acest caz, diferența de vîrstă va fi foarte 
mică, dar ea ar fi mult mai mare dacă unul dintre 
gemeni pleacă într-o călătorie lungă cu o navă spațială 
care se deplasează cu o viteză apropiată de viteza lu- 
minii. Atunci cînd se întoarce, el va fi mult mai tînăr 
decît cel care a rămas pe pămînt. Acesta se numește 
paradoxul gemenilor, dar el este un paradox numai 
dacă se consideră că timpul este absolut. În teoria rela- 
tivității nu există timp absolut unic, dar în schimb fie- 
care individ are propria sa măsură a timpului care 
depinde de locul către care se deplasează și de modul 
în care se deplasează. 

Înainte de 1915, spaţiul și timpul au fost conside- 
rate ca o arenă fixă în care au loc evenimentele, dar 
care nu este afectată de ceea ce se întîmplă în ea. Acest 
lucru a fost adevărat chiar pentru teoria specială a rela- 
tivității. Corpurile se mișcau, forțele atrăgeau și res- 
pingeau, dar timpul și spațiul pur și simplu continuau 
să rămînă neafectate. Era natural să se considere că 
spaţiul și timpul se derulau la infinit. 

Totuși, în teoria generală a relativității situaţia este 
destul de diferită. Spaţiul și timpul sînt acum mărimi 
dinamice: atunci cînd un corp se mișcă, sau o forță 

acționează, aceasta afectează curbarea spațiului și tim- 
pului — și la rîndul său structura spațiu-timpului 
afectează modul în care corpurile se mișcă și forțele 
acționează. Spaţiul și timpul nu numai că afectează, 
dar sînt afectate de orice se întîmplă în univers. Exact 
așa cum nu se poate vorbi despre evenimente din 
univers fără noţiuni de spațiu și timp, tot așa în rela- 
tivitatea generalizată nu are sens să se vorbească despre 
spaţiu și timp în afara universului. 

Pentru următoarele decenii această nouă înțelegere 
a spaţiului și timpului a revoluționat imaginea noastră 
despre univers. Vechea idee despre universul în esență 
neschimbător care a existat și continuă să existe a fost 
înlocuită pentru totdeauna cu noțiunea de univers 
dinamic în expansiune care părea să fi început la un 
moment finit în trecut și care ar putea să se termine 
la un moment finit în viitor. Această revoluţie formează 
subiectul următorului capitol. Și, ani de zile mai tîrziu, 
a fost de asemenea punctul de început al activității mele 
în fizica teoretică. Roger Penrose și cu mine am arătat 
că teoria generală a relativităţii a lui Einstein însemna 
că universul trebuie să aibă un început și, posibil, un 
sfîrșit. 


3 
Universul în expansiune 


Dacă cineva privește cerul într-o noapte senină, fă- 
ră lună, obiectele cele mai strălucitoare care se văd sînt 
probabil planetele Venus, Marte, Jupiter și Saturn. Vor 
mai fi și un număr mare de stele exact la fel ca soarele 
nostru, dar mult mai departe de noi. De fapt, unele 
din aceste stele fixe par a-și schimba foarte lent pozi- 
tiile una față de cealaltă atunci cînd pămîntul se mișcă 
pe orbită în jurul soarelui: în realitate ele nu sînt deloc 
fixe! Aceasta deoarece ele sînt relativ aproape de noi. 
Pe măsură ce pămîntul se mișcă în jurul soarelui le ve- 
dem din diferite poziții pe fondul stelelor mult mai 
îndepărtate. Din fericire, aceasta ne permite să mă- 
surăm direct distanţa dintre stele și noi: cu cît sînt mai 
aproape, cu atît par că se deplasează mai mult. Steaua 
cea mai apropiată, numită Proxima Centauri, este la 
o distanţă de circa patru ani lumină (lumina care vine 
de la ea are nevoie de circa patru ani să ajungă la Pă- 
mâînt), sau aproape treizeci și șapte de milioane de mili- 
oane de kilometri. Majoritatea celorlalte stele care sînt 
vizibile cu ochiul liber se găsesc în limitele a cîteva 
sute de ani lumină de noi. Pentru comparație, soarele 
nostru este la numai 8 minute lumină depărtare! Stelele 
vizibile apar împrăștiate pe tot cerul nopții, dar sînt 
concentrate în special într-o bandă pe care o numim 
Calea Lactee. În anul 1750, unii astronomi sugerau că 
apariţia Căii Lactee poate fi explicată dacă majoritatea 
stelelor vizibile se găsesc într-o singură configuraţie 
în formă de disc, un exemplu de ceea ce numim galaxie 
spirală. Numai cîteva zeci de ani mai tîrziu, astronomul 

Sir William Herschel a confirmat ideea catalogînd mi- 
nuțios poziţiile și distanțele unui mare număr de stele. 
Chiar așa, ideea a fost complet acceptată abia la 
începutul acestui secol. 

Imaginea modernă a universului datează doar din 
1924, cînd astronomul american Edwin Hubble a 
demonstrat că galaxia noastră nu era singura. De fapt 
existau multe altele, cu întinderi vaste de spaţiu gol 
între ele. Pentru a dovedi aceasta, a trebuit să deter- 
mine distanțele pînă la celelalte galaxii, care sînt atât 
de îndepărtate încât, spre deosebire de stelele apropiate, 
ele apar fixe. Prin urmare, Hubble a fost silit să uti- 
lizeze metode indirecte pentru măsurarea distanțelor. 
Acum, strălucirea aparentă a unei stele depinde de doi 
factori: de cît de multă lumină radiază (luminozitatea 
sa) și de cît este de departe de noi. Pentru stelele 
apropiate, putem măsura strălucirea lor aparentă și dis- 
tanţa pînă la ele, astfel că putem afla luminozitatea lor. 
Invers, dacă știm luminozitatea stelelor din alte galaxii, 
putem afla distanța la care se află măsurînd strălucirea 
lor aparentă. Hubble a observat că atunci cînd sînt 
destul de aproape de noi ca să le măsurăm, anumite 
tipuri de stele au întotdeauna aceeași luminozitate, prin 
urmare, a argumentat el, dacă găsim stele de acest fel 
în altă galaxie, putem presupune că ele au aceeași 
luminozitate — și astfel putem calcula distanța pînă 
la acea galaxie. Dacă putem face acest lucru pentru mai 
multe stele din aceeași galaxie și calculele noastre dau 
mereu aceeași distanță, putem fi destul de siguri de 
estimarea noastră. 

În acest fel, Edwin Hubble a aflat distanţele pînă 
la nouă galaxii diferite. Știm acum că galaxia noastră 
este numai una din cîteva sute de miliarde care se pot 
vedea cu telescoapele moderne, fiecare galaxie 
conținînd cîteva sute de miliarde de stele. Figura 3.1 
prezintă o imagine a unei galaxii spirale văzută din 
profil, similară cu felul în care credem că trebuie să 
arate galaxia noastră pentru cineva care trăiește în 

altă galaxie. Noi trăim într-o galaxie care are aproape 
o sută de mii de ani lumină diametru și care se rotește 
lent; stelele din brațele sale spirale se învîrtesc în jurul 
centrului său o dată la fiecare cîteva sute de milioane 
de ani. Soarele nostru este doar o stea galbenă, 
obișnuită, de dimensiune medie, aflată lîngă marginea 
interioară a uneia dintre brațele spirale. Am parcurs 
desigur un drum lung de la Aristotel și Ptolemeu cînd 
credeam că pămîntul era centrul universului! 

Stelele sînt atît de îndepărtate încît ne apar doar ca 
puncte de lumină. Nu putem vedea dimensiunea sau 
forma lor. Atunci, cum putem împărți stelele în diferite 
tipuri? Pentru marea majoritate a stelelor există doar 
o trăsătură caracteristică pe care o putem observa — 


FIGURA 3.1 

culoarea luminii lor. Newton a descoperit că dacă lu- 
mina soarelui trece printr-o bucată de sticlă de formă 
triunghiulară, numită prismă, ea se descompune în cu- 
lorile sale componente (spectrul său) ca într-un curcu- 
beu. Focalizînd un telescop pe stea sau pe o galaxie, 
se poate observa în mod asemănător spectrul luminii 
acelei stele sau galaxii. Stele diferite au spectre diferite, 
dar strălucirea relativă a diferitelor culori este întot- 
deauna exact ceea ce ar fi de așteptat să se găsească 
în lumina emisă de un obiect incandescent. De fapt, 
lumina emisă de un obiect incandescent are un spectru 
caracteristic care depinde numai de temperatura sa — 
un spectru termic. Aceasta înseamnă că putem spune 
care este temperatura unei stele din spectrul luminii 
sale. Mai mult, descoperim că anumite culori foarte 
specifice lipsesc din spectrele stelelor și aceste culori 
lipsă pot varia de la o stea la alta. Deoarece știm că 
fiecare element chimic absoarbe un set caracteristic de 
culori foarte specifice, comparîndu-le cu acelea care 
lipsesc din spectrul unei stele, putem determina exact 
ce elemente există în atmosfera stelei. 

În anii '20, cînd astronomii au început să privească 
spectrele stelelor din alte galaxii, au descoperit ceva 
deosebit: erau aceleași seturi caracteristice de culori 
lipsă ca și la stelele din galaxia noastră, dar toate erau 
deplasate spre capătul roșu al spectrului cu aceeași can- 
titate relativă. Pentru a înţelege implicaţiile acestui 
fapt, trebuie să înțelegem mai întîi efectul Doppler. Așa 
cum am văzut, lumina vizibilă constă din fluctuații, 
sau unde, în cîmpul electromagnetic. Frecvența (sau 
numărul de unde pe secundă) luminii este extrem de 
înaltă, variind de la patru la șapte sute de milioane de 
milioane de unde pe secundă. Diferitele frecvenţe ale 
luminii reprezintă ceea ce ochiul uman vede ca diferite 
culori, frecvențele cele mai joase apărînd la capătul roșu 
al spectrului și frecvențele cele mai înalte la capătul 
albastru. Să ne imaginăm acum o sursă de lumină 
aflată la distanţă constantă de noi, cum este o stea, care 
emite unde de lumină cu frecvenţă constantă. Evident, 


55 


frecvenţa undelor pe care le recepționăm va fi aceeași 
cu frecvenţa la care sînt emise (cîmpul gravitațional 
al galaxiei nu ar fi suficient de mare pentru a avea un 
efect semnificativ). Să presupunem acum că sursa 
începe să se miște spre noi. Cînd sursa emite următo- 
rul maxim al undei ea va fi mai aproape de noi astfel 
încît timpul necesar maximului undei să ajungă la noi 
este mai mic și prin urmare numărul de unde pe care-l 
recepționăm în fiecare secundă (adică frecvenţa) este 
mai mare decît atunci cînd steaua era staţionară. În 
mod corespunzător, dacă sursa se depărtează de noi, 
frecvența undelor pe care le recepționăm va fi mai mică. 
Prin urmare, în cazul luminii, aceasta înseamnă că 
stelele care se depărtează de noi vor avea spectrul de- 
plasat spre capătul roșu al spectrului (deplasare spre 
roșu) și acelea care se mișcă spre noi vor avea spectrul 
deplasat spre albastru. Această relație între frecvență 
și viteză, care se numește efectul Doppler, reprezintă 
o experienţă de fiecare zi. Ascultaţi o mașină care trece 
pe stradă: atunci cînd mașina se apropie motorul său 
are sunetul mai ascuțit (corespunzător unei frecvenţe 
mai înalte a undelor sonore) și atunci cînd trece și se 
îndepărtează, sunetul său este mai grav. Comportarea 
undelor de lumină sau radio este similară. Într-ade- 
văr, poliția utilizează efectul Doppler pentru a măsura 
viteza mașinilor măsurînd frecvența impulsurilor 
undelor radio reflectate de acestea. 

După ce a dovedit existenţa altor galaxii, în anii care 
au urmat, Hubble și-a petrecut timpul catalogînd dis- 
tanţele la care se află și observînd spectrele lor. În acea 
vreme majoritatea oamenilor se așteptau ca galaxiile 
să se miște de jur împrejur la întîmplare, și deci se aș- 
teptau să găsească tot atît de multe spectre deplasate 
către albastru ca și cele deplasate spre roșu. Prin ur- 
mare, a fost destul de surprinzătoare descoperirea că 
majoritatea galaxiilor apăreau deplasate spre roșu: 
aproape toate se depărtau de noi! Și mai surprinză- 
toare a fost descoperirea pe care Hubble a publicat-o 

în 1929: nici mărimea deplasării spre roșu a unei galaxii 
nu este întîmplătoare, ci este direct proporţională cu 
distanţa galaxiei față de noi. Sau, cu alte cuvinte, cu 
cât este mai îndepărtată de galaxie, cu atât se depărtează 
mai repede! Și aceasta însemna că universul nu poate 
fi static, așa cum credeau toți înainte, ci de fapt este 
în expansiune; distanţa dintre diferitele galaxii crește 
neîncetat. 

Descoperirea expansiunii universului a fost una 
din marile revoluţii intelectuale ale secolului douăzeci. 
Acum este ușor să te miri de ce nu s-a gîndit nimeni 
la ea mai înainte. Newton și alţii ar fi trebuit să realize- 
ze că un univers static ar începe curînd să se contracte 
sub influenţa gravitaţiei. Totuși, dacă expansiunea s-ar 
face mai repede decît cu o anumită valoare critică, 
gravitația nu ar fi niciodată suficient de puternică să 
o oprească și universul ar continua să se extindă pentru 
totdeauna. Cam așa se întîmplă cînd se lansează o ra- 
chetă în sus de pe suprafața pămîntului. Dacă ea are 
o viteză destul de scăzută, gravitația va opri în cele 
din urmă racheta și ea va începe să cadă. Pe de altă 
parte, dacă racheta are o viteză mai mare decît o valoa- 
re critică (unsprezece km pe secundă) gravitația nu va 
fi suficient de puternică s-o tragă înapoi, astfel că ea 
se va depărta de pămînt pentru totdeauna. Această 
comportare a universului ar fi putut fi prezisă de teo- 
ria gravitaţiei a lui Newton în orice moment al seco- 
lelor nouăsprezece, optsprezece sau chiar la sfîrșitul 
secolului șaptesprezece. Totuși, credinţa într-un univers 
static era atît de puternică încît a persistat pînă la 
începutul secolului douăzeci. Chiar Einstein, cînd a for- 
mulat teoria generală a relativităţii în 1915, era atît de 
sigur că universul trebuia să fie static încît și-a modi- 
ficat teoria ca să facă acest lucru posibil, introducînd 
în ecuațiile sale o așa-numită constantă cosmologică. 
Einstein a introdus o nouă forță „antigravitațională“ 
care, spre deosebire de alte forțe, nu provenea dintr-o 
anumită sursă ci era încorporată în structura spațiu-tim- 

pului. El pretindea că spațiu-timpul are o tendinţă de 
expansiune încorporată și aceasta poate fi făcută să 
echilibreze exact atracţia întregii materii din univers, 
astfel încât ar rezulta un univers static. Se pare că nu- 
mai un singur om a fost dispus să ia drept bună rela- 
tivitatea generalizată și, în timp ce Einstein și alți 
fizicieni căutau modalități de evitare a predicţiei unui 
univers nestatic, fizicianul și, matematicianul rus Ale- 
xander Friedmann s-a apucat s-o explice. 

Friedmann a emis două ipoteze foarte simple despre 
univers: că universul arată identic în orice direcție 
privim și că acest lucru ar fi adevărat și dacă am ob- 
serva universul din altă parte. Numai din aceste două 
idei, Friedmann a arătat că nu trebuie să ne așteptăm 
ca universul să fie static. De fapt, în 1922, cu cîțiva ani 
înainte de descoperirea lui Edwin Hubble, Friedmann 
a prezis exact ce a descoperit Hubble! 

În mod clar ipoteza că universul arată la fel în orice 
direcţie nu este în realitate adevărată. De exemplu, așa 
cum am văzut, celelalte stele din galaxie formează o 
bandă distinctă de lumină pe cerul nopții, numită 
Calea Lactee. Dar dacă privim galaxiile îndepărtate, 
pare să fie mai mult sau mai puțin același număr de 
galaxii. Astfel, universul pare să fie aproximativ același 
în orice direcție, cu condiția să fie văzut la scară mare 
în comparație cu distanța dintre galaxii și să fie igno- 
rate diferenţele la scară mică. Pentru multă vreme, 
aceasta a fost o justificare suficientă pentru ipoteza lui 
Friedmann — ca o aproximație grosieră a universului 
real. Dar mai recent un accident fericit a pus în evi- 
denţă faptul că ipoteza lui Friedmann este de fapt o 
descriere remarcabil de precisă a universului nostru. 

În 1965 doi fizicieni americani de la Bell Telephone 
Laboratories din New Jersey, Arno Penzias și Robert 
Wilson, testau un detector foarte sensibil la microunde. 
(Microundele sînt exact ca undele de lumină, dar cu 
o frecvenţă de ordinul a numai zece miliarde de unde 
pe secundă.) Penzias și Wilson au fost îngrijorați cînd 

au descoperit că detectorul lor capta mai mult zgomot 
decît ar fi trebuit. Zgomotul nu părea să vină dintr-o 
anumită direcţie. Mai întîi au descoperit dejecții de 
păsări în detectorul lor și au verificat și alte posibile 
defecte în funcţionare, dar curînd acestea au fost elimi- 
nate. Ei știau că orice zgomot din atmosferă era mai 
puternic atunci cînd detectorul nu era îndreptat în sus 
decît în cazul cînd era, deoarece razele de lumină par- 
curg, o distanță mai mare în atmosferă cînd sînt recep- 
ționate din apropierea orizontului decît atunci cînd sînt 
recepționate direct de sus. Zgomotul suplimentar era 
același indiferent de direcţia în care era îndreptat detec- 
torul, astfel că el trebuia să provină din afara atmo- 
sferei. De asemenea, el era același ziua și noaptea, în 
tot timpul anului, chiar dacă pămîntul se rotea în jurul 
axei sale și se mișca pe orbită în jurul soarelui. Aceasta 
a arătat că radiaţia trebuie să vină de dincolo de sis- 
temul solar și chiar de dincolo de galaxie, deoarece 
altfel ar fi variat atunci cînd mișcarea pămîntului 
îndrepta detectorul în direcții diferite. De fapt, știm că 
radiaţia trebuie să fi călătorit spre noi prin cea mai mare 
parte a universului observabil, și deoarece pare a fi 
aceeași în diferite direcții, universul trebuie să fie, de 
asemenea, același în orice direcție, cel puţin la scară 
mare. Știm acum că în orice direcție privim, acest 
zgomot nu variază niciodată cu mai mult de unu la 
zece mii — astfel că Penzias și Wilson au nimerit fără 
să-și dea seama peste o confirmare remarcabil de pre- 
cisă a primei ipoteze a lui Friedmann. 

Aproximativ în același timp doi fizicieni americani 
de la Universitatea Princeton, Bob Dicke și Jim Peebles, 
erau interesați de microunde. Ei lucrau la o ipoteză, 
emisă de George Gamow (fost student al lui Alexander 
Friedmann), că universul timpuriu trebuie să fi fost 
fierbinte și dens, incandescent. Dicke și Peebles au argu- 
mentat că ar trebui să putem vedea încă strălucirea uni- 
versului timpuriu, deoarece lumina unor părți foarte 
îndepărtate ale sale ar ajunge la noi abia acum. Totuși, 

expansiunea universului însemna că această lumină 
trebuia să fie atît de mult deplasată spre roșu încât ea 
ne-ar apărea ca radiație de microunde. Dicke și Peebles 
se pregăteau să caute această radiaţie atunci cînd Pen- 
zias și Wilson au auzit despre activitatea lor și au rea- 
lizat că ei o găsiseră deja. Pentru aceasta, Penzias și 
Wilson au primit premiul Nobel în 1978 (ceea ce nu 
le-a prea convenit lui Dicke și Peebles, ca să nu mai 
vorbim de Gamow!). 

Acum, la prima vedere, această dovadă că univer- 
sul arată același indiferent în ce direcție privim ar pă- 
rea să sugereze că există ceva special în ceea ce privește 
locul nostru în univers. Mai ales, ar părea că dacă ob- 
servăm că toate celelalte galaxii se depărtează de noi, 
atunci noi trebuie să fim în centrul universului. Există, 
totuși, o altă explicație; universul poate să arate la fel 
în orice direcție și văzut din oricare altă galaxie. Aceas- 
ta, așa cum am văzut, a fost a doua ipoteză a lui Fried- 
mann. Nu avem o dovadă științifică pentru sau 
împotriva acestei ipoteze. O credem datorită modes- 
tiei: ar fi fost cu totul extraordinar dacă universul ar 
fi arătat același în orice direcţie în jurul nostru, și nu 
în jurul altor puncte din univers! În modelul lui Fried- 
mann, toate galaxiile se depărtează una de alta. Situaţia 
se prezintă ca un balon cu mai multe pete pictate pe 
el care este umflat în mod constant. Cînd balonul se 
umflă, distanţa dintre oricare două pete crește, dar nu 
există o pată care să poată fi considerată centrul expan- 
siunii. Mai mult, cu cît distanța dintre pete este mai 
mare, cu atît mai repede se vor îndepărta una de alta. 
În mod asemănător, în modelul lui Friedmann viteza 
cu care se îndepărtează două galaxii este proporțională 
cu distanţa dintre ele. Astfel, el a prezis că deplasarea 
spre roșu a unei galaxii trebuie să fie direct pro- 
porțională cu distanţa la care se găsește față de noi, 
exact cum a descoperit Hubble. În ciuda succesului mo- 
delului său și prezicerii observaţiilor lui Hubble, lu- 
crarea lui Friedmann a rămas necunoscută în vest pînă 

cînd fizicianul american Arthur Walker a descoperit 
modele similare în 1935, ca răspuns la descoperirea lui 
Hubble a expansiunii uniforme a universului. 

Deși Friedmann nu a găsit decît unul, există, de fapt, 
trei tipuri diferite de modele care ascultă de cele două 
ipoteze fundamentale ale lui Friedmann. În primul tip 
(pe care l-a găsit Friedmann) universul se extinde sufi- 
cient de încet încît atracţia gravitațională dintre dife- 
ritele galaxii să provoace încetinirea și în cele din urmă 
oprirea expansiunii. Atunci galaxiile încep să se miște 
una spre cealaltă și universul se contractă. Figura 3.2 
arată modul în care se modifică cu timpul distanța 
dintre două galaxii învecinate. Ea pornește de la zero, 
crește la o valoare maximă și apoi descrește din nou 
la zero. În al doilea tip de soluţie, expansiunea uni- 
versului este atît de rapidă încît atracţia gravitațională 
nu poate s-o oprească deși o încetinește puţin. Figura 
3.3 prezintă distanța dintre galaxiile învecinate, în 
acest model. Ea pornește de la zero și în cele din urmă 
galaxiile se îndepărtează cu viteză constantă. În sfîrșit, 
există o a treia soluție, în care expansiunea universului 
este exact atît de rapidă încît să evite colapsul. În acest 
caz, distanţa, prezentată în figura 3.4, pornește, de a- 
semenea, de la zero și crește mereu. Totuși, viteza cu 
care se îndepărtează galaxiile devine din ce în ce mai 
mică, deși ea nu ajunge niciodată la zero. 

O caracteristică remarcabilă a primului tip al mode- 
lului lui Friedmann este că în el universul nu este infinit 
în spațiu, dar totodată spaţiul nu are limite. Gravitaţia 
este atît de puternică încît spaţiul este curbat în el însuși, 
făcîndu-l asemănător cu suprafața pămîntului. Dacă 
cineva călătorește într-o anumită direcţie pe suprafața 
pămîntului, niciodată nu ajunge la o barieră de netrecut 
sau nu cade peste margine, ci în cele din urmă se 
întoarce de unde a plecat. În primul model al lui Fried- 
mann, spațiul este la fel ca acesta, dar cu trei dimen- 
siuni în loc de cele două de pe suprafața pămîntului. 
Cea de-a patra dimensiune, timpul, este de asemenea 

finită, dar este ca o linie cu două capete sau limite, un 
început și un sfîrșit. Vom vedea mai tîrziu că atunci 
cînd se combină relativitatea generalizată cu principiul 
de incertitudine din mecanica cuantică, este posibil ca 
atât spaţiul cât și timpul să fie finite fără margini sau 
limite. 

Ideea că cineva poate călători în jurul universului 
și termina călătoria acolo unde a început-o este bună 
pentru literatura științifico-fantastică dar nu are mare 
semnificație practică, deoarece se poate arăta că uni- 
versul ar suferi un colaps către dimensiunea zero îna- 
inte ca cineva să-l străbată de jur împrejur. Ar trebui 
să vă deplasaţi mai repede decît lumina pentru a în- 
cheia călătoria acolo unde aţi început-o înainte ca uni- 
versul să ajungă la un sfîrșit — și acest lucru nu este 
permis! 

În primul tip al modelului lui Friedmann, în care 
suferă expansiunea și colapsul, spaţiul este curbat în 
el însuși, ca suprafața pămîntului. Prin urmare are o 
întindere finită. În al doilea tip de model, în care ex- 
pansiunea este eternă, spaţiul este curbat altfel, ca su- 
prafaţa unei șei. Astfel, în acest caz spaţiul este infinit. 
În sfîrșit, în al treilea tip al modelului lui Friedmann, 
în care are exact rata critică de expansiune, spaţiul este 
plat (și deci este de asemenea infinit). 

Dar care model al lui Friedmann descrie universul 
nostru? Își va opri universul în cele din urmă expan- 
siunea și va începe să se contracte sau se va extinde 
pentru totdeauna? Pentru a răspunde la această între- 
bare trebuie să cunoaștem rata actuală de expansiune 
a universului și densitatea sa medie actuală. Dacă den- 
sitatea este mai mică decît o anumită valoare critică, 
determinată de rata de expansiune, atracția gravi- 
tațională va fi prea slabă pentru a opri expansiunea. 
Dacă densitatea este mai mare decît valoarea critică, 
gravitația va opri expansiunea la un anumit moment 
în viitor și va determina colapsul universului. 

DISTANȚA DINTRE DOUA GALAXII 

FIGURA 3.4 


Putem determina rata actuală de expansiune mă- 
surînd vitezele cu care celelalte galaxii se depărtează 
de noi, utilizînd efectul Doppler. Aceasta se poate face 
foarte precis. Totuși, distanțele pînă la galaxii nu sînt 
foarte bine cunoscute, deoarece nu le putem măsura 
decît indirect. Astfel, tot ceea ce știm este că universul 
se extinde cu o valoare între 5 și 10% la fiecare miliard 
de ani. Totuși, incertitudinea asupra densității medii 
actuale prezente a universului este și mai mare. Dacă 
adunăm masele tuturor stelelor pe care le putem vedea 
din galaxia noastră și alte galaxii, totalul este mai mic 
decît o sutime din cantitatea necesară pentru a opri 
expansiunea universului, chiar pentru estimarea cea 
mai scăzută a ratei de expansiune. Totuși, galaxia 
noastră și alte galaxii trebuie să conţină o mare canti- 
tate de „materie neagră“ pe care nu o putem vedea di- 
rect, dar despre care știm că trebuie să fie acolo datorită 
influenţei atracției sale gravitaționale asupra orbitelor 
stelelor din galaxie. Mai mult, majoritatea galaxiilor 
formează roiuri și putem deduce în mod asemănător 
prezenţa unei cantități mai mari de materie neagră între 

galaxiile din aceste roiuri prin efectul său asupra 
mișcării galaxiilor. Atunci cînd adunăm toată această 
materie neagră, obținem doar circa o zecime din can- 
titatea necesară pentru a opri expansiunea. Totuși, nu 
putem exclude posibilitatea că ar putea exista o altă 
formă a materiei, distribuită aproape uniform în uni- 
vers, pe care nu am detectat-o încă și care poate mări 
densitatea medie a universului pînă la valoarea critică 
necesară pentru a opri expansiunea. Prin urmare, 
dovezile actuale sugerează că universul se va extinde 
probabil la nesfîrșit dar nu putem fi siguri decît de 
faptul că și în cazul în care se va produce colapsul uni- 
versului, aceasta nu se va întîmpla cel puţin încă alte 
zece miliarde de ani, deoarece universul s-a extins 
deja cel puțin pe această durată. Acest lucru nu trebu- 
ie să ne îngrijoreze nejustificat; la acel moment, dacă 
nu am făcut colonii dincolo de sistemul solar, omeni- 
rea va fi murit de mult, stinsă o dată cu soarele nostru! 

Toate soluțiile lui Friedmann au caracteristic faptul 
că la un anumit moment în trecut (acum zece-douăzeci 
miliarde de ani) distanța dintre galaxiile învecinate tre- 
buie să fi fost zero. În acel moment, pe care noi îl nu- 
mim Big Bang, densitatea universului și curbura 
spațiu-timpului ar fi fost infinite. Deoarece matematica 
nu poate trata realmente cu numere infinite, aceasta 
înseamnă că teoria generală a relativității (pe care se 
bazează soluţiile lui Friedmann) prezice că există un 
punct în univers unde teoria însăși nu mai funcțio- 
nează. Un astfel de punct este un exemplu de ceea ce 
matematicienii numesc o singularitate. De fapt, toate 
teoriile noastre științifice sînt bazate pe ipoteza că spa- 
țiu-timpul este neted și aproape plat, astfel că ele nu 
funcționează la singularitatea Big Bang-ului, unde curbu- 
ra spaţiului este infinită. Aceasta înseamnă că și dacă 
ar fi existat evenimente înainte de Big Bang, ele nu ar 
putea fi utilizate pentru a determina ce s-ar fi întîm- 
plat după aceea, deoarece capacitatea de predicție ar 
fi încetat la Big Bang. În mod asemănător, dacă — așa 

cum este cazul — cunoaștem numai ceea ce s-a întîm- 
plat de la Big Bang, nu am putea să determinăm ce 
s-a întîmplat înainte. În ceea ce ne privește, evenimen- 
tele dinainte de Big Bang nu pot avea consecinţe, astfel 
că ele nu trebuie să formeze o parte a unui model 
științific al universului. Prin urmare trebuie să le elimi- 
năm din model și să spunem că timpul are un început 
la Big Bang. 

Multă lume nu agreează ideea că timpul are un 
început, probabil deoarece aduce a intervenţie divină. 
(Biserica Catolică, pe de altă parte, a pus mîna pe mo- 
delul Big Bang și în 1951 a declarat oficial că este în 
conformitate cu Biblia.) Prin urmare, au fost mai multe 
încercări de evitare a concluziei că a existat un Big Bang. 
Propunerea care a câștigat sprijinul cel mai larg s-a nu- 
mit teoria stării staționare. Ea a fost sugerată în 1948 
de doi refugiați din Austria ocupată de naziști, Her- 
mann Bondi și Thomas Gold, împreună cu un englez, 
Fred Hoyle, care a lucrat cu ei la perfecționarea rada- 
rului în timpul războiului. Ideea era că atunci cînd 
galaxiile se depărtează una de alta, în golurile dintre 
ele se formează continuu noi galaxii. Deci universul 
ar arăta aproximativ la fel tot timpul, cît și în toate 
punctele din spaţiu. Teoria stării staționare cerea o 
modificare a relativităţii generalizate pentru a permi- 
te crearea continuă de materie, dar rata implicată era 
atât de mică (de circa o particulă pe kilometru cub pe 
an) încât nu era în conflict cu experimentul. Teoria era 
o teorie științifică bună, în sensul descris în capitolul 
1; ea era simplă și făcea preziceri clare care puteau fi 
testate prin observații. Una dintre aceste preziceri era 
că numărul de galaxii sau obiecte similare în orice 
volum dat al spaţiului trebuie să fie același oriunde 
sau oricînd privim în univers. La sfîrșitul anilor '50 și 
începutul anilor '60, un grup de astronomi condus de 
Martin Ryle (care a lucrat și cu Bondi, Gold și Hoyle 
la radar în timpul războiului), la Cambridge, a efec- 
tuat o cercetare a surselor de unde radio din spațiul 


66 


cosmic. Grupul de la Cambridge a arătat că majorita- 
tea surselor radio trebuie să se găsească în afara galaxiei 
noastre (într-adevăr, multe din ele pot fi identificate 
cu alte galaxii) și că existau mai multe surse slabe decât 
cele puternice. Ei au interpretat sursele slabe ca fiind 
cele mai îndepărtate și pe cele mai puternice ca fiind 
mai apropiate. Apoi păreau să fie mai puține surse 
obișnuite pe unitatea de volum al spaţiului pentru sur- 
sele apropiate decît pentru cele îndepărtate. Aceasta 
ar putea însemna că noi sîntem în centrul unei mari 
regiuni din univers în care sursele sînt mai puține 
decît în altă parte. O altă interpretare presupune că 
sursele au fost mai numeroase în trecut, în momentul 
în care undele radio le-au părăsit pornind spre noi, decît 
sînt acum. Ambele explicații contraziceau predicțiile 
teoriei stării staționare. Mai mult, descoperirea radia- 
tiei de microunde făcută de Penzias și Wilson în 1965 
a indicat, de asemenea, că universul trebuie să fi fost 
mult mai dens în trecut. Prin urmare, teoria stării sta- 
ționare a trebuit să fie abandonată. 

O altă încercare de a evita concluzia că trebuie să 
fi existat un Big Bang, și deci un început al timpului, 
a fost făcută de doi oameni de știință ruși, Evgheni 
Lifshitz și Isaac Khalatnikov, în 1963. Ei sugerau că Big 
Bang-ul putea fi o particularitate doar a modelelor lui 
Friedmann, care la urma urmelor erau numai aproxi- 
matii ale universului real. Poate că, din toate mode- 
lele care erau aproximativ ca universul real, numai cel 
al lui Friedmann ar conţine o singularitate Big Bang. 
În modelele lui Friedmann, toate galaxiile se depărtează 
direct una de cealaltă — astfel, nu este surprinzător 
că la un anumit moment din trecut toate se găseau în 
același loc. În universul real, totuși, galaxiile nu se înde- 
părtează direct una de alta — ele au de asemenea mici 
viteze transversale. Astfel, în realitate nu a fost nevoie 
să fie toate exact în același loc, ci numai foarte aproape 
una de alta. Poate că atunci universul actual în expan- 
siune a rezultat nu dintr-o singularitate Big Bang ci 

dintr-o fază anterioară de contracție; cînd s-a produs 
colapsul universului se putea ca nu toate particulele 
să se ciocnească, ci au trecut una pe lîngă alta și apoi 
s-au îndepărtat, producînd expansiunea actuală a uni- 
versului. Atunci cum putem spune dacă universul 
real a început cu un Big Bang? Ceea ce au făcut Lifshitz 
și Khalatnikov a fost să studieze modele ale univer- 
sului care erau aproximativ ca modelele lui Friedmann 
dar luau în consideraţie neregularităţile și vitezele 
întîmplătoare ale galaxiilor din universul real. Ei au 
arătat că astfel de modele pot începe cu un Big Bang, 
chiar dacă galaxiile nu se mai îndepărtează întot- 
deauna direct una de alta, dar susțineau că acest lucru 
ar fi posibil numai în anumite modele excepționale în 
care galaxiile se mișcau toate în linie dreaptă. 

Ei argumentau că deoarece păreau să existe infinit 
mai multe modele tip Friedmann fără o singularitate 
Big Bang decît cele care aveau una, trebuie să con- 
chidem că în realitate nu a fost un Big Bang. Ulterior 
ei au realizat, totuși, că există o clasă mult mai gene- 
rală de modele tip Friedmann care aveau singularități 
și în care galaxiile nu trebuiau să se miște într-un fel 
special. De aceea, în 1970, și-au retras propunerea. 

Lucrarea lui Lifshitz și Khalatnikov a fost valoroasă 
deoarece a arătat că universul ar fi putut avea o singula- 
ritate, un Big Bang, dacă teoria generală a relativităţii 
era corectă. Totuși, ea nu a rezolvat problema crucială: 
Relativitatea generalizată prezice că universul nostru 
ar fi trebuit să aibă un Big Bang, un început al timpului? 
Răspunsul a venit dintr-o abordare complet diferită 
introdusă de un matematician și fizician britanic, Roger 
Penrose, în 1965. Utilizînd modul în care conurile de 
lumină se comportă în relativitatea generalizată îm- 
preună cu faptul că gravitația este întotdeauna o forță 
de atracție, el a arătat că o stea care suferă un colaps 
datorită propriei gravitații este prinsă într-o regiune 
a cărei suprafaţă se reduce la dimensiunea zero. Și de- 
oarece suprafața regiunii se reduce la zero, așa trebuie 


68 


să se întîmple și cu volumul său. Toată materia din 
stea va fi comprimată într-o regiune cu volum zero, ast- 
fel că densitatea materiei și curbura spaţiu-timpului 
devin infinite. Cu alte cuvinte, există o singularitate 
conținută într-o regiune a spațiu-timpului numită 
gaură neagră. 

La prima vedere, rezultatul lui Penrose se aplica 
numai stelelor; el nu avea nimic de spus despre între- 
barea dacă întregul univers a avut o singularitate Big 
Bang în trecutul său. Totuși, în vremea în care Penrose 
și-a elaborat teorema, eu lucram în cercetare ca stu- 
dent și căutam cu disperare o problemă pentru a-mi 
elabora teza de doctorat. Cu doi ani înainte mi se pu- 
sese diagnosticul de ALS, cunoscut în mod obișnuit 
ca boala lui Lou Gehrig, sau boala neuro-motorie și 
mi se dăduse de înţeles că mai am numai unul sau doi 
ani de trăit. În aceste împrejurări, lucrul la teza de doc- 
torat nu părea de mare importanță — nu mă așteptam 
să supraviețuiesc atît de mult. Și totuși trecuseră doi 
ani și nu eram mult mai rău. De fapt, lucrurile mergeau 
mai bine pentru mine și mă logodisem cu o fată foarte 
drăguță, Jane Wilde. Dar pentru a mă căsători, aveam 
nevoie de un serviciu, aveam nevoie de un doctorat. 

În 1965 am citit despre teorema lui Penrose care 
arăta că orice corp care suferea un colaps gravitațional 
trebuie să formeze în cele din urmă o singularitate. Am 
realizat curînd că dacă în teorema lui Penrose se in- 
versează direcția timpului astfel încât colapsul să devină 
o expansiune, condiţiile teoremei sale ar fi încă vala- 
bile, cu condiţia ca în momentul actual universul să 
fie aproximativ ca un model Friedmann la scară ma- 
re. Teorema lui Penrose a arătat că orice stea care su- 
feră un colaps trebuie să sfîrșească într-o singularitate; 
argumentul timpului inversat a arătat că orice univers 
în expansiune tip Friedmann trebuie să înceapă cu o 
singularitate. Din motive tehnice, teorema lui Penrose 
cerea ca universul să fie infinit în spaţiu. Astfel, am 
putut de fapt să o utilizez pentru a dovedi că trebuie 

să fie o singularitate numai dacă universul se extindea 
destul de repede pentru a evita colapsul din nou (de- 
oarece numai acele modele Friedmann erau infinite în 
spaţiu). 

În următorii cîțiva ani am elaborat noi tehnici mate- 
matice pentru a elimina aceasta și alte condiții tehnice 
din teoremele care dovedeau că singularităţile trebuie 
să se producă. Rezultatul final a fost o lucrare în cola- 
borare a lui Penrose și a mea în 1970, care a demon- 
strat în cele din urmă că ar fi trebuit să existe un Big 
Bang numai dacă relativitatea generalizată era corectă 
și universul conţine atîta materie cîtă observăm. Au 
existat mai multe critici la această lucrare, pe de o parte 
din partea rușilor, din cauza credinţei lor marxiste în 
determinismul științific și pe de altă parte din partea 
unor oameni care simțeau că întreaga idee a singula- 
rităților era respingătoare și strica frumusețea teoriei 
lui Einstein. Totuși, în realitate nu se poate pune la 
îndoială o teoremă matematică. Astfel că în cele din 
urmă lucrarea noastră a fost general acceptată și astăzi 
aproape toată lumea consideră că universul a început 
cu o singularitate Big Bang. Poate că este o ironie că, 
schimbîndu-mi părerea, acum încerc să conving alți 
fizicieni că de fapt la începutul universului nu a exis- 
tat o singularitate — așa cum vom vedea mai tirziu, 
ea poate dispărea o dată ce sînt luate în considerare 
efectele cuantice. 

În acest capitol am văzut cum s-a transformat, în 
mai puţin de jumătate de secol, imaginea omului de- 
spre univers, formată în milenii. Descoperirea lui Hub- 
ble că universul era în expansiune și realizarea lipsei 
de importanţă a propriei noastre planete în vastitatea 
universului au fost doar punctul de plecare. Pe măsură 
ce s-au adunat dovezi experimentale și teoretice, a 
devenit din ce în ce mai clar că universul trebuie să fi 
avut un început în timp, pînă ce în 1970 acest lucru a 
fost dovedit de Penrose împreună cu mine, pe baza 
teoriei generale a relativităţii a lui Einstein. Demon- 

strația a arătat că relativitatea generalizată este doar 
o teorie incompletă: ea nu ne poate spune cum a în- 
ceput universul, deoarece ea prezice că toate teoriile 
fizice, inclusiv ea însăși, nu mai funcţionează la înce- 
putul universului. Totuși, relativitatea generalizată 
pretinde a fi numai o teorie parțială, astfel că ceea ce 
arată în realitate teoremele singularităților este că tre- 
buie să fi fost un timp în universul foarte timpuriu cînd 
universul era atît de mic, încît nu se mai pot ignora 
efectele la scară mică ale celeilalte mari teorii parțiale 
a secolului douăzeci, mecanica cuantică. La începutul 
anilor 1970, deci, eram forțați să ne îndreptăm cerce- 
tările pentru înțelegerea universului de la teoria noastră 
asupra infinitului mare la teoria noastră asupra infini- 
tului mic. Acea teorie, mecanica cuantică, va fi descrisă 
în cele ce urmează, înainte de a ne îndrepta eforturile 
către combinarea celor două teorii parțiale într-o sin- 
gură teorie cuantică a gravitaţiei. 


4 
Principiul de incertitudine 


Succesul teoriilor științifice, în special al teoriei 
gravitației a lui Newton, a condus pe savantul francez 
marchizul de Laplace, la începutul secolului al nouă- 
sprezecelea, să considere că universul era complet de- 
terminist. Laplace a sugerat că ar trebui să existe un 
set de legi științifice care ne-ar permite să prezicem 
orice s-ar întîmpla în univers, numai dacă am cunoaște 
starea completă a universului la un moment dat. De 
exemplu, dacă știm pozițiile și vitezele soarelui și pla- 
netelor la un anumit moment, atunci putem utiliza le- 
gile lui Newton pentru a calcula starea Sistemului 
Solar în oricare alt moment. Determinismul pare destul 
de evident în acest caz, dar Laplace a mers și mai 
departe presupunînd că existau legi similare care 
guvernează orice altceva, inclusiv comportamentul 
uman. 

Doctrina determinismului științific a fost respinsă 
de mulți oameni care simțeau că aceasta încalcă liber- 
tatea lui Dumnezeu de a interveni asupra lumii, dar 
ea a rămas ipoteza clasică a științei pînă în primii ani 
ai acestui secol. Una din primele indicaţii că această 
ipoteză ar trebui abandonată a apărut atunci cînd cal- 
culele savanților britanici Lord Rayleigh și Sir James 
Jeans au sugerat că un obiect fierbinte, sau un corp, 
cum ar fi o stea, trebuie să radieze energie în cantitate 
infinită. Conform legilor în care credeam în acea vreme, 
un corp fierbinte trebuia să emită unde electromag- 
netice (cum sînt undele radio, lumina vizibilă sau ra- 
zele X) în mod egal, la toate frecvențele. De exemplu, 

un corp fierbinte ar trebui să radieze aceeași cantitate 
de energie în unde cu frecvențele între unu și două 
milioane de milioane de unde pe secundă, ca și în unde 
cu frecvenţe între două și trei milioane de milioane de 
unde pe secundă. Dar, deoarece numărul de unde pe 
secundă este nelimitat, aceasta ar însemna că energia 
totală radiată ar fi infinită. 

Pentru a evita acest rezultat evident ridicol, savantul 
german Max Planck a sugerat, în 1900, că lumina, 
razele X și alte unde nu pot fi emise într-o cantitate 
arbitrară, ci numai în anumite pachete pe care le-a nu- 
mit cuante. Mai mult, fiecare cuantă are o anumită can- 
titate de energie care este cu atît mai mare cu cât este 
mai mare frecvența undelor, astfel că la o frecvență 
destul de înaltă, emisia unei singure cuante ar cere mai 
multă energie decît era disponibilă. Astfel, radiaţia la 
frecvenţe înalte ar fi redusă, și deci cantitatea de energie 
radiată de corp ar fi finită. 

Ipoteza cuantică a explicat foarte bine valoarea 
observată a emisiei radiației corpurilor fierbinți, dar 
implicaţiile sale pentru determinism nu au fost înțe- 
lese pînă în 1926, cînd un alt savant german, Werner 
Heisenberg, a formulat faimosul său principiu de incer- 
titudine. Pentru a prezice poziţia și viteza viitoare ale 
unei particule, trebuie să i se poată măsura precis po- 
ziția și viteza actuale. Calea evidentă pentru a face acest 
lucru era să se trimită lumină pe particulă. Unele 
dintre undele de lumină vor fi împrăștiate de particulă 
și aceasta va indica poziția sa. Totuși, poziția particu- 
lei nu se va putea determina mai precis decît distanța 
dintre maximele undei de lumină, astfel că pentru a 
măsura precis poziția particulei, este necesar să se uti- 
lizeze lumină cu lungime de undă mică. Dar, conform 
ipotezei cuantice a lui Planck, nu se poate utiliza o can- 
titate arbitrar de mică de lumină; trebuie să se utilizeze 
cel puţin o cuantă. Această cuantă va perturba par- 
ticula și-i va modifica viteza într-un mod care nu poate 
fi prezis. Mai mult, cu cît se măsoară mai precis pozi- 

ţia, cu atât este mai scurtă lungimea de undă a luminii 
necesare și deci cu atît este mai mare energia unei sin- 
gure cuante. Astfel, viteza particulei va fi perturbată 
cu o cantitate mai mare. Cu alte cuvinte, cu cît încer- 
cați să măsurați mai precis poziția particulei, cu atât 
mai puțin precis îi puteți măsura viteza și viceversa. 
Heisenberg a arătat că incertitudinea poziției particu- 
lei înmulțită cu incertitudinea vitezei sale înmulțită cu 
masa particulei nu poate fi niciodată mai mică decît 
o anumită cantitate numită constanta lui Planck. Mai 
mult, această limită nu depinde de modul în care se 
încearcă măsurarea poziției sau vitezei particulei, sau 
de tipul particulei: principiul de incertitudine al lui 
Heisenberg, este o proprietate fundamentală, inevitabilă 
a lumii. 

Principiul de incertitudine a avut implicații profun- 
de pentru modul în care vedem lumea. Chiar după 
mai mult de cincizeci de ani ele nu au fost complet în- 
telese de mulți filozofi și sînt încă subiectul multor con- 
troverse. Principiul de incertitudine a semnalat sfîrșitul 
visului lui Laplace despre o teorie a științei, un model 
al universului care ar fi complet determinist: desigur, 
nu se pot prezice precis evenimente viitoare dacă nu 
se poate măsura precis starea actuală a universului! 
Ne putem încă imagina că există un set de legi care 
determină complet evenimentele pentru unele ființe 
supranaturale, care ar putea observa starea actuală a 
universului fără să o perturbe. Totuși, astfel de modele 
ale universului nu prea ne interesează pe noi, muri- 
torii obișnuiți. Se pare că este mai bine să se utilizeze 
principiul economiei cunoscut drept briciul lui Occam, 
și să se elimine toate aspectele teoriei care nu pot fi 
observate. Această abordare i-a condus pe Heisenberg, 
Erwin Schrödinger și Paul Dirac în anii 1920 să refor- 
muleze mecanica într-o nouă teorie numită mecanica 
cuantică, bazată pe principiul de incertitudine. În 
această teorie, particulele nu mai aveau viteze și pozi- 
ţii separate, bine definite, care nu ar putea fi obser- 

vate. În schimb, ele aveau o stare cuantică, care era o 
combinaţie a poziției și vitezei. 

În general, mecanica cuantică nu prezice un singur 
rezultat clar pentru o observaţie. În schimb, ea prezice 
mai multe rezultate diferite posibile și ne spune cît de 
probabil este fiecare dintre ele. Aceasta înseamnă că, 
dacă cineva face aceeași măsurare pe un număr mare 
de sisteme similare, fiecare începînd în același fel, ar 
vedea că rezultatul măsurării ar fi A într-un anumit 
număr de cazuri, B în alt număr de cazuri ș.a.m.d. S-ar 
putea prezice numărul corespunzător de ori în care 
rezultatul ar fi A sau B, dar nu s-ar putea prezice re- 
zultatul specific al unei singure măsurări. Prin urmare, 
mecanica cuantică introduce în știință un element ine- 
vitabil de imprevizibilitate sau întîmplare. Einstein a 
obiectat foarte puternic la aceasta, în ciuda rolului im- 
portant pe care l-a jucat în dezvoltarea acestor idei. 
Einstein a primit premiul Nobel pentru contribuţia sa 
la teoria cuantică. Cu toate acestea, Einstein nu a ac- 
ceptat niciodată ideea că universul era guvernat de 
întîmplare; sentimentele sale au fost exprimate în fai- 
moasa sa afirmaţie „Dumnezeu nu joacă zaruri“. Totuși, 
majoritatea celorlalți savanţi erau dispuși să accepte 
mecanica cuantică deoarece era în perfectă concor- 
danţă cu experimentul. Într-adevăr, a fost o teorie re- 
marcabil de reușită și ea stă la baza aproape a întregii 
științe și tehnologii moderne. Ea guvernează com- 
portarea tranzistorilor și circuitelor integrate care sînt 
componentele esenţiale ale unor aparate electronice 
cum sînt televizoarele și computerele și reprezintă, de 
asemenea, baza chimiei și biologiei moderne. Singurele 
domenii din fizică în care mecanica cuantică nu a fost 
încorporată sînt gravitația și structura la scară mare a 
universului. 

Deși lumina este formată din unde, ipoteza cuan- 
tică a lui Planck ne spune că în unele cazuri ea se com- 
portă ca și cînd ar fi compusă din particule: ea poate 
fi emisă sau absorbită numai în pachete sau cuante. 

De asemenea, principiul de incertitudine al lui Hei- 
senberg implică faptul că particulele se comportă în 
anumite privinţe ca niște unde: ele nu au o poziţie de- 
finită dar sînt „răspîndite“ cu o anumită probabilitate 
de distribuţie. Teoria mecanicii cuantice se bazează pe 
un tip de matematică complet nou, care nu mai descrie 
lumea reală în termeni de particule și unde; ea reprezin- 
tă numai observaţii ale lumii care pot fi descrise prin 
acești termeni. Există astfel în mecanica cuantică un 
dualism între unde și particule: pentru unele scopuri 
este util să se considere particulele drept unde și pentru 
alte scopuri este mai bine să se considere undele drept 
particule. O consecință importantă a acestui fapt este 
că se poate observa ceea ce se numește interferența 
dintre două seturi de unde sau particule. Cu alte 
cuvinte, maximele unui set de unde pot coincide cu 
minimele celuilalt set. Atunci cele două seturi de unde 
se anulează reciproc, în loc să se adune într-o undă 
mai puternică, așa cum ar fi de așteptat (fig. 4.1). Un 
exemplu familiar de interferență în cazul luminii îl 
reprezintă culorile care se văd adesea în baloanele de 
săpun. Acestea sînt cauzate de reflexia luminii pe cele 
două fețe ale peliculei subţiri de apă care formează 
balonul. Lumina albă constă din unde cu lungimi de 
undă diferite sau culori diferite. Pentru anumite lun- 
gimi de undă maximele undelor reflectate pe o parte 
a peliculei de săpun coincid cu minimele reflectate pe 
cealaltă parte. Culorile care corespund acestor lungimi 
de undă lipsesc din lumina reflectată, care apare deci 
colorată. 

Interferenţa se poate produce și pentru particule 
datorită dualismului introdus de mecanica cuantică. 
Un exemplu faimos este experimentul celor două fante 
(fig. 4.2). Considerăm un perete despărțitor care are 
două fante înguste tăiate în el. Pe de o parte a peretelui 
se plasează o sursă de lumină cu o anumită culoare 
(adică, cu o anumită lungime de undă). Majoritatea 
luminii va lovi peretele, dar o cantitate mică va trece 
prin fante. Presupunem acum că de partea cealaltă a 

FIGURA 4.1 


peretelui despărțitor, cea opusă luminii, se plasează 
un ecran. Orice punct de pe ecran va primi unde de 
la cele două fante. Totuși, în general, distanța pe care 
trebuie să o parcurgă lumina de la sursă la ecran prin 
cele două fante va fi diferită. Aceasta va însemna că 
undele care vin de la cele două fante nu vor fi în fază 
atunci cînd ajung la ecran: în unele locuri undele se 
vor anula reciproc și în altele se vor întări reciproc. 
Rezultatul este un model caracteristic de franje de lu- 
mină și întuneric. 


77 


Un lucru remarcabil este că se obține exact același 
fel de franje dacă se înlocuiește sursa de lumină cu o 
sursă de particule cum sînt electronii cu o viteză deter- 
minată (aceasta înseamnă că undele corespunzătoare 
au o lungime determinată). Acest lucru pare și mai 
ciudat pentru că dacă există numai o fantă, pe ecran 
nu se obțin franje, ci doar o distribuţie uniformă de 
electroni. Se poate crede deci că deschiderea unei alte 
fante ar mări numărul de electroni care lovesc fiecare 
punct de pe ecran, dar în realitate, în unele locuri din 
cauza interferenţei numărul electronilor descrește. 
Dacă electronii sînt trimiși prin fante unul cîte unul, 

ar fi de așteptat ca fiecare să treacă printr-o fantă sau 
alta și deci să se comporte exact ca și cînd fanta prin 
care trec ar fi singura acolo — dînd o distribuţie uni- 
formă pe ecran. În realitate însă, chiar dacă electronii 
sînt trimiși unul cîte unul, franjele tot apar. Prin urmare, 
fiecare electron trebuie să treacă prin ambele fante în 
același timp! 

Fenomenul de interferenţă între particule a fost 
crucial pentru înțelegerea structurii atomilor, unităţile 
de bază în chimie și biologie și cărămizile din care 
sîntem făcuţi noi și tot ce este în jurul nostru. La în- 
ceputul acestui secol se credea că atomii erau ca plane- 
tele care se deplasează pe orbite în jurul soarelui, cu 
electronii (particule de electricitate negativă) mișcîn- 
du-se pe orbite în jurul unui nucleu central, care posedă 
electricitate pozitivă. Se presupunea că atracţia dintre 
electricitatea pozitivă și cea negativă ține electronii pe 
orbitele lor în același fel în care atracția gravitațională 
dintre soare și planete ține planetele pe orbitele lor. 
Problema existentă aici era că, înainte de mecanica 
cuantică, legile mecanicii și electricității preziceau că 
electronii ar pierde energie și deci s-ar deplasa pe o 
spirală din ce în ce mai mică pînă ce s-ar ciocni cu nu- 
cleul. Aceasta ar însemna că atomul, și deci toată ma- 
teria, trebuie să sufere rapid un colaps către o stare cu 
densitate foarte mare. O soluţie parțială a acestei pro- 
bleme a fost găsită de savantul danez Niels Bohr în 
1913. El a sugerat că poate electronii nu se pot deplasa 
pe orbite la orice distanţă de nucleul central, ci numai 
la anumite distanţe specificate. Dacă se mai presupune 
că pe oricare din aceste orbite se pot mișca numai unul 
sau doi electroni, aceasta ar rezolva problema colap- 
sului atomului, deoarece electronii nu s-ar putea mișca 
în spirală mai mult decît pentru a umple orbitele cu 
distanţele și energiile cele mai mici. 

Acest model a explicat destul de bine structura 
celui mai simplu atom, hidrogenul, care are numai un 
singur electron ce se mișcă pe orbită în jurul nucleu- 

lui. Dar nu era clar cum ar trebui să fie extins la atomi 
mai complicaţi. În plus, ideea unui set limitat de orbite 
permise părea foarte arbitrară. Noua teorie a mecanicii 
cuantice a rezolvat această dificultate. Ea a arătat că 
un electron care se mișcă pe orbită în jurul nucleului 
poate fi considerat ca o undă, cu o lungime de undă 
care depinde de viteza sa. Pentru anumite orbite, lun- 
gimea orbitei ar corespunde unui număr întreg (în 
opoziție cu un număr fracționar) de lungimi de undă 
ale electronului. Pentru aceste orbite maximul undei 
ar fi în aceeași poziție de fiecare dată cînd și face o ro- 
tație completă, astfel că undele s-ar aduna: aceste orbi- 
te ar corespunde orbitelor permise ale lui Bohr. Totuși, 
pentru orbitele a căror lungime nu reprezintă un număr 
întreg de lungimi de undă, fiecare maxim al undei ar 
fi anulat în cele din urmă de un minim atunci cînd se 
face o rotaţie; aceste orbite nu ar fi permise. 

Un mod agreabil de vizualizare a dualismului un- 
dă /particulă este așa-numita sumă a istoriilor introdu- 
să de savantul american Richard Feynman. În această 
abordare se presupune că particula nu are o singură 
istorie sau traiectorie în spațiu-timp așa cum ar fi în- 
tr-o teorie clasică, necuantică. În schimb, se presupune 
că trece de la A la B prin fiecare traiectorie posibilă. 
Fiecărei traiectorii îi sînt asociate două numere: unul 
reprezintă dimensiunea undei și celălalt reprezintă 
poziţia în ciclu (adică, dacă este un maxim sau un 
minim). Probabilitatea de trecere de la A la B se găsește 
adunînd undele pentru toate traiectoriile. În general, 
dacă se compară un set de traiectorii învecinate, fazele 
sau poziţiile în ciclu vor diferi considerabil. Aceasta 
înseamnă că undele asociate acestor traiectorii se vor 
anula aproape exact una pe alta. Totuși, pentru unele 
seturi de traiectorii învecinate faza nu va varia mult 
de la o traiectorie la alta. Pentru aceste traiectorii un- 
dele nu se vor anula. Aceste traiectorii corespund 
orbitelor permise ale lui Bohr. 

Cu aceste idei, în formă matematică concretă, a 
fost relativ simplu să se calculeze orbitele permise în 
atomii mai complicaţi și chiar în molecule, care sînt 
formate din mai mulți atomi menținuți împreună de 
electronii care se mișcă în jurul mai multor nuclee. 
Deoarece structura moleculelor și reacțiile lor reci- 
proce stau la baza chimiei și biologiei, mecanica cuan- 
tică ne permite, în principiu, să prezicem aproape tot 
ce vedem în jurul nostru, în limitele determinate de 
principiul de incertitudine. (În practică, însă, calculele 
necesare pentru sisteme cu mai mult de cîțiva electroni 
sînt atît de complicate încît nu le putem efectua.) 

Teoria generală a relativităţii a lui Einstein pare să 
guverneze structura la scară mare a universului. Ea 
este ceea ce se numește o teorie clasică; adică ea nu ia 
în considerare principiul de incertitudine din mecanica 
cuantică, așa cum ar trebui pentru a fi compatibilă cu 
alte teorii. Aceasta nu conduce la discrepanțe cu obser- 
vaţia, deoarece toate cîmpurile gravitaționale pe care 
le simțim sînt foarte slabe. Totuși, teoremele singu- 
larităţilor discutate anterior arată că există cel puțin 
două situaţii în care cîmpul gravitațional trebuie să fie 
foarte puternic: găurile negre și Big Bang-ul. În aceste 
cîmpuri puternice, efectele mecanicii cuantice trebuie 
să fie importante. Astfel, într-un fel, relativitatea genera- 
lizată clasică, prezicînd puncte cu densitate infinită, 
prezice propria sa dispariţie, la fel cum mecanica cla- 
sică (adică necuantică) și-a prezis dispariția sugerînd 
că atomii trebuie să sufere un colaps spre o densitate 
infinită. Nu avem încă o teorie completă, solidă care 
să unifice relativitatea generalizată și mecanica cuan- 
tică, dar cunoaștem mai multe caracteristici pe care tre- 
buie să le aibă. Consecințele pe care acestea le-ar avea 
asupra găurilor negre și Big Bang-ului vor fi descrise 
în capitolele următoare. Pentru moment, totuși, ne 
vom întoarce la încercările recente de a reuni cunoș- 
tințele noastre asupra celorlalte forțe ale naturii într-o 
singură teorie cuantică unificată. 

Particulele elementare 
și forțele naturii 


Aristotel credea că toată materia din univers era 
formată din patru elemente de bază: pămînt, aer, foc 
și apă. Asupra acestor elemente acționau două forțe: 
gravitația, tendința pămîntului și apei de a cădea și 
levitaţia, tendinţa aerului și focului de a se înălța. Di- 
vizarea conţinutului universului în materie și forţe se 
mai utilizează și astăzi. 

Aristotel credea că materia era continuă, adică, o 
bucată de materie se poate diviza în bucăţi din ce în 
ce mai mici fără limită: niciodată nu se poate ajunge 
la un grăunte de materie care să nu mai poată fi divizat. 
Totuși, cîțiva greci, ca Democrit, susțineau că materia 
era în mod firesc granulară și că totul era format din- 
tr-un număr mare de atomi de diferite tipuri. (Cuvîntul 
atom înseamnă în grecește „indivizibil“.) Secole întregi 
discuția a continuat fără o dovadă reală de-o parte sau 
de alta, dar în 1803 chimistul și fizicianul britanic John 
Dalton a explicat combinarea compușilor chimici întot- 
deauna în anumite proporții prin gruparea atomilor 
în unități numite molecule. Totuși, discuţia între cele 
două școli nu s-a rezolvat în favoarea atomiștilor pînă 
în primii ani ai acestui secol. Una dintre dovezile fizice 
importante a fost furnizată de Einstein. Într-o lucrare 
scrisă în 1905, cu cîteva săptămîni înainte de faimoasa 
lucrare asupra relativităţii speciale, Einstein a arătat 
că ceea ce se numea mișcarea browniană — mișcarea 
neregulată, întîmplătoare a unor particule mici de praf 


82 


suspendate într-un lichid — se putea explica prin 
efectul ciocnirilor atomilor de lichid cu particulele de 
praf. 

În acel moment existau deja suspiciuni că acești 
atomi nu ar fi, totuși, indivizibili. Cu cîţiva ani înainte, 
un membru al Trinity College, Cambridge, J. J. Thom- 
son, demonstrase existența unei particule de materie 
numită electron, care avea o masă mai mică decît o 
miime din masa atomului cel mai ușor. El a utilizat o 
instalaţie asemănătoare cu un tub modern de tele- 
vizor: un filament incandescent emitea electroni și de- 
oarece aceștia au o sarcină electrică negativă, se poate 
utiliza un cîmp electric pentru a-i accelera către un 
ecran acoperit cu fosfor. Atunci cînd ei loveau ecranul, 
apăreau scînteieri. Curînd s-a realizat că acești elec- 
troni trebuie să provină din atomi și în cele din urmă, 
în 1911, fizicianul britanic Ernest Rutherford a arătat 
că, într-adevăr, atomii de materie au o structură internă: 
ei sînt formaţi dintr-un nucleu extrem de mic, încărcat 
pozitiv, în jurul căruia se mișcă pe orbită mai mulți 
electroni. El a dedus aceasta din analiza modului în 
care sînt deviate particulele o, care sînt particule încăr- 
cate pozitiv, emise de atomi radioactivi, atunci cînd se 
ciocnesc cu atomii. 

La început s-a considerat că nucleul atomului era 
format din electroni și mai multe particule încărcate 
pozitiv, numite protoni, de la cuvîntul grec care în- 
semna „primul“, deoarece se credea că este unitatea 
fundamentală din care era făcută materia. Totuși, în 
1932, un coleg al lui Rutherford de la Cambridge, 
James Chadwick, a descoperit că nucleul conţinea o 
altă particulă, numită neutron, care avea aproape 
aceeași masă ca și protonul, dar nu avea sarcină elec- 
trică. Chadwick a primit premiul Nobel pentru des- 
coperirea sa și a fost ales profesor la Gonville and Caius 
College, Cambridge (colegiul în care eu fac parte acum 
din comitetul de conducere). Mai târziu el și-a dat de- 
misia din postul de profesor datorită neînțelegerilor 

cu colegii săi. Au fost discuţii aprinse în colegiu de 
cînd un grup de membri tineri care s-au întors după 
război au votat scoaterea membrilor mai în vîrstă din 
funcţii pe care le dețineau de mult timp în colegiu. 
Aceasta a fost înainte de a veni eu; eu am venit la co- 
legiu în 1965, la sfîrșitul discuţiilor, cînd dezacorduri 
similare l-au forțat să demisioneze pe un alt profesor 
deținător al premiului Nobel, Sir Nevill Mott. 

Pînă acum circa douăzeci de ani s-a crezut că pro- 
tonii și neutronii erau particulele „elementare“, dar 
experimentele în care protonii se ciocneau cu alți pro- 
toni sau electroni cu viteză mare arătau că ei erau for- 
mați, de fapt, din particule mai mici. Aceste particule 
au fost numite quarci de Murray Gell-Mann, fizician 
la Institutul Tehnologic din California, care a cîștigat 
premiul Nobel în 1969 pentru lucrările sale asupra aces- 
tora. (Originea numelui este un citat enigmatic din 
James Joyce: „Three quarks for Muster Mark!“. Se pre- 
supune că cuvîntul quark se pronunţa ca și quart dar 
cu un k la sfârșit în loc de t, pronunțîndu-se de obicei 
astfel încît să rimeze cu lark.) 

Există mai multe varietăți de quarci: se crede că 
există cel puţine șase „arome“ pe care le numim sus 
(up), jos (down), straniu (strange), fermecat (charmed), 
bază (bottom) și vârf (top). Fiecare aromă apare în trei 
„culori“: roșu, verde și albastru. (Trebuie subliniat că 
acești termeni sînt doar denumiri: quarcii sînt mult mai 
mici decît lungimea de undă a luminii vizibile și deci 
ei nu au o culoare în sensul propriu al cuvîntului. Re- 
zultă că fizicienii moderni par să aibă moduri mai ima- 
ginative de numire a noilor particule și fenomene — 
ele nu se mai limitează la limba greacă!) Un proton 
sau un neutron este format din trei quarci, cîte unul 
din fiecare culoare. Un proton constă din doi quarci 
sus și un quarc jos; un neutron conţine doi jos și unul 
sus. Putem crea particule făcute din ceilalți quarci 
(straniu, fermecat, bază și vîrf), dar toate acestea au o 
masă mult mai mare și se dezintegrează foarte rapid 
în protoni și neutroni. 

Știm acum că nici atomii, nici protonii și neutronii 
din atomi nu sînt indivizibili. Astfel, problema este: 
Care sînt adevăratele particule elementare, cărămizile 
de bază din care este făcut totul? Deoarece lungimea 
de undă a luminii este mult mai mare decît dimensi- 
unea unui atom, nu putem spera să „privim“ în mod 
obișnuit părțile unui atom. Avem nevoie să utilizăm 
ceva cu o lungime de undă mult mai mică. Așa cum 
am văzut în capitolul anterior, mecanica cuantică ne 
spune că toate particulele sînt de fapt unde și că, cu 
cît este mai mare energia particulei, cu atît este mai 
mică lungimea de undă a undei corespunzătoare. 
Astfel, răspunsul cel mai bun pe care îl putem da în- 
trebării noastre depinde de cît de mare este energia 
disponibilă a particulei; deoarece aceasta determină cât 
de mică este scara la care putem privi. Energiile par- 
ticulelor se măsoară de obicei în unități numite elec- 
tron-volți. (În experimentele cu electroni, am văzut că 
Thomson a utilizat pentru accelerarea electronilor un 
cîmp electric. Energia pe care o cîștigă un electron de 
la un cîmp electric de un volt este ceea ce numim elec- 
tron-volt.) În secolul al nouăsprezecelea, cînd singurele 
energii ale particulelor pe care oamenii știau să le 
folosească erau energiile joase de cîțiva electron-volți 
generate de reacții chimice cum este arderea, se credea 
că atomii erau unităţile cele mai mici. În experimentul 
lui Rutherford, particulele o aveau energii de milioane 
de electron-volţi. Mai recent, am învățat cum să uti- 
lizăm cîmpurile electromagnetice pentru a da particu- 
lelor energii la început de milioane și apoi de miliarde 
de electron-volți. Și astfel știm că particulele care erau 
considerate „elementare“ acum douăzeci de ani sînt 
formate, de fapt, din particule mai mici. Se poate ca, 
pe măsură ce mergem spre energii mai înalte să găsim 
că acestea sînt formate din particule și mai mici? 
Desigur, acest lucru este posibil, dar avem unele motive 
teoretice să credem că știm, sau sîntem foarte aproape 
de a cunoaște, ultimele cărămizi ale naturii. 

Utilizînd dualismul undă /particulă discutat în ca- 
pitolul anterior, totul în univers, inclusiv lumina și gra- 
vitația, se poate descrie în funcție de particule. Aceste 
particule au o proprietate numită spin. Un mod de a 
considera spinul este de a imagina particulele ca niște 
mici titirezi care se rotesc în jurul unei axe. Totuși, aceas- 
ta poate conduce la o înțelegere greșită, deoarece me- 
canica cuantică ne spune că particulele nu au o axă 
bine determinată. Ceea ce ne spune în realitate spinul 
unei particule este cum arată particula din diferite 
direcţii. O particulă de spin 0 este ca un punct: ea arată 
la fel din diferite direcții (fig. 5.1-i). Pe de altă parte, 
o particulă de spin 1 este ca o săgeată: ea arată diferit 
din direcții diferite (fig. 5.1-ii). Particula arată la fel nu- 
mai dacă se efectuează o rotație completă (360 grade). 
O particulă de spin 2 este ca o săgeată dublă (fig. 5.1-iii): 
ea arată la fel dacă se efectuează o jumătate de rotaţie 
(180 grade). Asemănător, particulele de spin mai mare 
arată la fel dacă se rotesc cu fracțiuni mai mici dintr-o 
rotație completă. Toate acestea par destul de simple, 
dar este remarcabil că există particule care nu arată la 
fel dacă se efectuează doar o rotație completă: trebuie 
să se efectueze două rotații complete! Particulele de 
acest fel au spin 1/2. 

Toate particulele cunoscute din univers pot fi îm- 
părţite în două grupe: particule cu spin 1/2, care for- 
mează materia universului și particule de spin 0,1 și 
2 care, așa cum vom vedea, dau naștere forțelor din 
particulele materiei. Particulele de materie ascultă de 
ceea ce se numește principiul de excluziune al lui 
Pauli. Acesta a fost descoperit în 1925 de un fizician 
austriac, Wolfgang Pauli — care a primit premiul 
Nobel în 1945. El era prototipul de fizician teoretician: 
se spunea despre el că numai prezenţa sa într-un oraș 
strica experienţele! Principiul de excluziune al lui Pauli 
spune că două particule similare nu pot exista în 
aceeași stare, adică ele nu pot avea aceeași poziţie și 
aceeași viteză, în limitele date de principiul de incer- 

titudine. Principiul de excluziune este crucial deoarece 
el explică de ce particulele de materie nu suferă un 
colaps spre o stare cu densitatea foarte mare sub influ- 
ența forțelor produse de particulele de spin 0, 1 și 2: 
dacă particulele de materie au aproape aceleași pozi- 
ţii, ele trebuie să aibă viteze diferite, ceea ce înseamnă 
că ele nu vor sta multă vreme în aceeași poziție. Dacă 
lumea ar fi fost creată fără principiul de excluziune, 
quarcii nu ar forma protoni și neutroni separați, bine 
definiți. Și nici aceștia nu ar putea forma, împreună 
cu electronii, atomi bine definiți. Ei toți ar suferi un 
colaps formînd o „supă“ densă, aproape uniformă. 
O înţelegere corectă a electronului și a altor par- 
ticule cu spin 1/2 nu a avut loc pînă în 1928 cînd a 
fost propusă o nouă teorie de către Paul Dirac, care a 
fost ales mai tîrziu profesor de matematică la Cam- 
bridge (aceeași funcţie pe care a avut-o Newton și pe 

care o am eu acum). Teoria lui Dirac a fost prima de 
acest fel care era în acord atît cu mecanica cuantică, 
cât și cu teoria specială a relativităţii. Ea explica matema- 
tic de ce electronul are spinul 1/2, adică de ce nu arată 
la fel atunci cînd efectuează o rotație completă, dar arată 
la fel dacă efectuează două rotații. Ea a prezis, de ase- 
menea, că electronul trebuie să aibă un partener: un 
antielectron sau pozitron. Descoperirea pozitronului 
în 1932 a confirmat teoria lui Dirac și a făcut ca acesta 
să primească premiul Nobel pentru fizică în 1933. Știm 
acum că fiecare particulă are o antiparticulă cu care 
poate fi anihilată. (În cazul particulelor purtătoare de 
forță, antiparticulele sînt aceleași ca particulele însele.) 
Ar putea exista lumi întregi și oameni făcuţi din 
antiparticule. Totuși, dacă vă întâlniți cu antipersoana 
dumneavoastră, nu dați mîna! Aţi dispărea amîndoi 
într-o mare străfulgerare de lumină. Faptul că în jurul 
nostru par să existe atît de multe particule față de 
antiparticule este extrem de important și am să mă 
întorc la el mai tîrziu în acest capitol. 

În mecanica cuantică se presupune că forțele sau 
interacțiunile între particulele de materie sînt purtate 
de particule cu spin întreg — 0, 1 sau 2. O particulă 
de materie, cum este un electron sau un quarc emite 
o particulă purtătoare de forță. Reculul datorat acestei 
emisii modifică viteza particulei de materie. Apoi par- 
ticula purtătoare de forță se ciocnește cu altă particulă 
de materie și este absorbită. Această ciocnire modifică 
viteza celei de-a doua particule, exact ca și cînd ar fi 
existat o interacție între cele două particule de materie. 

O proprietate importantă a particulelor purtătoare 
de forță este că ele nu ascultă de principiul de excluzi- 
une. Aceasta înseamnă că numărul particulelor care 
pot fi schimbate este nelimitat și astfel ele pot da 
naștere unei interacții tari. Totuși, dacă particulele 
purtătoare de forță au o masă mare, va fi dificil să fie 
produse și schimbate pe o distanță mare. Astfel că for- 
tele pe care le poartă vor avea numai o rază scurtă de 

acțiune. Pe de altă parte, dacă particulele care poartă 
forța nu au masă proprie, forțele vor fi de rază lungă. 
Se spune că particulele purtătoare de forță schimbate 
între particulele de materie sînt particule virtuale 
deoarece, spre deosebire de particulele „reale“, ele nu 
pot fi detectate direct de un detector de particule. 
Totuși, știm că ele există deoarece au un efect măsurabil: 
ele dau naștere interacţiilor dintre particulele de ma- 
terie. De asemenea, particulele de spin 0, 1 sau 2 exis- 
tă ca particule reale, în anumite condiții, cînd ele pot 
fi detectate direct. Atunci, ele ne apar sub forma a ceea 
ce un fizician clasic ar numi unde, cum sînt undele 
luminoase sau undele gravitaționale. Ele pot fi emise 
uneori atunci cînd particulele de materie interac- 
ționează una cu alta prin schimb de particule virtuale 
purtătoare de forță. (De exemplu, forța de respingere 
electrică dintre doi electroni se datorește schimbului 
de fotoni virtuali, care nu pot fi niciodată detectaţi 
direct; dar, dacă un electron trece pe lîngă altul, pot fi 
emiși fotoni reali pe care îi detectăm sub formă de unde 
de lumină.) 

Particulele purtătoare de forță pot fi grupate în pa- 
tru categorii conform cu mărimea forței pe care o 
poartă și particulele cu care interacționează. Trebuie 
subliniat că această împărţire în patru clase este făcută 
de om; ea este convenabilă pentru elaborarea teoriilor 
parţiale, dar poate să nu corespundă pentru ceva mai 
profund. În cele din urmă, majoritatea fizicienilor 
speră să găsească o teorie unificată care va explica toate 
cele patru forțe ca fiind aspecte diferite ale unei sin- 
gure forțe. Într-adevăr, mulți ar spune că acesta este 
scopul principal al fizicii contemporane. Recent, au fost 
făcute încercări reușite de a unifica trei din cele patru 
categorii de forțe — și le voi descrie în acest capitol. 
Problema unificării categoriei rămase, gravitația, o voi 
lăsa pentru mai tîrziu. 

Prima categorie este forța gravitațională. Această 
forță este universală, adică orice particulă simte forța 

de gravitație, corespunzător cu masa sau energia sa. 
Gravitaţia este de departe cea mai slabă dintre cele 
patru forțe; ea este atât de slabă încît nu am observa-o 
deloc dacă nu ar avea două proprietăți speciale: ea 
acționează pe distanțe mari și este întotdeauna o forță 
de atracție. Aceasta înseamnă că forțele gravitaționale 
foarte slabe dintre particulele individuale din două cor- 
puri mari, cum sînt pămîntul și soarele, se pot aduna 
producînd o forță semnificativă. Celelalte trei forțe 
sînt ori de domeniu scurt, ori sînt uneori de atracţie 
și uneori de respingere, astfel că ele tind să se anuleze. 
În modul mecanicii cuantice de a privi cîmpul gravita- 
tional, forța dintre două particule de materie este 
reprezentată ca fiind purtată de o particulă cu spin 2, 
numită graviton. Acesta nu are masă proprie, astfel că 
forţa pe care o poartă este de rază lungă. Forţa gravi- 
tațională dintre soare și pămînt este atribuită schim- 
bului de gravitoni între particulele care formează aceste 
două corpuri. Deși particulele schimbate sînt virtuale, 
ele produc în mod sigur un efect măsurabil — fac 
pămîntul să se deplaseze pe orbită în jurul soarelui! 
Gravitonii reali formează ceea ce fizicienii clasici ar 
numi unde gravitaționale, care sînt foarte slabe — și 
atît de greu de detectat încît nu au fost observate nicio- 
dată. 

Următoarea categorie este forța electromagnetică, 
ce interacționează cu particule încărcate electric, cum 
sînt electronii și quarcii, dar nu interacționează cu par- 
ticule neîncărcate, cum sînt gravitonii. Ea este mult mai 
puternică decît forța gravitațională: forța electromag- 
netică dintre doi electroni este de circa un milion de 
milioane de milioane de milioane de milioane de mili- 
oane de milioane (1 cu patruzeci și două de zerouri 
după el) de ori mai mare decît forța gravitațională. 
Totuși, există două feluri de sarcini electrice, pozitive 
și negative. Forța dintre două sarcini pozitive este o 
forță de respingere, la fel ca forța dintre două sarcini 
negative, dar între o sarcină pozitivă și una negativă 

există o forță de atracție. Un corp mare, cum este pă- 
mâîntul sau soarele, conţine sarcini pozitive și negative 
în numere aproape egale. Astfel forțele de atracție și 
de respingere dintre particulele individuale aproape 
se anulează reciproc și forța electromagnetică exis- 
tentă este foarte mică. Însă la scara mică a atomilor și 
moleculelor, forțele electromagnetice sînt dominante. 
Atracția electromagnetică dintre electronii încărcați 
negativ și protonii încărcaţi pozitiv din nucleu determi- 
nă mișcarea pe orbită a electronilor în jurul nucleului 
atomului, la fel cum atracția gravitațională determină 
mișcarea pămîntului pe orbită în jurul soarelui. Atracția 
electromagnetică este imaginată ca fiind produsă prin 
schimbul unui număr mare de particule virtuale, fără 
masă, cu spin 1, numite fotoni. Și aici, fotonii care sînt 
schimbaţi sînt particule virtuale. Totuși, atunci cînd un 
electron trece de la o orbită permisă la alta mai apro- 
piată de nucleu, se eliberează energie și se emite un 
foton real — care poate fi observat de ochiul uman ca 
lumină vizibilă, dacă are lungimea de undă corespun- 
zătoare, sau de un detector de fotoni, cum este filmul 
fotografic. La fel, dacă un foton real se ciocnește cu un 
atom, el poate deplasa un electron de pe o orbită mai 
apropiată de nucleu pe una mai îndepărtată. Aceasta 
utilizează energia fotonului, astfel că el este absorbit. 

A treia categorie se numește interacție nucleară sla- 
bă, care este responsabilă pentru radioactivitate și care 
acționează asupra tuturor particulelor de materie cu 
spin 1/2, dar nu acționează asupra particulelor cu 
spin 0, 1 sau 2, cum sînt fotonii și gravitonii. Interacția 
nucleară slabă nu a fost bine înțeleasă pînă în 1967, 
cînd Abdus Salam de la Imperial College, Londra, și 
Steve Weinberg de la Harvard au propus teorii care 
unificau această interacţie cu forța electromagnetică, 
la fel cum Maxwell a unificat electricitatea și magnetis- 
mul cu o sută de ani mai înainte. Ei sugerau că în afară 
de foton mai există alte trei particule cu spin 1, numite 
colectiv bozoni vectori masivi care purtau interacția 

slabă. Aceștia au fost numiţi W+ (pronunțat W plus), 
W- (pronunţat W minus) și ZO (pronunţat Z zero) și 
fiecare are o masă de circa 100 GeV (GeV înseamnă 
gigaelectron-volt sau un miliard de electron-volți). 
Teoria Weinberg-Salam prezintă o proprietate numită 
distrugerea spontană a simetriei. Aceasta înseamnă că 
ceea ce par a fi mai multe particule complet diferite 
la energii joase sînt de fapt același tip de particule, dar 
în stări diferite. La energii înalte, toate aceste particule 
se comportă asemănător. Efectul este asemănător com- 
portării unei bile pe roata unei rulete. La energii înalte 
(cînd roata se învîrtește repede) bila se comportă în- 
tr-un singur fel — ea se rotește de jur împrejur. Dar 
cînd roata își încetinește mișcarea, energia bilei scade 
și în cele din urmă bila cade într-una din cele 37 
despărțituri ale roții. Cu alte cuvinte, la energii joase 
există treizeci și șapte de stări diferite în care se poate 
găsi bila. Dacă, pentru un motiv oarecare, noi am 
putea observa bila numai la energii joase, am crede că 
există treizeci și șapte de tipuri diferite de bile! 

În teoria Weinberg-Salam, la energii mult mai mari 
de 100 GeV, cele trei particule noi și fotonul s-ar com- 
porta în mod asemănător. Dar la energii mai joase ale 
particulelor care apar în majoritatea situațiilor normale, 
această simetrie între particule va fi distrusă. W+, W- 
și ZO ar căpăta mase mari, făcînd ca forțele pe care le 
poartă să aibă un domeniu foarte scurt. În momentul 
în care Salam și Weinberg și-au propus teoria, puţine 
persoane îi credeau, iar acceleratoarele de particule nu 
erau suficient de puternice pentru a atinge energiile 
de 100 GeV necesare pentru producerea particulelor 
reale W+, W- sau ZO. Totuși, în următorii aproximativ 
zece ani celelalte preziceri ale teoriei la energii joase 
concordau destul de bine cu experimentul astfel că, în 
1979, Salam și Weinberg primeau premiul Nobel pentru 
fizică, împreună cu Sheldon Glashow, tot de la Harvard, 
care sugerase teorii unificate similare ale interacțiilor 
nucleare slabe și forțelor electromagnetice. Comitetul 

Nobel a fost scutit de neplăcerea de a fi făcut o greșeală 
datorită descoperirii în 1983 la CERN (Centrul Eu- 
ropean de Cercetări Nucleare) a celor trei parteneri 
masivi ai fotonului, cu masele și alte proprietăți prezise 
corect. Carlo Rubia, care a condus echipa de cîteva sute 
de fizicieni care a făcut descoperirea, a primit premiul 
Nobel în 1984, împreună cu Simon van der Meer, 
inginerul de la CERN care a elaborat sistemul utilizat 
pentru stocarea antimateriei. (Este foarte greu să te faci 
remarcat astăzi în fizica experimentală dacă nu ești deja 
în vîrf!) 

Cea de-a patra categorie o reprezintă interacția nu- 
cleară tare, care ține quarcii împreună în proton și 
neutron și ține protonii și neutronii împreună în nucleul 
atomului. Se crede că această interacție este purtată 
de altă particulă cu spin 1, numită gluon, care inter- 
acționează numai cu ea însăși și cu quarcii. Interacţia 
nucleară tare are o proprietate numită restricţie: ea leagă 
întotdeauna particulele într-o combinaţie care nu are 
culoare. Nu poate exista un singur quarc independent 
deoarece el ar trebui să aibă o culoare (roșu, verde sau 
albastru). În schimb, un quarc roșu trebuie să se unească 
cu un quarc verde și unul albastru printr-un „șir“ de 
gluoni (roșu + verde + albastru = alb). O tripletă de 
acest fel constituie un proton sau un neutron. O altă 
posibilitate este o pereche formată dintr-un quarc și 
un antiquarc (roșu + antiroșu , sau verde + antiverde, 
sau albastru + antialbastru = alb). Astfel de combinații 
formează particulele numite mezoni, care sînt instabi- 
le deoarece un quarc și un antiquarc se pot anihila reci- 
proc, producînd electroni și alte particule. Asemănător, 
restricția împiedică existența independentă a unui sin- 
gur gluon deoarece gluonii sînt colorați. În schimb, tre- 
buie să existe o colecţie de gluoni ale căror culori să 
se adune formînd alb. O colecţie de acest fel formează 
o particulă numită glueball. 

Faptul că restricția împiedică observarea unui quarc 
sau gluon izolat poate face ca noțiunea de quarc și cea 

de gluon ca particule să pară metafizice. Totuși, există 
o altă proprietate a interacțiilor nucleare tari, numită 
libertate asimptotică, ce definește bine conceptul de 
quarc sau de gluon. La energii normale, interacția 
nucleară tare este într-adevăr tare și ea leagă strîns 
quarcii. Totuși, experimentele cu acceleratori mari de 
particule arată că la energii înalte interacția devine mult 
mai slabă și quarcii și gluonii se comportă ca particule 
aproape libere. Figura 5.2 prezintă o fotografie a cioc- 
nirii dintre un antiproton și un proton cu energie înal- 
tă. S-au produs cîțiva quarci aproape liberi și au dat 
naștere „jeturilor“ de urme vizibile din imagine. 

Succesul unificării interacţiilor nucleare slabe și 
forțelor electromagnetice a condus la mai multe încer- 
cări de a combina aceste două forțe cu interacţia nu- 
cleară tare în ceea ce se numește marea teorie unificată 
(sau MTU). Această denumire este mai degrabă o 
exagerare: teoriile rezultante nu sînt deloc mari, și nici 
nu sînt complet unificate deoarece ele nu includ gravi- 
taţia. În realitate, ele nu sînt nici teorii complete, 
deoarece conțin mai mulți parametri ale căror valori 
nu pot fi prezise de teorie, ci care trebuie să fie alese 
astfel încît să se potrivească cu experimentul. Cu toate 
acestea, ele pot reprezenta un pas spre o teorie com- 
pletă, pe deplin unificată. Ideea de bază a MIU este 
următoarea: Așa cum s-a menţionat mai sus, interacțiile 
nucleare tari devin mai slabe la energii înalte. Pe de 
altă parte, forțele electromagnetice și interacţiile slabe, 
care nu sînt asimptotic libere, devin mai tari la energii 
înalte. La o energie foarte mare, numită energia marii 
unificări, aceste trei forțe ar avea toate aceeași tărie și 
deci pot reprezenta doar aspecte diferite ale unei sin- 
gure forțe. MTU prezice, de asemenea, că la această 
energie diferite particule de materie cu spin 1/2, cum 
sînt quarcii și electronii, ar fi în mod esenţial aceleași, 
realizîndu-se o altă unificare. 

Valoarea energiei marii unificări nu este prea bine 
cunoscută, dar probabil ar trebui să fie de cel puţin 

FIGURA 5.2 


Un proton și un antiproton se ciocnesc la energie înaltă, pro- 
ducînd o pereche de quarci aproape liberi. 


un milion de milioane de GeV. Generaţia actuală de 
acceleratori de particule poate realiza ciocnirea par- 
ticulelor la energii de circa o sută de GeV și mașinile 
sînt astfel proiectate încît s-ar putea ridica la cîteva mii 
de GeV. Dar o mașină care ar fi suficient de puternică 
pentru a accelera particule la energia marii unificări 
ar trebui să fie tot atît de mare ca și Sistemul Solar — 
și ar fi improbabil de finanţat în climatul economic ac- 
tual. Astfel, teoriile marii unificări nu pot fi testate. 
Totuși, ca și în cazul teoriei unificate electromagnetică 
și slabă, la energii joase, există consecinţe ale teoriei 
care pot fi testate. 

Cea mai interesantă este prezicerea că protonii, 
care reprezintă mare parte din masa materiei obișnuite, 
se pot dezintegra spontan în particule mai ușoare, ca 

antielectronii. Acest lucru este posibil deoarece la ener- 
gia marii unificări nu există o diferenţă esențială între 
un quarc și un antielectron. Cei trei quarci dintr-un 
proton nu au în mod normal destulă energie pentru 
a se schimba în antielectroni, dar foarte rar unul dintre 
ei poate căpăta destulă energie pentru a face tranziția, 
deoarece principiul de incertitudine arată că energia 
quarcilor din interiorul protonului nu poate fi deter- 
minată exact. Atunci protonul s-ar dezintegra. Proba- 
bilitatea ca un quarc să capete energie suficientă este 
atât de mică încît este probabil că trebuie să se aștepte 
cel puţin un milion de milioane de milioane de mili- 
oane de milioane (1 urmat de treizeci de zerouri) de 
ani. Acesta este un timp mult mai lung decît timpul 
scurs de la Big Bang, care este doar de zece miliarde 
de ani (1 urmat de zece zerouri). Astfel, s-ar putea crede 
că posibilitatea de dezintegrare spontană a protonului 
n-ar putea fi testată experimental. Totuși, șansele de 
detectare a dezintegrării se pot mări dacă se observă 
o mare cantitate de materie care conţine un număr 
foarte mare de protoni. (Dacă, de exemplu, s-ar observa 
un număr de protoni egal cu 1 urmat de treizeci și unu 
de zerouri timp de un an, ar fi de așteptat, conform 
celei mai simple MTU, să se observe mai mult decît o 
dezintegrare a protonului.) 

Au fost realizate mai multe experimente de acest 
fel, dar nimeni nu a dat o dovadă clară a dezintegrării 
protonului sau neutronului. Unul din experimente a 
utilizat opt mii de tone de apă și a fost realizat în Salina 
Morton din Ohio (pentru a evita producerea altor 
evenimente cauzate de razele cosmice, care pot fi con- 
fundate cu efectele dezintegrării protonului). Deoarece 
în timpul experimentului nu a fost observată vreo 
dezintegrare spontană a protonului, se poate calcula 
că timpul de viață probabil al protonului trebuie să fie 
mai mare decît zece milioane de milioane de milioane 
de milioane de milioane de ani (1 cu treizeci și unu 
de zerouri). Acesta este un timp mai lung decît durata 

de viață prezisă de marea teorie unificată cea mai 
simplă, dar există teorii mai dezvoltate în care duratele 
de viață prezise sînt mai mari. Pentru a le testa vor fi 
necesare experimente și mai precise care utilizează 
cantități și mai mari de materie. 

Chiar dacă este foarte greu să se observe dezintegra- 
rea spontană a protonului, se poate întîmpla că pro- 
pria noastră existență este o consecință a procesului 
invers, producerea protonilor sau, mai simplu, a quar- 
cilor, dintr-o situaţie iniţială în care nu existau mai mulți 
quarci decît antiquarci, care reprezintă modul cel mai 
natural de imaginat începutul universului. Materia de 
pe pămînt este formată în principal din protoni și neu- 
troni, care la rîndul lor sînt formați din quarci. Nu există 
antiprotoni și antineutroni, formaţi din quarci, cu 
excepția cîtorva pe care fizicienii îi produc în marile 
acceleratoare de particule. Avem dovezi de la razele 
cosmice că același lucru este adevărat pentru toată 
materia din galaxia noastră: nu există antiprotoni sau 
antineutroni în afară de un număr mic care sînt produși 
ca perechi particulă /antiparticulă în ciocnirile la energii 
înalte. Dacă în galaxia noastră ar fi existat regiuni mari 
de antimaterie ne-am aștepta să observăm cantități mari 
de radiaţii de la graniţele dintre regiunile de materie 
și antimaterie, unde multe particule s-ar fi ciocnit cu 
antiparticulele lor, anihilîndu-se reciproc și eliminînd 
radiație de energie înaltă. 

Nu avem dovezi directe că materia din alte galaxii 
este formată din protoni și neutroni sau antiprotoni și 
antineutroni, dar trebuie să fie ori una ori alta: nu poate 
fi un amestec într-o singură galaxie deoarece atunci 
ar trebui să observăm, de asemenea, o mare cantitate 
de radiații din anihilări. Credem, deci, că toate galaxiile 
sînt compuse din quarci mai degrabă decît din anti- 
quarci; pare imposibil ca unele galaxii să fie materie 
și altele antimaterie. 

De ce trebuie să existe atît de mulți quarci față de 
antiquarci? De ce nu există numere egale din fiecare? 
Este, desigur, un noroc pentru noi că numerele sînt 

inegale deoarece, dacă ele ar fi aceleași, aproape toți 
quarcii și antiquarcii s-ar fi anihilat reciproc la începutul 
universului și ar fi lăsat un univers cu radiaţie, dar a- 
proape fără materie. Atunci, nu ar fi existat galaxii, stele 
sau planete pe care să se fi putut dezvolta viața umană. 
Din fericire, marile teorii unificate pot da o explicaţie 
a faptului că universul trebuie să conţină acum mai 
mulți quarci decît antiquarci, chiar dacă a început cu 
numere egale din fiecare. Așa cum am văzut, MIU per- 
mite quarcilor să se transforme în antielectroni la ener- 
gie înaltă. Ea permite, de asemenea, procesele inverse, 
antiquarcii transformîndu-se în electroni și electronii 
și antielectronii transformîndu-se în antiquarci și quarci. 
A fost un timp în universul foarte timpuriu cînd el era 
atît de fierbinte încît energiile particulelor ar fi fost 
destul de înalte pentru ca aceste transformări să aibă 
loc. Dar de ce trebuie să conducă aceasta la mai mulți 
quarci decît antiquarci? Motivul este că legile fizicii 
nu sînt exact aceleași pentru particule și antiparticule. 

Pînă în 1956 s-a crezut că legile fizicii ascultau de 
fiecare dintre cele trei simetrii separate C, P și T. 
Simetria C înseamnă că legile sînt aceleași pentru par- 
ticule și antiparticule. Simetria P înseamnă că legile sînt 
aceleași pentru orice situație și imaginea sa în oglindă 
(imaginea în oglindă a unei particule care se rotește 
spre dreapta este o particulă care se rotește spre stînga). 
Simetria T înseamnă că dacă se inversează direcția de 
mișcare a tuturor particulelor și antiparticulelor, sis- 
temul trebuie să se întoarcă la ceea ce a fost mai înainte; 
cu alte cuvinte, legile sînt aceleași în direcţie înainte 
și înapoi în timp. 

În 1956, doi fizicieni americani, Tsung-Dao Lee și 
Chen Ning Yang, sugerau că de fapt interacția slabă 
nu ascultă de simetria P. Cu alte cuvinte, interacția slabă 
ar face ca universul să se dezvolte diferit față de modul 
în care s-ar dezvolta imaginea sa în oglindă. În același 
an, o colegă, Chien-Shiung Wo, a dovedit că prezicerea 
lor era corectă. Ea a făcut aceasta aliniind nucleele 

atomilor radioactivi într-un cîmp magnetic, astfel că 
toate se roteau în aceeași direcţie, și a arătat că elec- 
tronii erau emiși mai mult într-o direcţie decît în 
cealaltă. În anul următor, Lee și Yang au primit pre- 
miul Nobel pentru ideea lor. S-a descoperit, de ase- 
menea, că interacția slabă nu ascultă de simetria C. 
Adică, aceasta ar face ca un univers format din antipar- 
ticule să se comporte diferit de universul nostru. Cu 
toate acestea, părea că interacția slabă ascultă de sime- 
tria combinată CP. Adică, universul s-ar dezvolta în 
același fel ca și imaginea sa în oglindă dacă, în plus, 
fiecare particulă ar fi înlocuită cu antiparticula sa! 
Totuși, în 1964, încă doi americani, ]. W. Cronin și Val 
Fitch au descoperit că dezintegrarea anumitor par- 
ticule numite mezoni K nu ascultă de simetria CP. 
Cronin și Fitch au primit în cele din urmă premiul 
Nobel pentru lucrarea lor, în 1980. (Au fost acordate 
multe premii pentru a arăta că universul nu este atît 
de simplu cum am fi putut crede!) 

Există o teoremă matematică, ce spune că orice 
teorie care ascultă de mecanica cuantică și de teoria re- 
lativităţii trebuie să asculte întotdeauna de simetria 
combinată CPT. Cu alte cuvinte, universul ar fi trebuit 
să se comporte la fel dacă se înlocuiau particulele cu 
antiparticulele, dacă se lua imaginea în oglindă și dacă 
se inversa direcția timpului. Dar Cronin și Fitch au 
arătat că dacă se înlocuiesc particulele cu antiparticu- 
lele și se ia imaginea în oglindă, dar nu se inversează 
direcţia timpului, atunci universul nu se comportă la 
fel. Prin urmare, legile fizicii trebuie să se schimbe dacă 
se inversează direcția timpului — ele nu ascultă de 
simetria T. 

În mod sigur universul timpuriu nu asculta de 
simetria T: pe măsură ce timpul merge înainte universul 
se extinde — dacă el ar curge înapoi, universul s-ar 
contracta. Și, deoarece există forţe care nu ascultă de 
simetria T, rezultă că atunci cînd universul se extinde 
aceste forțe pot cauza transformarea mai multor anti- 

electroni în quarci, decât electroni în antiquarci. Atunci, 
cînd universul se extindea și se răcea, antiquarcii se 
anihilau cu quarcii, dar deoarece erau mai mulți quarci 
decît antiquarci, rămînea un mic exces de quarci. Din 
aceștia s-a format materia pe care o vedem azi și din 
care sîntem făcuţi noi înșine. Astfel, chiar existența 
noastră ar putea fi privită ca o confirmare a marilor 
teorii unificate, deși numai o confirmare calitativă; exis- 
tă incertitudini, astfel că nu se poate prezice numărul 
de quarci care va rămîne după anihilare, sau chiar dacă 
rămîn quarci sau antiquarci. (Totuși, dacă ar fi fost 
exces de antiquarci, noi am fi numit pur și simplu anti- 
quarcii quarci și quarcii antiquarci.) 

Marile teorii unificate nu includ forța de gravitație. 
Aceasta nu are prea mare importanţă, deoarece gravi- 
taţia este o forță atît de slabă încît, de obicei, efectele 
sale pot fi neglijate cînd tratăm particulele elementare 
sau atomii. Totuși, faptul că are un domeniu mare de 
acțiune și este întotdeauna o forță de atracţie înseamnă 
că efectele sale se adună. Astfel, pentru un număr 
suficient de mare de particule materiale, forțele gravi- 
taționale pot domina toate celelalte forțe. Din această 
cauză gravitația determină evoluţia universului. Chiar 
pentru obiecte de dimensiunea unor stele, forța de 
atracţie gravitațională poate învinge celelalte forțe pro- 
ducînd colapsul stelei. Lucrarea mea din 1970 se refe- 
rea la găurile negre care pot rezulta dintr-un astfel de 
colaps stelar și la cîmpurile gravitaționale intense din 
jurul lor. Aceasta a condus la primele indicații asupra 
modului în care teoria mecanicii cuantice și teoria 
generală a relativității se pot afecta reciproc — o scurtă 
privire asupra unei teorii cuantice a gravitației care 
urmează să apară. 


6 
Găurile negre 


Termenul de gaură neagră este de origine foarte 
recentă. El a fost inventat în 1969 de savantul ameri- 
can John Wheeler ca o descriere grafică a unei idei care 
are o vechime de cel puţin două sute de ani, într-o 
vreme cînd existau două teorii asupra luminii: una, 
susținută de Newton, era că lumina este formată din 
particule; cealaltă era că lumina este formată din unde. 
Știm acum că ambele teorii sînt corecte. Prin dualismul 
undă /particulă din mecanica cuantică lumina poate 
fi privită atît ca undă cît și ca particulă. În cadrul 
teoriei care susținea că lumina este formată din unde 
nu era clar modul în care ea ar trebui să răspundă la 
gravitație. Dar dacă lumina este formată din particule, 
ar fi de așteptat ca acestea să fie afectate de gravitație 
în același fel în care sînt afectate ghiulele de tun, 
rachetele și planetele. La început oamenii credeau că 
particulele de lumină se deplasează cu viteză infinită, 
dar descoperirea lui Roemer că lumina se deplasează 
cu viteză finită a arătat că gravitația poate avea un efect 
important. John Michell, un membru în consiliul unui 
Colegiu din Cambridge, a scris, pe baza acestei ipoteze, 
în 1783, o lucrare în revista Philosophical Transactions a 
Societăţii Regale din Londra, în care a arătat că o stea 
care este suficient de masivă și compactă ar avea un 
cîmp gravitațional atît de puternic încît lumina nu 
poate ieși: orice lumină emisă de suprafaţa stelei ar fi 
atrasă înapoi de atracția gravitațională a stelei înainte 
de a putea ajunge foarte departe. Michell sugera că ar 
putea exista multe stele ca aceasta. Deși nu le-am 

putea vedea, pentru că lumina lor nu ar ajunge la noi, 
totuși am putea să simțim atracția lor gravitațională. 
Aceste obiecte sînt numite acum găuri negre pentru 
că asta sînt: goluri negre în spațiu. O sugestie similară 
a fost făcută cîţiva ani mai tîrziu de savantul francez 
marchizul de Laplace, aparent independent de Michell. 
Este destul de interesant că Laplace a inclus-o numai 
în prima și a doua ediţie a cărții sale Sistemul lumii și 
a scos-o din ediţiile ulterioare; poate că a hotărît că 
era o idee aiurită. (De asemenea, teoria corpusculară 
a luminii nu a mai fost susţinută în secolul al 
nouăsprezecelea; părea că totul se putea explica prin 
teoria ondulatorie și, conform acesteia, nu era clar 
dacă lumina era afectată de gravitație.) 

De fapt, nu este logic ca lumina să fie tratată ca niște 
ghiulele în teoria gravitaţiei a lui Newton, pentru că 
viteza luminii este fixă. (O ghiulea lansată în sus de 
la pămînt va fi încetinită de gravitație și în cele din 
urmă se va opri și va cădea; totuși, un foton continuă 
să se deplaseze în sus cu viteză constantă. Atunci, 
cum poate gravitația newtoniană să afecteze lumina?) 
O teorie consistentă privind modul în care gravitația 
afectează lumina nu a apărut pînă cînd Einstein n-a 
propus relativitatea generalizată, în 1915. Și chiar 
atunci a durat mult timp pînă cînd au fost înțelese im- 
plicațiile teoriei pentru stelele masive. 

Pentru a înțelege modul în care se poate forma o 
gaură neagră, avem nevoie mai întîi de înțelegerea unui 
ciclu de viață a unei stele. O stea se formează atunci 
cînd o cantitate mare de gaz (în majoritate hidrogen) 
începe să sufere un colaps în sine însuși, datorită 
atracției sale gravitaționale. Atunci cînd ea se contrac- 
tă, atomii gazului se ciocnesc între ei din ce în ce mai 
des și cu viteze din ce în ce mai mari — gazul se în- 
călzește. În cele din urmă, gazul va fi atît de fierbinte 
încît atunci cînd atomii de hidrogen se ciocnesc ei nu 
se mai depărtează unul de altul, ci fuzionează formînd 
heliu. Căldura eliberată în această reacţie, care este ca 

o explozie controlată a unei bombe cu hidrogen, este 
aceea care face ca steaua să strălucească. Această căldu- 
ră suplimentară mărește și mai mult presiunea gazului 
pînă ce este suficientă pentru a echilibra atracția gravi- 
tațională și gazul încetează să se contracte. Este cam 
ca un balon — există un echilibru între presiunea ae- 
rului din interior, care încearcă să producă umflarea 
balonului și tensiunea din cauciuc, care încearcă să 
micșoreze balonul. Stelele vor rămîne stabile un timp 
îndelungat în care căldura degajată de reacţiile nucleare 
echilibrează atracţia gravitaţională. În cele din urmă 
însă steaua nu va mai avea hidrogen și alți combustibili 
nucleari. În mod paradoxal, cu cît stelele au mai mult 
combustibil la început, cu atît mai curînd se termină. 
Aceasta se întîmplă deoarece cu cît o stea este mai 
masivă, cu atât trebuie să fie mai fierbinte pentru a 
echilibra atracţia sa gravitațională. Și cu cît este mai 
fierbinte, cu atît mai repede se consumă combustibilul 
său. Soarele nostru are probabil destul combustibil 
pentru încă cinci miliarde de ani, dar stelele mai masive 
pot să-și epuizeze combustibilul doar într-o sută de 
milioane de ani, mult mai puţin decît vîrsta univer- 
sului. Atunci cînd o stea nu mai are combustibil, ea 
începe să se răcească și astfel se contractă. Ce poate să 
i se întîmple apoi a fost înțeles pentru prima oară abia 
la sfîrșitul anilor '20. 

În 1928 un student indian, Subrahmanyan Chandra- 
sekhar, a luat vaporul spre Anglia, pentru a studia la 
Cambridge cu astronomul britanic Sir Arthur Ed- 
dington, un expert în relativitatea generalizată. (Con- 
form unor relatări, un ziarist i-a spus lui Eddington 
la începutul anilor '20 că a auzit că ar fi numai trei 
oameni în lume care înțelegeau relativitatea generali- 
zată. Eddington a tăcut un timp, apoi a replicat „Încerc 
să mă gîndesc cine este a treia persoană”.) În timpul 
călătoriei din India, Chandrasekhar a calculat modul 
în care o stea mare putea exista și se putea menţine 
contra gravitaţiei sale după ce și-a consumat tot com- 

bustibilul. Ideea era aceasta: atunci cînd o stea se mic- 
șorează, particulele de materie ajung foarte aproape 
una de alta și astfel, conform principiului de excluzi- 
une al lui Pauli, ele trebuie să aibă viteze foarte diferite. 
Aceasta le face să se îndepărteze una de alta și tinde 
să producă expansiunea stelei. Prin urmare, o stea se 
poate menţine la o rază constantă printr-un echilibru 
între atracţia gravitațională și respingerea care apare 
datorită principiului de excluziune, așa cum mai înainte 
gravitația sa era echilibrată de căldură. 

Chandrasekhar a realizat însă că există o limită 
pentru respingerea datorată principiului de excluziune. 
Teoria relativităţii limitează diferența maximă între 
vitezele particulelor de materie din stea la viteza lu- 
minii. Aceasta înseamnă că atunci cînd o stea ajunge 
destul de densă, respingerea cauzată de principiul de 
excluziune ar fi mai mică decât atracția gravitațională. 
(Această masă se numește acum limita Chandrasekhar.) 
O descoperire similară a fost făcută aproape în același 
timp de savantul rus Lev Davidovici Landau. 

Aceasta a avut implicaţii serioase pentru soarta 
finală a stelelor masive. Dacă masa unei stele este mai 
mică decît limita Chandrasekhar, ea poate să-și opreas- 
că în cele din urmă contracția și să se stabilizeze la o 
stare finală posibilă ca o „pitică albă“ cu o rază de cîteva 
mii de kilometri și o densitate de sute de tone pe cen- 
timetru cub. O pitică albă este susținută de repulsia, 
datorată principiului de excluziune, între electronii 
materiei sale. Observăm un număr mare din aceste stele 
pitice albe. Una dintre primele descoperite este o stea 
care se deplasează pe orbită în jurul lui Sirius, cea mai 
strălucitoare stea de pe cerul nopții. 

Landau a arătat că există o altă stare finală posi- 
bilă pentru o stea, tot cu masă limită de aproximativ 
o dată sau de două ori masa soarelui, dar mult mai 
mică chiar decât o pitică albă. Aceste stele ar fi susținute 
de respingerea, datorată principiului de excluziune, 
dintre neutroni și protoni, nu între electroni. Ele au fost 

numite, deci, stele neutronice. Ele ar avea o rază de 
numai aproximativ șaisprezece kilometri și o densita- 
te de sute de milioane de tone pe centimetru cub. În 
momentul cînd au fost prezise prima oară, nu exista 
o modalitate de observare a stelelor neutronice. Ele nu 
au fost detectate, în realitate, decît mult mai tîrziu. 

Pe de altă parte, stelele cu masa peste limita Chan- 
drasekhar au o mare problemă atunci cînd își termină 
combustibilul. În unele cazuri ele pot exploda sau 
reușesc să elimine destulă materie pentru a-și reduce 
masa sub limită și deci să evite colapsul gravitațional 
catastrofal, dar era greu de crezut că acest lucru se în- 
tîmpla întotdeauna, indiferent cît de mare era steaua. 
Cum ar fi știut ea că trebuie să piardă din greutate? 
Și chiar dacă fiecare stea reușea să piardă destulă masă 
pentru a evita colapsul, ce s-ar fi întîmplat dacă ați fi 
adăugat masă la o pitică albă sau la o stea neutronică 
astfel încât să depășească limita? Ar fi suferit un colaps 
spre densitate infinită? Eddington a fost șocat de 
această implicaţie și a refuzat să creadă rezultatul lui 
Chandrasekhar. Eddington credea că pur și simplu nu 
era posibil ca o stea să sufere un colaps către un punct. 
Acesta a fost punctul de vedere al multor savanți; 
Einstein însuși a scris o lucrare în care pretindea că 
stelele nu se vor restrînge la dimensiunea zero. Osti- 
litatea celorlalți oameni de știință, în special a lui Ed- 
dington, fostul său profesor și o autoritate de primă 
importanţă în ceea ce privește structura stelelor, l-a con- 
vins pe Chandrasekhar să abandoneze această direcție 
de lucru și să treacă la alte probleme de astronomie, 
cum este mișcarea roiurilor de stele. Totuși, atunci 
cînd i s-a decernat premiul Nobel în 1983, acesta a fost, 
în parte cel puţin, pentru lucrarea sa de început asupra 
masei limită a stelelor reci. 

Chandrasekhar a arătat că principiul de excluziune 
putea să nu oprească colapsul unei stele mai masive 
decît limita Chandrasekhar, dar problema înțelegerii 
a ceea ce i se întîmplă unei stele de acest fel, conform 


105 


teoriei relativității generalizate, a fost rezolvată pentru 
prima oară de un tînăr american, Robert Oppenheimer, 
în 1939. Rezultatul său sugera însă că nu ar fi existat 
consecinţe observabile care să poată fi detectate de teles- 
coapele de atunci. Apoi a intervenit cel de-al doilea 
război mondial și Oppenheimer însuși a fost implicat 
în proiectul bombei atomice. După război, problema 
colapsului gravitațional a fost uitată deoarece majori- 
tatea oamenilor de știință erau preocupați de ceea ce 
se întîmpla la scara atomului și nucleului său. Totuși, 
în anii '60, interesul problemelor la scară mare ale as- 
tronomiei și cosmologiei a fost retrezit de o creștere 
însemnată a numărului și domeniului de observaţii 
astronomice, determinată de aplicarea tehnologiei 
moderne. Atunci lucrarea lui Oppenheimer a fost re- 
descoperită și extinsă de mai multe persoane. 
Imaginea pe care o avem acum din lucrarea lui 
Oppenheimer este următoarea: cîmpul gravitațional al 
stelei modifică traiectoriile razelor de lumină în spa- 
țiu-timp față de traiectoriile care ar fi fost dacă steaua 
nu exista. Conurile de lumină care indică traiectoriile 
urmate în spațiu și timp de scînteierile de lumină emi- 
se de vîrfurile lor sînt curbate spre interior lîngă supra- 
faţa unei stele. Aceasta se poate vedea la curbarea 
luminii stelelor îndepărtate observată în timpul unei 
eclipse de soare. Cînd steaua se contractă, cîmpul 
gravitațional la suprafața sa devine mai puternic și 
conurile de lumină se curbează și mai mult spre inte- 
rior. Aceasta face și mai dificilă ieșirea luminii din stea 
și, pentru un observator aflat la distanţă, lumina apare 
mai slabă și mai roșie. În cele din urmă, cînd steaua 
s-a micșorat pînă la o anumită rază critică, cîmpul gra- 
vitațional la suprafață devine atît de puternic încît 
conurile de lumină sînt curbate spre interior așa de 
mult că lumina nu mai poate ieși (fig. 6.1). Conform 
teoriei relativităţii, nimic nu se poate deplasa mai re- 
pede decît lumina. Astfel, dacă lumina nu poate ieși, 
nu poate ieși nimic altceva; totul este atras de cîmpul 

gravitațional. Există deci un set de evenimente într-o 
regiune a spațiu-timpului din care nu se poate ieși pen- 
tru a ajunge la un observator aflat la distanță. Această 
regiune se numește o gaură neagră. Limita sa se 
numește orizontul evenimentului și el coincide cu 
traiectoriile razelor de lumină care nu au reușit să iasă 
din gaura neagră. 

Pentru a înţelege ce ați vedea dacă aţi privi colapsul 
unei stele ce formează o gaură neagră, trebuie să rea- 
mintim că în teoria relativității nu există timp absolut. 
Fiecare observator are propria sa măsură a timpului. 
Timpul pentru cineva de pe stea va diferi de timpul 
pentru cineva aflat la distanţă, datorită cîmpului gravi- 
tațional al stelei. Să presupunem că un astronaut cu- 
tezător aflat pe suprafața unei stele care suferă un 
colaps, și care se prăbușește o dată cu ea, trimite un 
semnal la fiecare secundă, conform ceasului său, către 
nava sa spaţială, aflată pe orbită în jurul stelei. La un 
moment dat indicat de ceasul său, să presupunem 
11: 00, steaua s-ar micșora sub raza critică la care 
cîmpul gravitațional devine atît de puternic încît nimic 
nu mai poate ieși și semnalele sale nu mai ajung; la 
navă. Pe măsură ce se apropie ora 11:00 camarazii săi, 
care privesc din navă, ar găsi că intervalele dintre 
semnalele succesive emise de astronaut ar fi din ce în 
ce mai lungi, dar acest efect ar fi foarte mic înainte de 
10:59:59. Ei ar trebui să aștepte doar foarte puțin mai 
mult de o secundă între semnalul astronautului de la 
ora 10:59:58 și cel trimis cînd ceasul său arăta 10:59:59, 
dar ar trebui să aștepte pentru totdeauna semnalul de 
la 11:00. Undele de lumină emise de suprafaţa stelei 
între 10:59:59 și 11:00, după ceasul astronautului, ar fi 
împrăștiate pe o perioadă infinită de timp, după cum 
se vede din nava spaţială. Intervalul de timp dintre 
sosirile undelor succesive la nava spaţială ar fi din ce 
în ce mai lung, astfel că lumina stelei ar apărea din ce 
în ce mai roșie și din ce în ce mai slabă. În cele din 
urmă, steaua ar fi atît de întunecată încît nu ar mai 
putea fi văzută de pe nava spaţială; tot ce rămîne este 
o gaură neagră în spaţiu. Steaua ar continua însă să 
exercite aceeași forță gravitațională asupra navei 
spaţiale, care ar continua să se deplaseze pe orbită în 
jurul găurii negre. 

Totuși, scenariul nu este în întregime realist datorită 
următoarei probleme. Gravitaţia devine mai slabă pe 

măsură ce vă depărtaţi de stea, astfel încît forța gravi- 
tațională asupra picioarelor cutezătorului nostru astro- 
naut ar fi întotdeauna mai mare decît forța exercitată 
asupra capului său. Această diferenţă între forțe l-ar 
întinde pe astronautul nostru ca pe niște spaghetti 
sau l-ar rupe înainte ca steaua să se contracte la raza 
critică la care s-a format orizontul evenimentului! 
Totuși, credem că există obiecte mult mai mari în uni- 
vers, cum sînt regiunile centrale ale galaxiilor, care pot 
suferi, de asemenea, un colaps gravitațional formînd 
găuri negre; un astronaut aflat pe unul din acestea nu 
ar fi rupt înainte de a se forma gaura neagră. De fapt, 
el nu ar simți nimic special cînd ar atinge raza critică 
și ar putea trece de punctul fără întoarcere fără să-l 
observe. Totuși, doar în cîteva ore, pe măsură ce re- 
giunea continuă să sufere colapsul, diferența dintre 
forțele gravitaționale exercitate asupra capului său și 
picioarelor sale ar deveni atît de mare încît, din nou, 
l-ar rupe în bucăţi. 

Lucrarea pe care Roger Penrose și cu mine am fă- 
cut-o între 1965 și 1970 a arătat, conform teoriei re- 
lativităţii, că într-o gaură neagră trebuie să fie o 
singularitate de densitate infinită și curbură infinită a 
spaţiu-timpului. Aceasta este ca Big Bang-ul de la în- 
ceputul timpului, numai că el ar fi un sfîrșit al tim- 
pului pentru corpul care suferă colapsul și pentru 
astronaut. La această singularitate legile științei și 
capacitatea noastră de a prezice viitorul nu ar mai 
funcționa. Totuși, orice observator rămas în afara găurii 
negre nu ar fi afectat de acest eșec al predictibilității, 
deoarece nici lumina, nici orice alt semnal din singu- 
laritate nu l-ar putea ajunge. Acest fapt remarcabil l-a 
făcut pe Roger Penrose să propună ipoteza cenzurii 
cosmice care poate fi parafrazată astfel: „Dumnezeu 
detestă o singularitate nudă.“ Cu alte cuvinte, singu- 
laritățile produse de colapsul gravitațional se produc 
numai în locuri ca găurile negre, unde ele sînt decent 
ascunse de o privire exterioară orizontului evenimen- 

tului. Strict, aceasta se numește ipoteza cenzurii cos- 
mice slabe: ea protejează observatorii care rămîn în afa- 
ra găurii negre de consecinţele eșecului capacităţii de 
prezicere care se produce la singularitate, dar nu face 
nimic pentru bietul astronaut nefericit care cade în 
gaură. 

Există unele soluții ale ecuaţiilor relativității genera- 
lizate în care este posibil ca astronautul nostru să vadă 
o singularitate nudă: el poate să evite să atingă singula- 
ritatea și în schimb să cadă printr-o „gaură de vierme“ 
și să iasă în altă regiune a universului. Aceasta ar oferi 
mari posibilități de a călători în spațiu și timp, dar din 
nefericire se pare că aceste soluţii sînt toate foarte 
instabile; cea mai mică perturbaţie, cum ar fi prezența 
unui astronaut, le poate modifica astfel încît astro- 
nautul nu ar putea vedea singularitatea pînă nu ajunge 
la ea și timpul său ajunge la sfârșit. Cu alte cuvinte, 
singularitatea s-ar găsi întotdeauna în viitorul său și 
niciodată în trecutul său. Versiunea tare a ipotezei cen- 
zurii cosmice afirmă că, într-o soluţie realistă, singu- 
larităţile s-ar găsi întotdeauna ori în întregime în viitor 
(ca singularitățile colapsului gravitațional), ori în 
întregime în trecut (ca Big Bang-ul). Este măreț să se 
spere că este valabilă o versiune a ipotezei cenzurii, 
deoarece în apropierea singularităţilor nude poate fi 
posibilă călătoria în trecut. Deși acest lucru ar fi grozav 
pentru scriitorii de literatură științifico-fantastică, ar 
însemna că nimeni nu ar mai avea o viață sigură: cine- 
va poate intra în trecut și-ți poate omori tatăl sau ma- 
ma înainte ca tu să fii conceput! 

Orizontul evenimentului, limita regiunii spațiu-tim- 
pului de unde nu se mai poate ieși, acționează ca o 
membrană într-un singur sens în jurul găurii negre: 
obiecte ca astronauții imprudenţi pot cădea prin ori- 
zontul evenimentului în gaura neagră, dar din gaura 
neagră nu mai iese nimic prin orizontul evenimentului. 
(Amintim că orizontul evenimentului este traiectoria 
în spaţiu-timp a luminii care încearcă să iasă din gaura 

neagră, și că nimic nu se poate deplasa mai repede decât 
lumina.) S-ar putea spune despre orizontul eveni- 
mentului ceea ce poetul Dante spunea despre intrarea 
în Infern: „Voi ce intraţi aici, lăsaţi orice speranţă.“ Orice 
sau oricine cade prin orizontul evenimentului va ajunge 
curînd la regiunea de densitate infinită și la sfîrșitul 
timpului. 

Relativitatea generalizată prezice că obiectele grele 
în mișcare determină emisia de unde gravitaționale, 
unde ale curburii spaţiului care se deplasează cu viteza 
luminii. Acestea sînt similare undelor de lumină, care 
sînt unde ale cîmpului electromagnetic, dar sînt mult 
mai greu de detectat. Ca și lumina, ele transportă 
energia din obiectele care le emit. Ar fi deci de așteptat 
ca un sistem de obiecte masive să ajungă în cele din 
urmă într-o stare staționară deoarece energia din orice 
mișcare va fi transportată de emisia undelor gravi- 
taționale. (Este ca atunci cînd cade un dop în apă: la 
început el se mișcă destul de mult în sus și în jos, dar 
deoarece undele duc cu ele energia sa, el va ajunge în 
cele din urmă la o stare staționară.) De exemplu, 
mișcarea pămîntului pe orbita sa în jurul soarelui pro- 
duce unde gravitaționale. Ca efect al pierderii de ener- 
gie, orbita pămîntului se va modifica astfel încît treptat 
el ajunge din ce în ce mai aproape de soare, ciocnin- 
du-se de el și ajungînd într-o stare staționară. Rata pier- 
derii de energie este foarte mică — aproape destul să 
pună în funcțiune un radiator electric. Aceasta înseam- 
nă că vor fi necesari o mie de milioane de milioane de 
milioane de milioane de ani pînă cînd pămîntul va că- 
dea pe soare, astfel că nu este necesar să vă îngrijorați 
acum! Modificarea orbitei pămîntului este prea lentă 
pentru a fi observată, dar producerea acestui efect a 
fost observată în ultimii cîțiva ani în sistemul numit 
PSR 1913+16 (PSR înseamnă „pulsar“, un tip special 
de stea neutronică, ce emite impulsuri regulate de 
unde radio). Acest sistem conţine două stele neutro- 
nice care se mișcă pe orbită una în jurul celeilalte, și 

energia pe care o pierd prin emisia de unde gravi- 
taționale le face să se deplaseze pe spirală una către 
cealaltă. 

În timpul colapsului gravitațional al unei stele cînd 
se formează o gaură neagră, mișcările ar fi mult mai 
rapide, astfel că energia este transportată cu o rată mult 
mai mare. Prin urmare, nu va dura mult pînă cînd ea 
va ajunge într-o stare staționară. Cum ar arăta această 
stare finală? Se poate presupune că ea ar depinde de 
toate caracteristicile complexe ale stelei din care s-a 
format — nu numai de masa sa și de viteza de rotaţie, 
dar și de diferite densități ale diferitelor părți ale stelei 
și de mișcările complicate ale gazelor din stea. Și dacă 
găurile negre ar fi tot atît de variate ca și obiectele din 
care s-au format în urma colapsului, poate fi foarte greu 
să se facă preziceri despre găurile negre, în general. 

Totuși, în 1967 studiul găurilor negre a fost revolu- 
ționat de Werner Israel, un savant canadian (care s-a 
născut în Berlin, a crescut în Africa de Sud și și-a luat 
doctoratul în Irlanda). Israel a arătat că, în conformi- 
tate cu relativitatea generalizată, găurile negre care nu 
se rotesc trebuie să fie foarte simple; ele erau perfect 
sferice, dimensiunea lor depindea numai de masa lor 
și oricare două găuri negre de acest fel avînd aceeași 
masă erau identice. De fapt, ele ar putea fi descrise de 
o soluție particulară a ecuațiilor lui Einstein care era 
cunoscută încă din 1917, descoperită de Karl Schwar- 
zschild la scurtă vreme după descoperirea relativităţii 
generalizate. La început, multe persoane, printre care 
chiar Israel, au argumentat că deoarece găurile negre 
trebuie să fie perfect sferice, o gaură neagră poate fi 
formată numai prin colapsul unui obiect perfect sferic. 
Orice stea reală — care nu ar fi niciodată perfect sferică 
— ar putea deci să sufere un colaps formînd doar o 
singularitate nudă. 

A existat însă o interpretare diferită a rezultatului 
obținut de Israel, care a fost susținută în special de 
Roger Penrose și John Wheeler. Ei susțineau că miș- 

cările rapide care au loc în timpul colapsului unei 
stele ar însemna că undele gravitaționale pe care le emi- 
te ar face-o și mai sferică și în momentul în care ajunge 
la o stare staționară, ea ar fi precis sferică. Conform 
acestui punct de vedere, orice stea care nu se rotește, 
indiferent cît de complicată este forma sa și structura 
sa internă, ar sfîrși după colapsul gravitațional ca o 
gaură neagră perfect sferică, a cărei dimensiune de- 
pinde numai de masa sa. Calculele ulterioare au con- 
firmat acest punct de vedere și curînd acesta a fost 
general adoptat. 

Rezultatul lui Israel trata cazul găurilor negre for- 
mate numai din corpuri care nu se rotesc. În 1963, Roy 
Kerr din Noua Zeelandă a descoperit un set de soluții 
ale ecuaţiilor relativităţii generalizate care descriau 
găurile negre rotitoare. Aceste găuri negre „Kerr“ se 
rotesc cu viteză constantă, dimensiunea și forma lor 
depinzînd numai de masa și viteza lor de rotație. Dacă 
rotația este zero, gaura neagră este perfect rotundă și 
soluţia este identică cu soluţia Schwarzschild. Dacă 
rotația este diferită de zero, gaura neagră se bombează 
spre exterior la ecuatorul său (la fel cum pămîntul sau 
soarele se bombează datorită rotației lor) și cu cît se 
rotește mai repede, cu atît se bombează mai mult. Ast- 
fel, pentru a extinde rezultatul lui Israel ca să includă 
corpurile rotitoare, s-a presupus că orice corp rotitor 
care suferă un colaps formînd o gaură neagră ar ajunge 
în cele din urmă la o stare staţionară descrisă de soluţia 
Kerr. 

În 1970 un student în cercetare și coleg al meu de 
la Cambridge, Brandon Carter, a făcut primul pas în 
demonstrarea acestei ipoteze. El a arătat că, în cazul 
în care o gaură neagră rotitoare are o axă de simetrie, 
ca un titirez, dimensiunea și forma sa ar depinde nu- 
mai de masa și viteza sa de rotație. Apoi, în 1971, eu 
am demonstrat că orice gaură neagră rotitoare sta- 
ționară ar avea într-adevăr o asemenea axă de sime- 
trie. În sfârșit, în 1973, David Robinson de la Kings 

College din Londra a utilizat rezultatele lui Carter și 
ale mele pentru a arăta că ipoteza fusese corectă: o 
asemenea gaură neagră trebuie într-adevăr să fie o 
soluţie Kerr. Astfel, după colapsul gravitațional o gaură 
neagră trebuie să ajungă într-o stare în care ea poate 
fi rotitoare, dar nu pulsantă. Mai mult, dimensiunea 
și forma sa ar depinde numai de masa și viteza sa de 
rotaţie și nu de natura corpului care a suferit colapsul 
formînd-o. Acest lucru a devenit cunoscut prin maxima 
„O gaură neagră nu are păr“. Teorema „fără păr“ este 
de mare importanţă practică, deoarece restrînge foarte 
mult tipurile posibile de găuri negre. Prin urmare, se 
pot elabora modele detaliate de obiecte care pot conține 
găurile negre, și prezicerile modelelor se pot compara 
cu observaţiile. Aceasta mai înseamnă că atunci cînd 
se formează o gaură neagră se pierde o cantitate foarte 
mare de informaţii privind corpul care a suferit 
colapsul, deoarece după aceea putem măsura numai 
masa și viteza de rotaţie a corpului. Semnificația acestui 
fapt se va vedea în următorul capitol. 

Găurile negre reprezintă unul din foarte puţinele 
cazuri din istoria științei în care teoria a fost elaborată 
foarte detaliat ca un model matematic, înainte de a 
exista vreo dovadă experimentală a corectitudinii sale. 
Într-adevăr, acesta era principalul argument al celor 
care erau împotriva găurilor negre: cum ar putea cine- 
va să creadă în existența unor obiecte pentru care sin- 
gura dovadă o constituie calculele bazate pe teoria 
dubioasă a relativității generalizate? Totuși, în 1963, 
Maarten Schmidt, un astronom de la Observatorul Pa- 
lomar din California, a măsurat deplasarea spre roșu 
a unui obiect ca o stea slabă în direcţia sursei de unde 
radio numită 3C273 (adică, sursa numărul 273 din al 
treilea catalog Cambridge de surse radio). El a des- 
coperit că aceasta era prea mare pentru a fi cauzată 
de un cîmp gravitațional: dacă ar fi fost o deplasare 
spre roșu gravitațională, obiectul ar fi trebuit să fie atât 
de masiv și atît de aproape de noi încît el ar fi pertur- 


114 


bat orbitele planetelor din sistemul solar. Aceasta a 
sugerat că deplasarea spre roșu era cauzată de expan- 
siunea universului, care, la rîndul său, însemna că 
obiectul era la foarte mare depărtare. Și pentru a fi vizi- 
bil de la o distanţă așa de mare, obiectul trebuie să fie 
foarte strălucitor, cu alte cuvinte să emită o cantitate 
uriașă de energie. Singurul mecanism care s-ar putea 
crede că ar produce cantități așa de mari de energie 
pare a fi colapsul gravitațional nu numai al unei singu- 
re stele, ci al întregii regiuni centrale a unei galaxii. 
Au fost descoperite mai multe „obiecte cvasistelare“ 
similare, sau quasari, toate cu deplasări mari spre ro- 
șu. Dar ele sînt toate prea departe și deci prea greu de 
observat pentru a furniza dovezi sigure pentru găurile 
negre. 

Un sprijin suplimentar pentru existența găurilor 
negre a apărut în 1967 o dată cu descoperirea de către 
o studentă de la Cambridge, Jocelyn Bell, a obiectelor 
din spaţiu care emiteau impulsuri regulate de unde 
radio. La început Bell și conducătorul său științific, 
Anthony Hewish, au crezut că poate au luat contact 
cu civilizații extraterestre din galaxie! Într-adevăr, la 
seminarul în care au anunţat descoperirea, îmi amintesc 
că au numit primele patru surse găsite LGM 1—4, LGM 
însemnînd „Micii omuleţi verzi“ (Little Green Men). 
În cele din urmă însă ei și toți ceilalți au ajuns la con- 
cluzia, mai puţin romantică, după care aceste obiecte 
care au primit denumirea de pulsari erau de fapt stele 
neutronice rotative care emiteau impulsuri de unde 
radio, datorită unei interacții complicate între cîm- 
purile lor magnetice și materia înconjurătoare. Aceasta 
a reprezentat o veste proastă pentru scriitorii de 
western-uri spaţiale, dar foarte promițătoare pentru 
puţinii dintre noi care credeau în acel timp în găurile 
negre: a fost prima dovadă pozitivă că stelele neu- 
tronice existau. O stea neutronică are o rază de circa 
șaisprezece kilometri, numai de cîteva ori mai mare 
decît raza critică la care o stea devine o gaură neagră. 

Dacă o stea poate suferi un colaps spre o dimensiune 
atît de mică, se poate aștepta ca și alte stele să poată 
suferi un colaps spre o dimensiune și mai mică și să 
devină găuri negre. 

Cum am putea spera să detectăm o gaură neagră 
dacă prin definiție ea nu emite nici o lumină? Ar fi ca 
și cum am căuta o pisică neagră într-o pivniţă întune- 
cată. Din fericire, există o cale. Așa cum arăta John 
Michell în lucrarea sa de pionierat din 1783, o gaură 
neagră își exercită forța gravitațională asupra obiectelor 
din apropiere. Astronomii au observat multe sisteme 
în care două stele se deplasează pe orbite una în jurul 
celeilalte, atrase una spre cealaltă de gravitație. Ei au 
mai observat sisteme în care există doar o stea vizibilă 
care se deplasează pe orbită în jurul unui companion 
nevăzut. Desigur, nu se poate conchide imediat că 
acest companion este o gaură neagră: poate fi pur și 
simplu o stea care este prea slabă pentru a fi văzută. 
Totuși, unele dintre aceste sisteme, ca acela numit Cyg- 
nus X-1 sînt, de asemenea, surse puternice de raze X. 
Cea mai bună explicaţie pentru acest fenomen este că 
materia de la suprafaţa stelei vizibile a fost aruncată 
în afară. Cînd ea cade către companionul nevăzut, are 
o mișcare în spirală (așa cum se scurge apa dintr-o baie) 
și devine foarte fierbinte, emițînd raze X. Pentru ca acest 
mecanism să lucreze, obiectul nevăzut trebuie să fie 
foarte mic, ca o pitică albă, stea neutronică sau gaură 
neagră. Din orbita observată a stelei vizibile se poate 
determina masa cea mai mică posibilă a obiectului ne- 
văzut. În cazul lui Cygnus X-1, aceasta era de șase ori 
masa soarelui, care, conform rezultatului lui Chan- 
drasekhar este prea mare pentru ca obiectul nevăzut 
să fie o pitică albă. El are, de asemenea, o masă prea 
mare pentru a fi o stea neutronică. Prin urmare, se pare 
că trebuie să fie o gaură neagră. 

Există și alte modele care explică Cygnus X-1, care 
nu includ o gaură neagră, dar ele sînt cam forțate. O 
gaură neagră pare a fi singura explicație naturală a 


116 


observaţiilor. În ciuda acestui fapt eu am făcut pariu 
cu Kip Thorne de la Institutul de Tehnologie din Ca- 
lifornia că, de fapt, Cygnus X-1 nu conţine o gaură 
neagră! Aceasta este ca o poliţă de asigurare pentru 
mine. Am lucrat foarte mult la găurile negre și totul 
ar fi fost o pierdere dacă ar fi reieșit că găurile negre 
nu există. Dar, în acel caz, aș avea consolarea că am 
cîștigat pariul, care mi-ar aduce un abonament pe pa- 
tru ani la revista Private Eye. Dacă găurile negre există, 
Kip va obţine un abonament pe un an la Penthouse. În 
1975, cînd am făcut pariul, eram 80% siguri că Cygnus 
era o gaură neagră. Acum aș spune că sîntem 95% 
siguri, dar pariul nu s-a terminat încă. 

De asemenea, avem acum dovada existenţei cîtorva 
găuri negre în sisteme ca Cygnus X-1 din galaxia 
noastră și din două galaxii învecinate numite Norii lui 
Magellan. Totuși, numărul găurilor negre este aproape 
sigur mult mai mare; în lunga istorie a universului, 
multe stele trebuie să-și fi ars tot combustibilul nuclear 
și să fi suferit un colaps. Numărul găurilor negre poate 
fi mult mai mare chiar decît numărul stelelor vizibile, 
care reprezintă circa o sută de miliarde numai în galaxia 
noastră. Atracția gravitațională suplimentară a unui 
număr atît de mare de găuri negre ar putea explica de 
ce galaxia noastră se rotește cu viteza pe care o are: 
masa stelelor vizibile este insuficientă pentru a explica 
aceasta. Avem, de asemenea, unele dovezi că în cen- 
trul galaxiei noastre există o gaură neagră mult mai 
mare, cu o masă de circa o sută de mii de ori mai mare 
decît aceea a soarelui. Stelele din galaxie care se apropie 
prea mult de această gaură neagră vor fi sfărîmate de 
diferenţa dintre forțele gravitaționale de pe fețele 
apropiată și îndepărtată. Rămășițele lor și gazul aruncat 
de alte stele vor cădea spre gaura neagră. Ca și în cazul 
lui Cygnus X-1, gazul se va deplasa pe o spirală spre 
interior și se va încălzi, deși nu așa de mult ca în acel 
caz. El nu va ajunge destul de fierbinte pentru a emite 

raze X, dar ar putea explica sursa foarte compactă de 
unde radio și raze infraroșii care se observă în centrul 
galactic. 

Se crede că în centrul quasarilor există găuri negre 
similare, dar și mai mari, cu mase de sute de milioane 
de ori mai mari decît masa soarelui. Materia care cade 
într-o astfel de gaură neagră supermasivă ar reprezen- 
ta singura sursă de putere destul de mare pentru a 
explica enorma cantitate de energie pe care o emit aceste 
obiecte. Deplasarea în spirală a materiei în gaura nea- 
gră ar face ca aceasta să se rotească în aceeași direcție, 
determinînd crearea unui cîmp magnetic asemănător 
cu cel al pămîntului. Particule cu energie foarte înaltă 
ar fi generate lîngă gaura neagră de materia care cade 
înăuntru. Cîmpul magnetic ar fi atît de puternic încît 
ar putea focaliza aceste particule în jeturi aruncate 
spre exterior de-a lungul axei de rotaţie a găurii negre, 
adică în direcțiile polilor săi nord și sud. Astfel de jeturi 
sînt observate într-adevăr în mai multe galaxii și 
quasari. 

Se poate considera, de asemenea, cazul în care ar 
putea exista găuri negre cu mase mult mai mici decât 
cea a soarelui. Aceste găuri negre nu pot fi formate 
prin colaps gravitațional, deoarece masele lor sînt sub 
masa limită Chandrasekhar: stelele cu masa atît de 
scăzută se pot susține singure contra forței de gravi- 
tație chiar atunci cînd și-au epuizat combustibilul 
nuclear. Găurile negre cu masă scăzută se puteau 
forma numai dacă materia era comprimată la densități 
enorme de presiuni exterioare foarte mari. Aceste 
condiţii s-ar putea produce într-o bombă cu hidrogen 
foarte mare: fizicianul John Wheeler a calculat odată 
că dacă cineva ar lua toată apa grea din toate oceanele 
lumii, ar putea construi o bombă cu hidrogen care ar 
comprima materia în centru atît de mult încît s-ar crea 
o gaură neagră. (Desigur, nu ar mai rămîne nimeni să 
o observe!) O posibilitate mai practică este că astfel de 
găuri negre cu masă mică s-ar fi putut forma la pre- 

siunile și temperaturile înalte ale universului foarte tim- 
puriu. Găurile negre s-ar fi format numai dacă uni- 
versul timpuriu nu ar fi fost neted și uniform, deoarece 
numai o regiune mică ce era mai densă decît media 
putea fi comprimată astfel pentru a forma o gaură 
neagră. Dar noi știm că trebuie să fi existat unele 
neregularități, deoarece altfel materia din univers ar 
mai fi încă și acum distribuită perfect uniform, în loc 
de a fi grupată în stele și galaxii. 

Faptul că neregularitățile necesare pentru expli- 
carea stelelor și galaxiilor au dus sau nu la formarea 
unui număr semnificativ de găuri negre „primordiale“ 
depinde evident de detalii ale condiţiilor din universul 
timpuriu. Astfel, dacă am putea determina cît de multe 
găuri negre primordiale există acum, am învăţa o mul- 
time despre etapele foarte timpurii ale universului. 
Găurile negre primordiale cu mase mai mari decît un 
miliard de tone (masa unui munte mare) ar putea fi 
detectate numai prin influenţa lor gravitațională asupra 
celeilalte materii, vizibile, sau asupra expansiunii uni- 
versului. Totuşi, așa cum vom vedea în următorul 
capitol, în realitate, găurile negre nu sînt deloc negre: 
ele strălucesc ca un corp fierbinte și cu cât sînt mai mici 
cu atât strălucesc mai mult. Astfel, paradoxal, rezultă 
că găurile negre mai mici pot fi mai ușor detectate decât 
cele mari! 

Găurile negre 
nu sînt așa de negre 


Înainte de 1970, cercetarea mea asupra relativității 
generalizate se concentra în principal asupra proble- 
mei dacă existase sau nu o singularitate Big Bang. To- 
tuși, într-o seară de noiembrie a acelui an, la scurtă 
vreme după nașterea fiicei mele, Lucy, pe cînd mă 
duceam la culcare am început să mă gîndesc la găurile 
negre. Invaliditatea mea face ca această operaţie să fie 
un proces lent, astfel că aveam destul timp. În acel timp 
nu exista o definiție precisă a punctelor din spațiu-timp 
care se găsesc în interiorul și în afara unei găuri negre. 
Discutasem deja cu Roger Penrose ideea de a defini o 
gaură neagră ca un set de evenimente din care nu era 
posibilă ieșirea la o distanță mare, definiție care acum 
este general acceptată. Ea înseamnă că limita găurii 
negre, orizontul evenimentului, este formată din traiec- 
toriile în spațiu-timp ale razelor de lumină care nu mai 
pot ieși din gaura neagră, rămînînd pentru totdeauna 
la marginea ei (fig. 7.1). Este cam ca atunci cînd fugiți 
de poliție și reușiți să păstraţi doar un pas înaintea ei, 
dar nu puteți scăpa definitiv! 

Deodată am realizat că traiectoriile acestor raze de 
lumină nu s-ar putea apropia niciodată una de alta. 
Dacă s-ar apropia, ele ar trebui în cele din urmă să intre 
una în alta. Ar fi ca și cînd aţi întîlni pe cineva care 
fuge de poliție în direcție opusă — aţi fi prinși amîndoi! 
(Sau, în acest caz, ar cădea într-o gaură neagră.) Dar, 
dacă aceste raze de lumină ar fi înghiţite de gaura 
neagră, atunci ele nu ar fi putut fi la limita găurii ne- 
gre. Astfel, traiectoriile razelor de lumină în orizontul 

evenimentului trebuie să fie întotdeauna paralele sau 
divergente una față de alta. Un alt mod de a vedea 
aceasta este că orizontul evenimentului, limita găurii 
negre, este marginea unei umbre — umbra unui sfîrșit 
iminent. Dacă priviți umbra făcută de o sursă aflată 
la mare distanţă, cum este soarele, veți vedea că razele 
de lumină de la margine nu se apropie unele de altele. 

Dacă razele de lumină care formează orizontul 
evenimentului, limita găurii negre, nu se pot apropia 
niciodată una de alta, aria orizontului evenimentului 
poate rămîne aceeași sau se poate mări cu timpul dar 
nu se poate micșora niciodată — deoarece aceasta ar 

însemna că cel puţin unele dintre razele de lumină de 
la limită ar trebui să se apropie una de alta. De fapt, 
aria ar crește ori de cîte ori în gaura neagră ar cădea 
materie sau radiație (fig. 7.2). Or, dacă două găuri 
negre s-ar ciocni și s-ar uni formînd o singură gaură 
neagră, orizontul evenimentului găurii negre finale ar 
fi mai mare decît sau egal cu suma ariilor orizon- 
turilor evenimentului găurilor negre iniţiale (fig. 7.3). 
Această proprietate de a nu se micșora a ariei orizon- 
tului evenimentului a introdus o restricție importantă 
asupra comportării posibile a găurilor negre. Am fost 
atît de surescitat de descoperirea mea că nu am prea 
dormit în noaptea aceea. A doua zi l-am sunat pe 
Roger Penrose. El a fost de acord cu mine. Cred, de 
fapt, că el își dăduse seama de această proprietate a 
ariei. Totuși, el folosise o definiție ușor diferită a unei 
găuri negre. El nu realizase că limitele unei găuri 
negre, conform celor două definiții, ar fi aceleași și deci 
la fel ar fi și ariile lor, cu condiţia ca gaura neagră să 
se stabilizeze la o stare care nu se modifică în timp. 

Comportarea fără micșorare a ariei unei găuri negre 
amintea foarte mult de comportarea unei mărimi fizice 
numită entropie, care măsoară gradul de dezordine al 
unui sistem. Se știe din experienţă că dezordinea tinde 
să crească dacă lucrurile sînt lăsate în voia lor. (Cineva 
trebuie numai să înceteze de a mai face reparaţii în 
jurul casei pentru a vedea aceasta!) Se poate crea ordine 
din dezordine (de exemplu, se poate zugrăvi casa) dar 
aceasta necesită cheltuirea unui efort sau a unei energii 
și astfel scade cantitatea disponibilă de energie ordo- 
nată. 

O enunţare exactă a acestei idei este a doua lege a 
termodinamicii. Ea afirmă că entropia unui sistem 
izolat crește întotdeauna și că atunci cînd se unesc două 
sisteme, entropia sistemului combinat este mai mare 
decît suma entropiilor sistemelor individuale. De 
exemplu, să considerăm un sistem de molecule de 
gaz dintr-o cutie. Moleculele pot fi considerate ca mici 

bile de biliard care se ciocnesc încontinuu una de alta 
și de pereții cutiei. Cu cît este mai mare temperatura 
gazului, cu atât se mișcă mai repede moleculele gazului 
și cu atît mai frecvent și mai tare se vor ciocni cu 
pereții cutiei, cu atît mai mare va fi presiunea exerci- 
tată de ele asupra pereţilor. Să presupunem că iniţial 
toate moleculele sînt limitate printr-un perete la partea 
stîngă a cutiei. Dacă apoi peretele se scoate, mole- 
culele vor tinde să se împrăștie și să ocupe ambele ju- 
mătăţi ale cutiei. La un anumit moment ulterior ele ar 
putea, datorită întîmplării, să se găsească toate în ju- 
mătatea dreaptă sau înapoi în jumătatea stîngă, dar 
este mult mai probabil că vor exista numere aproxi- 
mativ egale în cele două jumătăţi. O astfel de stare este 

mai puţin ordonată, sau mai dezordonată decît starea 
inițială în care toate moleculele erau într-o jumătate 
de cutie. Prin urmare, se spune că entropia gazului a 
crescut. În mod asemănător, să presupunem că se 
începe cu două cutii, una care conține molecule de 
oxigen și cealaltă cu molecule de azot. Dacă se unesc 
cutiile și se elimină peretele intermediar, moleculele 
de oxigen și de azot vor începe să se amestece. La un 
moment ulterior cea mai probabilă stare ar fi un 
amestec destul de uniform de molecule de oxigen și 
azot în ambele cutii. Această stare ar fi mai puţin ordo- 
nată și deci ar avea o entropie mai mare decît starea 
inițială a celor două cutii separate. 

A doua lege a termodinamicii are un statut diferit 
de acela al celorlalte legi ale științei, cum este legea 
gravitaţiei a lui Newton, de exemplu, deoarece ea nu 
este valabilă întotdeauna, doar în marea majoritate a 
cazurilor. Probabilitatea ca toate moleculele de gaz 
din prima noastră cutie să se găsească într-o jumătate 
de cutie la un moment ulterior este de unu la multe 
milioane de milioane, dar acest lucru se poate întîmpla. 
Totuși, dacă cineva are o gaură neagră în apropiere, 
pare a fi un mod mai ușor de a încălca legea a doua: 
trebuie numai să se arunce în gaura neagră materie 
cu entropie mare, cum ar fi o cutie cu gaz. Entropia 
totală a materiei din afara găurii negre ar scădea. 
Desigur, se poate încă spune că entropia totală, inclusiv 
entropia din interiorul găurii negre, nu a scăzut — dar, 
deoarece nu se poate privi în interiorul găurii negre, 
nu putem spune cît de multă entropie are materia din 
interior. Deci, ar fi bine dacă ar exista o caracteristică 
a găurii negre prin care observatorii din afara găurii 
negre să poate spune care este entropia sa, și care ar 
crește ori de cîte ori în gaura neagră cade materie care 
transportă entropie. Ca urmare a descoperirii descrise 
mai sus, că aria orizontului evenimentelor crește atunci 
cînd în gaura neagră cade materie, un student în cerce- 
tare de la Princeton numit Jacob Bekenstein a sugerat 

că aria orizontului evenimentelor era o măsură a en- 
tropiei găurii negre. Atunci cînd în gaura neagră cade 
materie care transportă entropie, aria orizontului său 
va crește, astfel că suma entropiilor materiei din afara 
găurii negre și a ariei orizonturilor nu s-ar micșora 
niciodată. 

Această ipoteză părea să împiedice încălcarea legii 
a doua a termodinamicii în majoritatea situaţiilor. 
Totuși, avea un defect fatal. Dacă o gaură neagră are 
entropie, atunci ea trebuie să aibă și temperatură. Dar 
un corp cu o anumită temperatură trebuie să emită 
radiaţii cu o anumită rată. Este un lucru bine cunoscut 
că dacă cineva încălzește un vătrai în foc el strălucește 
incandescent și emite radiaţii, dar și corpurile cu tem- 
peraturi mai scăzute emit radiaţii; acest lucru nu se 
observă în mod normal, deoarece cantitatea lor este 
destul de mică. Această radiaţie este necesară pentru 
a preveni încălcarea legii a doua. Astfel, găurile negre 
trebuie să emită radiaţii. Dar chiar prin definiție, se 
presupune că găurile negre sînt obiecte care nu emit 
nimic. Prin urmare se pare că aria orizontului eveni- 
mentelor unei găuri negre nu poate fi privită ca en- 
tropia sa. În 1972 am scris o lucrare cu Brandon Carter 
și un coleg american, Jim Bardeen, în care am arătat 
că deși erau foarte multe asemănări între entropie și 
aria orizontului evenimentului, există această dificul- 
tate aparent fatală. Trebuie să admit că am scris această 
lucrare în parte datorită faptului că eram iritat de 
Bekenstein care, simțeam, utilizase în mod greșit des- 
coperirea mea privind creșterea ariei orizontului eveni- 
mentului. Totuși, în cele din urmă a reieșit că el era 
esențialmente corect, deși într-un mod la care desigur 
nu se aștepta. 

În septembrie 1973, în timp ce vizitam Moscova, 
am discutat despre găurile negre cu doi experți sovie- 
tici Jakov Zeldovici și Alexandr Starobinsky. Ei m-au 
convins că, în conformitate cu principiul de incertitu- 
dine din mecanica cuantică, corpurile negre rotitoare 

trebuie să creeze și să emită particule. Am crezut argu- 
mentele lor din punct de vedere fizic, dar nu mi-a plă- 
cut modul matematic în care au calculat emisia. Prin 
urmare, am început să elaborez o tratare matematică 
mai bună, pe care am descris-o la un seminar ținut la 
Oxford la sfîrșitul lui noiembrie 1973. În acel moment 
nu făcusem calculele pentru a afla cât de mult s-ar emite 
în realitate. Mă așteptam să descopăr doar radiația 
găurilor negre rotitoare pe care Zeldovici și Starobinsky 
o preziseseră. Totuși, cînd am făcut calculul, am des- 
coperit, spre surpriza și iritarea mea, că și găurile ne- 
gre nerotitoare ar trebui aparent să creeze și să emită 
particule cu o rată staționară. La început am crezut că 
această emisie arăta că una din aproximaţiile pe care 
le-am utilizat nu era valabilă. Mi-era teamă că dacă 
Bekenstein află aceasta, ar putea să o utilizeze ca un 
argument suplimentar pentru a-și susține ideile privind 
entropia găurilor negre, care mie tot nu-mi plăcea. 
Totuși, cu cît mă gîndeam mai mult la ea, cu atît mai 
mult părea că aproximaţiile ar trebui să fie valabile în- 
tr-adevăr. Dar ceea ce m-a convins în cele din urmă 
că emisia era reală a fost faptul că spectrul particu- 
lelor emise era exact acela care ar fi fost emis de un 
corp fierbinte și că gaura neagră emitea particule cu 
exact rata corectă pentru a împiedica încălcarea legii 
a doua. De atunci calculele au fost repetate în mai multe 
forme de alte persoane. Toate confirmă că o gaură 
neagră trebuie să emită particule și radiație ca și cînd 
ar fi un corp fierbinte cu o temperatură care depinde 
numai de masa găurii negre: cu cît este masa mai ma- 
re, cu atît este mai scăzută temperatura. 

Cum este posibil să rezulte că o gaură neagră emite 
particule cînd noi știm că nimic nu poate scăpa din 
orizontul evenimentului său? Teoria cuantică ne dă răs- 
punsul: particulele nu vin din gaura neagră, ci din spa- 
tiul „gol“ care se află imediat în afara orizontului 
găurii negre! Putem înţelege acest lucru în felul urmă- 
tor: Ceea ce noi considerăm un spațiu „gol“ nu poate 

fi complet gol deoarece aceasta ar însemna că toate cîm- 
purile, cum sînt cîmpurile gravitațional și electromag- 
netic, ar trebui să fie exact zero. Totuși, valoarea unui 
cîmp și rata sa de modificare în timp sînt ca poziția și 
viteza unei particule: principiul de incertitudine arată 
că, cu cît se cunoaște mai precis una din aceste can- 
tități, cu atât mai putin precis se poate cunoaște cealaltă. 
Astfel, în spaţiul liber cîmpul nu poate fi exact zero, 
deoarece atunci el ar trebui să aibă atît o valoare pre- 
cisă (zero), cît și o rată de modificare precisă (zero). În 
valoarea cîmpului trebuie să existe o valoare minimă 
a incertitudinii sau fluctuaţiei cuantice. Se pot considera 
aceste fluctuații ca perechi de particule de lumină sau 
gravitație care apar împreună în același timp, se depăr- 
tează și apoi se unesc din nou și se anihilează reciproc. 
Aceste particule sînt particule virtuale ca particulele 
care transportă forța gravitațională a soarelui: spre de- 
osebire de particulele reale, ele nu pot fi observate direct 
cu un detector de particule. Totuși, efectele lor indi- 
recte, cum sînt modificări mici ale energiei orbitelor 
electronilor din atomi, se pot măsura și concordă cu 
prezicerile teoretice cu un grad de precizie remarcabil. 
Principiul de incertitudine mai prezice că vor exista 
perechi virtuale similare de particule de materie cum 
sînt electronii și quarcii. În acest caz însă, un membru 
al perechii va fi o particulă și celălalt o antiparticulă 
(antiparticulele de lumină și gravitație sînt aceleași ca 
particulele). 

Deoarece energia nu poate fi creată din nimic, unul 
din partenerii dintr-o pereche particulă /antiparticulă 
va avea energie pozitivă și celălalt partener energie 
negativă. Cel cu energie negativă este condamnat să 
fie o particulă virtuală de viață scurtă, deoarece în situ- 
ații normale particulele reale au întotdeauna energie 
pozitivă. Prin urmare trebuie să-și caute partenerul și 
să se anihileze reciproc. Totuși, o particulă reală în apro- 
pierea unui corp masiv are mai puţină energie decît 
dacă s-ar afla la mare distanţă, deoarece ar fi nevoie 

de energie pentru a ridica-o la distanță împotriva atrac- 
tiei gravitaționale a corpului. În mod normal, energia 
particulei este încă pozitivă, dar cîmpul gravitațional 
din interiorul unei găuri negre este atît de puternic încât 
chiar o particulă reală poate avea acolo energie nega- 
tivă. Prin urmare, este posibil, în prezenţa unei găuri 
negre, ca particula virtuală cu energie negativă să cadă 
în gaura neagră și să devină o particulă sau antipar- 
ticulă reală. În acest caz ea nu mai trebuie să se ani- 
hileze cu partenerul său. Și partenerul său abandonat 
poate cădea în gaura neagră. Sau, avînd energie pozi- 
tivă, el poate scăpa din vecinătatea găurii negre ca o 
particulă sau antiparticulă reală (fig. 7.4). Pentru un 
observator aflat la distanţă, el va părea că a fost emis 
din gaura neagră. Cu cît este mai mică gaura neagră, 
cu atît este mai scurtă distanța pe care particula cu 
energie negativă va trebui să o parcurgă înainte de a 
deveni o particulă reală și astfel cu atît va fi mai mare 
rata de emisie și temperatura aparentă a găurii negre. 

Energia pozitivă a radiaţiei energetice ar fi echili- 
brată de o curgere a particulelor de energie negativă 
în gaura neagră. Prin ecuaţia lui Einstein E = mc? 
(unde E este energia, m este masa și c este viteza lu- 
minii), energia este proporțională cu masa. Prin urmare, 
o curgere a energiei negative în gaura neagră reduce 
masa sa. Deoarece gaura neagră pierde masă, aria ori- 
zontului evenimentului devine mai mică, dar această 
descreștere a entropiei găurii negre este mai mult decât 
compensată de entropia radiaţiei emise, astfel că legea 
a doua nu este încălcată niciodată. 

O gaură neagră cu masa de cîteva ori mai mare decât 
masa soarelui ar avea o temperatură de numai o zecime 
de milionime de grad peste zero absolut. Aceasta este 
mult mai mică decît temperatura radiaţiilor de micro- 
unde care umplu universul (circa 2,7” peste zero ab- 
solut), astfel că găurile negre ar emite chiar mai puţin 
decît absorb. Dacă universul este destinat să se extindă 
mereu, temperatura radiaţiilor de microunde va des- 

crește în cele din urmă pînă la mai puţin decît aceea 
a unei găuri negre de acest fel, care va începe să piardă 
masă. Dar, chiar și atunci, temperatura sa ar fi atît de 
scăzută încît ar trebui un milion de milioane de mili- 
oane de milioane de milioane de milioane de milioane 
de milioane de milioane de milioane de milioane de 
ani (1 urmat de șaizeci și șase de zerouri) pentru a se 
evapora complet. Acesta este un timp mult mai mare 
decît vîrsta universului, care este de numai zece sau 
douăzeci de miliarde de ani (1 sau 2 urmat de zece 
zerouri). Pe de altă parte, așa cum s-a menţionat în 
capitolul 6, puteau exista găuri negre primordiale cu 
masa mult mai mică decît dacă s-ar fi format prin 
colapsul neregularităților din etapele foarte timpurii 

ale universului. Astfel de găuri negre ar avea o tem- 
peratură mult mai mare și ar emite radiație cu o rată 
mult mai mare. O gaură neagră primordială cu o masă 
inițială de un miliard de tone ar avea un timp de viață 
aproximativ egal cu vîrsta universului. Găurile negre 
primordiale cu masele inițiale mai mici decât această 
valoare ar fi deja complet evaporate, dar acelea cu mase 
puţin mai mari ar emite încă radiaţii sub formă de raze 
X și raze gamma. Aceste raza X și gamma sînt ca un- 
dele de lumină, dar cu lungimea de undă mult mai 
mică. Astfel de găuri merită cu greu calificativul de 
negre: în realitate ele sînt alb incandescent și emit energie 
cu o rată de circa zece mii de megawați. 

Dacă s-ar putea valorifica puterea sa, o gaură neagră 
de acest fel ar putea acționa zece centrale electrice 
mari. Totuși, acest lucru ar fi dificil: gaura neagră ar 
avea masa unui munte comprimată în mai puţin de a 
milioana milionime dintr-un centimetru, dimensiunea 
nucleului unui atom! Dacă am avea o gaură neagră 
de acest fel la suprafața pămîntului, nu ar exista nici 
un mijloc care s-o oprească să cadă prin podea spre 
centrul pămîntului. Ea ar oscila prin pămînt înainte și 
înapoi, pînă ce, în cele din urmă, s-ar stabiliza în cen- 
tru. Astfel că singurul loc unde se poate pune o ast- 
fel de gaură neagră în care să se poată utiliza energia 
pe care o emite ar fi pe o orbită în jurul pămîntului — 
și singurul mod în care poate fi pusă pe orbită în jurul 
pămîntului ar fi prin remorcarea unei mase mari în 
faţa sa, ca un morcov în fața unui măgar. Aceasta nu 
sună ca o propunere foarte practică, cel puţin nu în 
viitorul apropiat. 

Dar, chiar dacă nu putem valorifica emisia acestor 
găuri negre primordiale, care sînt șansele noastre de 
a le observa? Putem căuta razele gamma pe care le emit 
găurile negre primordiale în majoritatea vieții lor. Deși 
radiaţia celor mai multe ar fi foarte slabă deoarece ele 
sînt foarte îndepărtate, totalul radiațiilor lor ar putea 
fi detectabil. Într-adevăr, observăm un astfel de fond 

de raze gamma: figura 7.5 arată modul în care inten- 
sitatea observată diferă la diferite frecvenţe (numărul 
de unde pe secundă). Totuși, acest fond ar fi putut să 
fie generat, și probabil a fost, de alte procese decît 
găurile negre primordiale. Linia întreruptă din figura 
7.5 arată modul în care ar varia intensitatea cu frecvența 
pentru razele gamma emise de găurile negre primor- 
diale, dacă ar fi în medie 300 pe an-lumină cub. Această 
limită înseamnă că găurile negre primordiale ar fi 
putut forma cel mult o milionime din materia din 
univers. 

Găurile negre primordiale fiind atât de puţine, ar 
părea puțin probabil să existe una destul de aproape 
de noi pentru a o observa ca sursă individuală de raze 
gamma. Dar, deoarece gravitația ar atrage găurile ne- 
gre primordiale spre orice materie, ele trebuie să fie 
mult mai multe în și în jurul galaxiilor. Astfel, deși 
fondul de raze gamma ne spune că nu pot exista în 
medie mai mult de 300 de găuri negre primordiale pe 
an-lumină cub, nu ne spune nimic despre cît de multe 
pot fi în galaxia noastră. Dacă ar fi, să spunem, de un 
milion de ori mai multe decît cifra de mai sus, atunci 
gaura neagră cea mai apropiată de noi ar fi probabil 
la o distanţă de circa un miliard de kilometri, sau cam 
tot atît de departe ca și Pluto, cea mai îndepărtată pla- 
netă cunoscută. Și la această distanţă ar fi foarte dificil 
să se detecteze emisia constantă a unei găuri negre, 
chiar dacă ar fi de zece mii de megawati. Pentru a ob- 
serva o gaură neagră primordială ar trebui să se detec- 
teze cîteva cuante de raze gamma care vin din aceeași 
direcție, într-un interval de timp rezonabil, de exemplu, 
o săptămînă. Altfel, ele pot reprezenta pur și simplu 
o parte din fond. Dar principiul cuantic al lui Planck 
ne spune că fiecare cuantă de raze gamma are o energie 
foarte înaltă, astfel că pentru a radia chiar zece mii de 
megawaţi nu sînt necesare multe cuante. Și pentru a 
observa aceste cîteva cuante ce vin de la o distanţă ca 

aceea la care se găsește Pluto, ar fi necesar un detector 
de raze gamma mai mare decît oricare detector con- 
struit pînă acum. În plus, detectorul ar trebui să fie în 
spaţiu, deoarece razele gamma nu pot străbate atmo- 
sfera. 

Desigur, dacă o gaură neagră aflată la distanţa la 
care se găsește Pluto ar ajunge la sfîrșitul vieții sale și 
ar exploda, emisia exploziei finale ar fi ușor de detectat. 
Dar, dacă gaura neagră emite de zece sau douăzeci de 
miliarde de ani, șansa de a ajunge la un sfîrșit în urmă- 
torii cîțiva ani, în loc de cîteva milioane de ani în tre- 
cut sau în viitor, este într-adevăr foarte mică! Astfel, 

pentru a avea o șansă rezonabilă de a vedea o explozie 
înainte ca fondurile pentru cercetare să se termine, ar 
trebui să se găsească o cale de detectare a exploziei 
aflate în interiorul unei distanțe de un an lumină și 
încă ar exista problema unui mare detector de raze 
gamma pentru a observa cele cîteva cuante de raze 
gamma provenite din explozie. În acest caz însă, nu 
ar fi necesar să se determine că toate cuantele vin din 
aceeași direcție: ar fi destul să se observe că ele au sosit 
toate într-un interval de timp, pentru a avea destulă 
încredere că ele provin din aceeași explozie. 

Un detector de raze gamma capabil să depisteze 
găurile negre primordiale este întreaga atmosferă a 
pămîntului. (În orice caz, noi nu putem construi un 
detector mai mare!) Atunci cînd o cuantă de raze 
gamma cu energie înaltă lovește atomii atmosferei 
noastre, ea creează perechi de electroni și pozitroni 
(antielectroni). Cînd aceștia lovesc alți atomi ei creează 
la rîndul lor mai multe perechi de electroni și pozitroni, 
astfel că se obţine așa-numita cascadă de electroni. 
Rezultatul este o formă de lumină numită radiația 
Cerenkov. Prin urmare, se pot detecta impulsurile de 
raze gamma căutînd scînteieri de lumină pe cerul 
nopţii. Desigur, există și alte fenomene care pot pro- 
duce scînteieri pe cer, cum sînt fulgerele și reflexiile 
luminii solare pe sateliți și resturi de sateliți în mișcare 
pe orbită. Impulsurile de raze gamma se pot deosebi 
de aceste efecte observînd scînteierile simultan din 
două locuri îndepărtate unul de celălalt. O astfel de 
cercetare a fost efectuată în Arizona de doi oameni de 
știință din Dublin, Neil Porter și Trevor Weekes, folo- 
sind telescoape. Ei au găsit mai multe scînteieri, dar 
nici una care să poată fi atribuită sigur impulsurilor 
de raze gamma provenite de la găurile negre primor- 
diale. 

Chiar dacă rezultatele căutării găurilor negre pri- 
mordiale sînt negative, ele ne dau, totuși, informații 
importante despre etapele foarte timpurii ale univer- 

sului. Dacă universul timpuriu era haotic sau neregu- 
lat, sau dacă presiunea materiei era scăzută, ar fi fost 
de așteptat să se producă mai multe găuri negre pri- 
mordiale decît limita stabilită deja de observaţiile 
noastre asupra fondului de raze gamma. Numai dacă 
universul timpuriu era foarte omogen și izotrop, cu o 
presiune înaltă, se poate explica absenţa unui număr 
mai mare de găuri negre primordiale observate. 


xxx 


Ideea radiaţiilor ce provin de la găurile negre a fost 
primul exemplu de prezicere care depinde în mod 
esenţial de ambele mari teorii ale acestui secol, relativi- 
tatea generalizată și mecanica cuantică. Iniţial, ea a 
stîrnit multe opoziții deoarece deranja punctul de 
vedere existent: „Cum poate o gaură neagră să emită 
ceva?“ Atunci cînd am anunțat prima oară rezultatele 
calculelor mele la o conferință la Laboratorul Rut- 
herford-Appleton de lîngă Oxford, am fost întîmpinat 
cu neîncredere. La sfîrșitul comunicării mele președin- 
tele ședinței, John G. Taylor de la Kings College, Lon- 
dra, a pretins că totul era o prostie. El a scris chiar o 
lucrare pe această temă. Totuși, în cele din urmă majori- 
tatea oamenilor, inclusiv John Taylor au ajuns la con- 
cluzia că găurile negre trebuie să radieze ca și corpurile 
fierbinţi dacă ideile noastre privind relativitatea gene- 
ralizată și mecanica cuantică sînt corecte. Astfel, chiar 
dacă nu am reușit să găsim o gaură neagră primordia- 
lă, există un acord destul de general că dacă am fi reușit, 
ea ar fi trebuit să emită o mulțime de raze gamma și 
raze X. 

Existenţa radiaţiei găurilor negre pare să însemne 
că colapsul gravitațional nu este atât de final și irever- 
sibil cum am crezut odată. Dacă un astronaut cade 
într-o gaură neagră, masa acesteia va crește, dar în cele 
din urmă energia echivalentă masei suplimentare va 
fi returnată universului sub formă de radiaţii. Astfel, 
într-un sens, astronautul va fi „reciclat“. Ar fi totuși 

un mod nesatisfăcător de imortalitate, deoarece orice 
noțiune personală despre timp va ajunge la sfîrșit a- 
tunci cînd astronautul este distrus în interiorul găurii 
negre! Chiar și tipurile de particule care ar fi emise în 
cele din urmă de gaura neagră ar fi în general diferite 
de acelea care formau astronautul: singura caracteris- 
tică a astronautului care ar supraviețui ar fi masa sau 
energia sa. 

Aproximaţiile pe care le-am folosit pentru obținerea 
emisiei găurilor negre ar trebui să acționeze bine atunci 
cînd gaura neagră are o masă mai mare decît o fracțiune 
dintr-un gram. Totuși, ele vor da greș la sfîrșitul vieţii 
găurii negre cînd masa sa devine foarte mică. Rezultatul 
cel mai probabil pare a fi că gaura neagră pur și simplu 
va dispărea, cel puțin din regiunea noastră a univer- 
sului, luînd cu ea astronautul și orice singularitate 
care ar putea fi în ea, dacă într-adevăr există una. 
Aceasta a fost prima indicație că mecanica cuantică poa- 
te elimina singularitățile prezise de relativitatea gene- 
ralizată. Totuşi, metodele pe care eu și alţii le-am 
utilizat în 1974 nu au putut să răspundă întrebărilor 
cum este aceea dacă singularitățile s-ar produce în 
gravitația cuantică. Prin urmare, din 1975 am început 
să elaborez o abordare mai puternică a gravitației 
cuantice bazată pe ideea lui Richard Feynman a sumei 
istoriilor. Răspunsurile pe care această abordare le su- 
gerează pentru originea și soarta universului și ele- 
mentelor sale, cum sînt astronauții, vor fi prezentate 
în următoarele două capitole. Vom vedea că, deși prin- 
cipiul de incertitudine introduce limitări asupra pre- 
ciziei tuturor prezicerilor noastre, el poate elimina, în 
același timp, lipsa fundamentală de predictibilitate 
care se produce la o singularitate a spațiu-timpului. 


135 


8 
Originea și soarta universului 


Teoria generală a relativității a lui Einstein prezicea 
că spațiu-timpul a început la singularitatea Big Bang 
și ar ajunge la sfîrșit la singularitatea Big Crunch* 
(dacă întreg universul ar suferi din nou un colaps) sau 
la o singularitate în interiorul unei găuri negre (dacă 
o regiune locală, cum este o stea, ar suferi un colaps). 
Orice materie care ar cădea în gaură ar fi distrusă la 
singularitate, iar în afară ar continua să se simtă doar 
efectul gravitațional al masei sale. Pe de altă parte, 
atunci cînd sînt luate în considerare efectele cuantice, 
părea că masa sau energia materiei s-ar reîntoarce în 
cele din urmă la restul universului și că gaura neagră, 
împreună cu singularitatea din interiorul său s-ar 
evapora și, în final, ar dispărea. Ar putea avea mecanica 
cuantică un efect tot atît de dramatic asupra singu- 
larităților Big Bang și Big Crunch? Ce se întîmplă în 
realitate în etapele foarte timpurii sau tîrzii ale uni- 
versului, cînd cîmpurile gravitaționale sînt atît de pu- 
ternice încît efectele cuantice nu pot fi ignorate? Are 
universul, de fapt, un început sau un sfîrșit? Și dacă 
da, cum arată ele? 

Prin anii 1970 studiam în principal găurile negre, 
dar în 1981 interesul meu în ceea ce privește originea 
și soarta universului s-a redeșteptat cînd am ascultat 
o conferință asupra cosmologiei, organizată de iezuiți 
la Vatican. Biserica Catolică a făcut o mare greșeală cu 
Galilei cînd a încercat să supună legii o problemă de 


* Marea Implozie (n.t.). 

știință, declarînd că soarele se mișcă în jurul pămîn- 
tului. Acum, după mai multe secole, ea a hotărît să 
invite mai mulți experți cu care să se consulte în proble- 
me de cosmologie. La sfîrșitul conferinţei participanţii 
au avut o audienţă la Papă. El ne-a spus că era bine 
să se studieze evoluţia universului după Big Bang, dar 
nu ar trebui să facem cercetări în ceea ce privește Big 
Bang-ul însuși deoarece acela a fost momentul Creaţiei 
și deci lucrul Domnului. Am fost bucuros atunci că el 
nu cunoștea subiectul comunicării pe care tocmai o 
ținusem la conferință — posibilitatea ca spațiu-timpul 
să fie finit dar să nu aibă limite, ceea ce înseamnă că 
el nu a avut un început, un moment al Creaţiei. Nu 
doream să am soarta lui Galilei, cu care împărtășesc 
un sentiment de solidaritate, în parte datorită coinci- 
denţei de a mă fi născut la exact 300 de ani după 
moartea sa! 

Pentru a explica ideile pe care eu și alții le aveam 
despre modul în care mecanica cuantică poate afecta 
originea și soarta universului, este necesar mai întîi să 
fie înțeleasă istoria general acceptată a universului, con- 
form cu ceea ce se cunoaște sub numele de „modelul 
Big Bang fierbinte“. Aceasta presupune că universul 
este descris înapoi pînă la Big Bang de un model Fried- 
mann. Conform acestor modele, atunci cînd universul 
se extinde, materia sau radiaţia din el se răcesc. (Atunci 
cînd universul își dublează mărimea, temperatura sa 
scade la jumătate.) Deoarece temperatura este o măsură 
a energiei (sau vitezei) medii a particulelor, această 
răcire a universului ar avea un efect important asupra 
materiei din el. La temperaturi foarte înalte, particulele 
s-ar mișca atît de repede încît ele ar putea scăpa de 
orice atracţie dintre ele datorată forțelor nucleare sau 
electromagnetice, dar atunci cînd se răcesc ar fi de 
așteptat ca particulele care se atrag reciproc să înceapă 
să se grupeze. Mai mult, chiar și tipurile de particule 
care există în univers ar depinde de temperatură. La 
temperaturi destul de înalte, particulele au o energie 

atât de mare încît ori de câte ori se ciocnesc s-ar produ- 
ce multe perechi particulă /antiparticulă diferite — și 
deși unele din aceste particule s-ar anihila prin cioc- 
nirea cu antiparticule, ele s-ar produce mai repede 
decît s-ar putea anihila. Totuși, la temperaturi mai 
joase, cînd particulele care se ciocnesc au mai puțină 
energie, perechile particulă /antiparticulă s-ar produce 
mai lent — și anihilarea ar deveni mai rapidă decât pro- 
ducerea. 

Chiar la Big Bang, se crede că universul avea dimen- 
siunea zero și astfel era infinit de fierbinte. Dar pe mă- 
sură ce universul se extindea, temperatura radiației 
scădea. O secundă după Big Bang, ea ar fi scăzut la 
circa zece miliarde de grade. Aceasta este de circa o 
mie de ori mai mare decît temperatura din centrul 
soarelui, dar temperaturi atît de înalte se ating în 
exploziile bombelor H. În acest moment universul ar 
fi conținut în majoritate fotoni, electroni și neutrini (par- 
ticule extrem de ușoare care sînt afectate numai de 
interacțiile slabe și de gravitație) și antiparticulele lor, 
împreună cu protoni și neutroni. Cînd universul con- 
tinua să se extindă și temperatura continua să scadă, 
rata cu care perechile electron /antielectron erau pro- 
duse în ciocniri ar fi scăzut sub rata la care erau distruși 
prin anihilare. Astfel, majoritatea electronilor și anti- 
electronilor s-ar fi anihilat reciproc producînd mai 
mulți fotoni, rămînînd doar cîţiva electroni. Totuși, neu- 
trinii și antineutrinii nu s-ar fi anihilat reciproc, deoa- 
rece aceste particule interacționează foarte slab între 
ele și cu alte particule. Astfel, ele pot exista și astăzi. 
Dacă am putea să le observăm, aceasta ar reprezenta 
imaginea unei etape timpurii foarte fierbinți a uni- 
versului. Din nefericire, astăzi energiile lor ar fi prea 
scăzute pentru ca să le putem observa direct. Totuși, 
dacă neutrinii nu sînt lipsiți de masă, ei au o masă pro- 
prie mică; așa cum a sugerat un experiment rusesc 
neconfirmat, realizat în 1981, am putea să-i detectăm 

indirect: ei ar putea fi o formă de „materie neagră“, 

ca aceea menţionată mai înainte, cu o atracţie gravi- 
tațională suficientă pentru a opri expansiunea uni- 
versului și a determina colapsul său. 

La circa o sută de secunde după Big Bang, tempera- 
tura ar fi scăzut la un miliard de grade, temperatura 
din interiorul celor mai fierbinţi stele. La această tem- 
peratură protonii și neutronii nu ar mai avea energie 
suficientă pentru a scăpa de atracția interacției nucleare 
tari și ar fi început să se combine producînd nucleele 
atomului de deuteriu (hidrogenul greu), care conține 
un proton și un neutron. Nucleele de deuteriu s-au 
combinat apoi cu mai mulți protoni și neutroni for- 
mâînd nucleele de heliu, care conţin doi protoni și doi 
neutroni, precum și cantități mici din două elemente 
mai grele, litiu și beriliu. Se poate calcula că în mode- 
lul Big Bang fierbinte circa un sfert din protoni și neu- 
troni ar fi fost convertiți în nuclee de heliu, împreună 
cu o cantitate mică de hidrogen greu și alte elemente. 
Neutronii rămași s-ar fi dezintegrat în protoni, care sînt 
nucleele atomilor de hidrogen obișnuit. 

Această imagine a unei etape timpurii fierbinți a 
universului a fost lansată pentru prima oară de sa- 
vantul George Gamow într-o celebră lucrare scrisă în 
1948 cu un student al său, Ralph Alpher. Gamow avea 
simțul umorului — el l-a convins pe savantul Hans 
Bethe să-și adauge numele la lucrare pentru ca lista 
de autori „Alpher, Bethe, Gamow“ să semene cu 
primele litere din alfabetul grec alpha, beta, gamma, 
care erau foarte potrivite pentru o lucrare privind 
începutul universului! În această lucrare, ei au făcut 
o prezicere remarcabilă că radiaţia (în formă de fotoni) 
din etapele timpurii foarte fierbinţi ale universului ar 
trebui să existe și astăzi, dar avînd temperatura redusă 
la numai cîteva grade peste zero absolut (-273*C). 
Această radiaţie a fost descoperită de Penzias și Wilson 
în 1965. În timpul în care Alpher, Bethe și Gamow își 
scriau lucrarea, nu se știau prea multe despre reacţiile 
nucleare ale protonilor și neutronilor. Prezicerile făcute 
pentru proporțiile diferitelor elemente din universul 

timpuriu au fost deci destul de inexacte, dar aceste cal- 
cule au fost repetate în lumina unei cunoașteri mai bune 
și acum concordă foarte bine cu ceea ce observăm. În 
plus, este foarte greu să explicăm altfel de ce trebuie 
să fie atît de mult heliu în univers. Prin urmare, avem 
destulă încredere că aceasta este imaginea corectă, cel 
puțin mergînd înapoi pînă la circa o secundă după Big 
Bang. 

În timp de cîteva ore de la Big Bang, producerea 
heliului și a altor elemente s-ar fi oprit. Și după aceea, 
în următorul milion de ani universul ar fi continuat 
să se extindă, fără a se întîmpla prea multe. În cele din 
urmă, o dată ce temperatura a scăzut la cîteva mii de 
grade și electronii și nucleele nu mai aveau suficientă 
energie pentru a depăși atracţia electromagnetică dintre 
ele, ei ar fi început să se combine formînd atomii. 
Universul ca un întreg ar fi continuat să se extindă și 
să se răcească, dar, în regiuni care erau puţin mai 
dense decît media, expansiunea ar fi fost încetinită de 
atracţia gravitațională suplimentară. Aceasta ar opri 
în cele din urmă expansiunea în unele regiuni și le-ar 
determina să producă din nou colapsul. În timp ce se 
producea colapsul lor, atracţia gravitațională a materiei 
din afara acestor regiuni le poate face să înceapă să se 
rotească ușor. Pe măsură ce regiunea colapsului devine 
mai mică, ea s-ar roti mai repede — așa cum patina- 
torii care se rotesc pe gheaţă, se rotesc mai repede dacă 
își țin braţele strînse. În final, cînd regiunea a devenit 
destul de mică, ea s-ar roti destul de repede pentru a 
echilibra atracţia gravitațională și astfel s-au născut 
galaxiile rotitoare, în formă de disc. Alte regiuni, care 
nu au început să se rotească, ar deveni obiecte de 
formă ovală, numite galaxii eliptice. În acestea, colapsul 
s-ar opri deoarece părțile individuale ale galaxiei s-ar 
roti pe orbită stabil în jurul centrului său, dar galaxia 
nu ar avea o rotație globală. 

Pe măsură ce trece timpul, gazul de hidrogen și 
heliu din galaxii s-ar rupe în nori mai mici care ar suferi 
un colaps sub propria lor gravitație. Cînd aceștia se 

contractă și atomii din interior se ciocnesc unii cu alții, 
temperatura gazului ar crește, pînă ce, în final, el ar 
deveni destul de fierbinte pentru a începe reacțiile de 
fuziune nucleară. Acestea convertesc hidrogenul în 
mai mult heliu și căldura degajată determină creșterea 
presiunii și astfel oprirea contracției ulterioare a norilor. 
Ele rămîn stabile în această stare un timp îndelungat 
ca stele asemănătoare soarelui nostru, care transformă 
hidrogenul în heliu și radiază energia rezultantă sub 
formă de căldură și lumină. Stelele mai masive ar 
trebui să fie mai fierbinți pentru a echilibra atracţia lor 
gravitațională mai puternică, determinînd producerea 
atît de rapidă a reacţiilor nucleare de fuziune încât ele 
și-ar epuiza hidrogenul doar într-o sută de milioane 
de ani. Atunci ele s-ar contracta ușor, pe măsură ce 
continuă să se încălzească, ar începe să transforme 
heliul în elemente mai grele cum sînt carbonul sau oxi- 
genul. Aceasta însă nu ar elibera prea multă energie, 
astfel că s-ar produce o criză, așa cum s-a arătat în capi- 
tolul despre găurile negre. Ce se întîmplă apoi nu este 
complet clar, dar se pare că regiunile centrale ale stelei 
ar suferi un colaps spre o stare foarte densă, cum este 
o stea neutronică sau o gaură neagră. Regiunile exte- 
rioare ale stelei pot izbucni uneori într-o explozie teri- 
bilă numită supernova, care ar lumina toate celelalte 
stele din galaxia sa. Unele din elementele mai grele 
produse spre sfîrșitul vieţii stelei ar fi azvârlite înapoi 
în gazul din galaxie și ar reprezenta o parte din materia- 
lul brut pentru următoarea generaţie de stele. Propriul 
nostru soare conţine circa doi la sută din aceste ele- 
mente mai grele, deoarece el este o stea din generația 
a doua sau a treia, formată acum circa cinci miliarde 
de ani dintr-un nor rotitor de gaz care conţinea res- 
turile unor supernove anterioare. Majoritatea gazului 
din nor a format soarele sau a fost aruncat în afară, 
dar o cantitate mică de elemente grele s-au grupat și 
au format corpurile care acum se mișcă pe orbite în 
jurul soarelui, planete așa cum este pămîntul. 

Pământul a fost la început foarte fierbinte și fără at- 
mosferă. În decursul timpului el s-a răcit și a căpătat 
o atmosferă din emisia de gaze a rocilor. În această 
atmosferă timpurie nu am fi putut supraviețui. Ea nu 
conţinea oxigen, ci o mulțime de alte gaze otrăvitoare 
pentru noi, cum sînt hidrogenul sulfurat (gazul care 
dă ouălor stricate mirosul lor). Există însă alte forme 
primitive de viaţă care se pot dezvolta în aceste condiții. 
Se crede că ele s-au dezvoltat în oceane, posibil ca 
rezultat al combinărilor întîmplătoare de atomi formînd 
structuri mari, numite macromolecule, care erau capa- 
bile să asambleze alți atomi din ocean în structuri ase- 
mănătoare. Astfel, ele s-ar fi reprodus și multiplicat. 
În unele cazuri existau erori la reproducere. Majoritatea 
acestor erori erau astfel încît noile macromolecule nu 
se puteau reproduce și în cele din urmă se distrugeau. 
Totuși, cîteva erori ar fi produs macromolecule care 
erau chiar mai bune reproducătoare. Ele aveau deci 
un avantaj și au încercat să înlocuiască macromoleculele 
inițiale. În acest fel a început un proces de evoluţie care 
a dus la dezvoltarea unor organisme auto-reproducă- 
toare din ce în ce mai complicate. Primele forme primi- 
tive de viață consumau diferite materiale, inclusiv 
hidrogen sulfurat, și eliberau oxigen. Acest fapt a mo- 
dificat treptat atmosfera la compoziţia pe care o are 
astăzi și a permis dezvoltarea unor forme de viață mai 
evoluate cum sînt peștii, reptilele, mamiferele și, în cele 
din urmă, rasa umană. 

Această imagine a universului care a început foarte 
fierbinte și s-a răcit pe măsură ce s-a extins este în con- 
cordanţă cu toate dovezile experimentale pe care le 
avem astăzi. Cu toate acestea, ea lasă fără răspuns mai 
multe întrebări importante: 


1) De ce a fost universul timpuriu așa de fierbinte? 

2) De ce este universul atît de omogen la scară mare? 
De ce arată la fel în toate punctele din spaţiu și în 
toate direcţiile? În special, de ce temperatura radi- 

ației de fond de microunde este aproape aceeași cînd 
privim în direcţii diferite? Într-un fel este ca atunci 
cînd pui o întrebare la examen mai multor stu- 
denti. Dacă toți dau exact același răspuns, poți fi 
sigur că au comunicat între ei. Și totuși, în mode- 
lul descris mai sus, lumina nu ar fi avut timp de 
la Big Bang să ajungă de la o regiune îndepărtată 
la alta, chiar dacă regiunile erau apropiate în uni- 
versul timpuriu. Conform teoriei relativităţii, dacă 
lumina nu poate ajunge de la o regiune la alta, nici 
o altă informaţie nu poate. Astfel, nu ar fi existat 
nici un mod în care diferite regiuni din universul 
timpuriu ar fi putut ajunge să aibă aceeași tem- 
peratură, în afară de cazul cînd pentru un motiv 
necunoscut s-a întîmplat ca ele să pornească de la 
aceeași temperatură. 

3) De ce a început universul cu o rată de expansiune 
atât de apropiată de cea critică, ce separă modelele 
care suferă un nou colaps de acelea în care continuă 
să se extindă pentru totdeauna, astfel că acum, 
zece miliarde de ani mai tîrziu, el tot se mai extinde 
cu o rată apropiată de cea critică? Dacă rata de ex- 
pansiune la o secundă după Big Bang ar fi fost mai 
mică cu o parte dintr-o sută de miliarde de mili- 
oane, universul ar fi suferit un nou colaps înainte 
de a fi ajuns la dimensiunea actuală. 

4) În ciuda faptului că universul este atît de omogen 
și izotrop la scară mare, el conţine neregularități 
cum sînt stelele și galaxiile. Se crede că acestea 
s-au dezvoltat din mici diferenţe ale densităţii uni- 
versului timpuriu de la o regiune la alta. Care a fost 
originea acestor fluctuații ale densității? 


Teoria generală a relativității nu poate explica sin- 
gură aceste caracteristici sau răspunde la aceste între- 
bări datorită prezicerii sale că universul a început cu 
o densitate infinită la singularitatea Big Bang-ului. La 
singularitate, relativitatea generalizată și toate celelalte 
legi ale fizicii încetează să mai funcționeze: nu se poate 

prezice ce va rezulta din singularitate. Așa cum s-a 
explicat ulterior aceasta înseamnă că Big Bang-ul și 
toate evenimentele dinaintea lui pot fi eliminate din 
teorie, deoarece ele nu pot avea vreun efect asupra ceea 
ce observăm noi. Spaţiu-timpul ar avea o limită — un 
început la Big Bang. 

Se pare că știința nu a descoperit un set de legi care, 
în limitele determinate de principiul de incertitudine, 
ne spun cum se va dezvolta universul în timp, dacă 
știm starea sa la un moment dat. Poate că aceste legi 
au fost inițial decretate de Dumnezeu, dar rezultă că 
de atunci el a lăsat universul să evolueze conform 
acestora și nu intervine. Dar cum a ales el starea sau 
configurația inițială a universului? Care erau „condițiile 
la limită“ la începutul timpului? 

Un răspuns posibil este de a spune că Dumnezeu 
a ales configurația inițială a universului din motive pe 
care noi nu putem spera să le înțelegem. Aceasta, 
desigur, ar fi fost în puterea unei ființe atotputernice, 
dar dacă ea ar fi creat universul într-un mod atît de 
neînțeles, de ce a ales să-l lase să evolueze conform 
unor legi pe care le-am putea înțelege? Întreaga istorie 
a științei a constat în înțelegerea treptată a faptului că 
evenimentele nu se produc arbitrar, ci reflectă o anu- 
mită ordine fundamentală, care poate fi sau nu de inspi- 
rație divină. Ar fi natural să se presupună că această 
ordine ar trebui să se aplice nu numai legilor, dar și 
condiţiilor la limită ale spațiu-timpului care specifică 
starea iniţială a universului. Poate exista un mare 
număr de modele ale universului cu diferite condiţii 
inițiale care toate respectă legile. Ar trebui să existe 
un principiu care să aleagă o stare iniţială și deci un 
model care să reprezinte universul nostru. 

O astfel de posibilitate o reprezintă așa-numitele 
condiţii la limită haotice. Acestea presupun implicit 
că universul este spațial infinit sau că există infinit de 
multe universuri. În condiţiile la limită haotice, proba- 
bilitatea de a găsi o anumită regiune a spațiului într-o 

configurație dată imediat după Big Bang este aceeași, 
într-un fel, cu probabilitatea de a o găsi în oricare altă 
configuraţie: starea inițială a universului este aleasă 
pur și simplu întîmplător. Aceasta ar însemna că uni- 
versul timpuriu a fost probabil foarte haotic, neregu- 
lat, deoarece există mult mai multe configurații haotice 
și dezordonate ale universului decît cele omogene și 
ordonate. (Dacă fiecare configurație are probabilitate 
egală, este probabil că universul a început într-o stare 
haotică și dezordonată, pur și simplu deoarece există 
mult mai multe dintre acestea.) Este greu de văzut cum 
au putut da naștere aceste condiții inițiale haotice unui 
univers atît de omogen și regulat la scară mare cum 
este al nostru astăzi. Ar fi fost de așteptat ca fluctua- 
tiile de densitate într-un model de acest fel să conducă 
la formarea mult mai multor găuri negre primordiale 
decît limita superioară care a fost determinată prin 
observațiile asupra fondului de raze gamma. 

Dacă universul este într-adevăr infinit în spațiu, sau 
dacă există infinit de multe universuri, ar exista pro- 
babil unele regiuni mari undeva, care au început în 
mod omogen și uniform. Este cam ca bine cunoscuta 
ceată de maimute care lovesc clapele unor mașini de 
scris — majoritatea celor scrise nu ar însemna nimic, 
dar foarte rar, pur și simplu din întîmplare, vor scrie 
unul dintre sonetele lui Shakespeare. Similar, în cazul 
universului, s-ar putea întîmpla ca noi să trăim într-o 
regiune care din întîmplare este omogenă și izotropă? 
La prima vedere acest lucru ar fi foarte puțin probabil 
deoarece numărul unor astfel de regiuni netede ar fi 
cu mult depășit de cel al regiunilor haotice și neregu- 
late. Totuși, să presupunem că numai în regiunile omo- 
gene se formau galaxii și stele și erau condiții propice 
pentru dezvoltarea unor organisme complicate auto- 
reproducătoare ca ale noastre, care erau capabile să 
pună întrebarea: De ce este universul atît de omogen? 

Acesta este un exemplu de aplicare a ceea ce se numește 
principiul antropic, care poate fi parafrazat astfel: 
„Vedem universul așa cum este deoarece existăm.“ 

Există două versiuni ale principiului antropic, slab 
și tare. Principiul antropic slab afirmă că într-un univers 
care este mare sau infinit în spațiu și/sau timp, con- 
dițiile necesare pentru dezvoltarea vieții inteligente s-ar 
întîlni numai în anumite regiuni limitate în spaţiu și 
timp. Fiinţele inteligente din aceste regiuni nu ar trebui 
deci să fie surprinse dacă ar observa că poziția lor în 
univers satisface condiţiile necesare pentru existența 
lor. Este cam ca o persoană bogată care trăiește într-o 
vecinătate prosperă fără să vadă sărăcia. 

Un exemplu de utilizare a principiului antropic 
slab este de a „explica“ de ce s-a produs Big Bang-ul 
acum circa zece miliarde de ani — pentru că atît este 
necesar ființelor inteligente să evolueze. Așa cum s-a 
explicat mai sus, a trebuit să se formeze mai întîi o 
generație timpurie de stele. Aceste stele au transformat 
o parte din hidrogenul și heliul iniţial în elemente 
cum sînt carbonul și oxigenul, din care sîntem făcuți. 
Apoi stelele au explodat formînd supernove și resturile 
lor au format alte stele și planete, printre care acelea 
din Sistemul nostru Solar, care are vîrsta de circa cinci 
miliarde de ani. Primele unul sau două miliarde de 
ani din existența pămîntului au fost prea fierbinți 
pentru ca să se poată dezvolta ceva complicat. Restul 
de trei miliarde de ani au fost consumaţi de lentul 
proces al evoluţiei biologice, care a condus de la orga- 
nismele cele mai simple la ființe capabile să măsoare 
timpul înapoi pînă la Big Bang. 

Puţine persoane ar contrazice valabilitatea sau utili- 
tatea principiului antropic slab. Unii însă merg mult 
mai departe și propun o versiune tare a principiului. 
Conform acestei teorii există multe universuri diferite 
sau multe regiuni diferite ale unui singur univers, 
fiecare cu propria configuraţie inițială și, poate, cu 
propriul set de legi ale științei. În majoritatea acestor 

universuri, condiţiile nu ar fi corespunzătoare pentru 
dezvoltarea organismelor complicate; numai în puține 
universuri care sînt ca al nostru s-ar dezvolta fiinţe 
inteligente și ar pune întrebarea: „De ce este universul 
așa cum îl vedem?“ Atunci răspunsul este simplu: 
Dacă ar fi fost altfel, noi nu am fi fost aici! 

Legile științei, așa cum le cunoaștem în prezent, 
conţin multe numere fundamentale, cum sînt mărimea 
sarcinii electrice a electronului și raportul dintre masele 
protonului și electronului. Nu putem, cel puţin în pre- 
zent, să prezicem din teorie valorile acestor numere 
— trebuie să le găsim din observaţii. Poate că într-o 
zi vom descoperi o teorie unificată completă care să 
le prezică pe toate, dar este posibil, de asemenea, ca 
unele dintre ele sau toate să varieze de la un univers 
la altul sau în cadrul unui singur univers. Este remar- 
cabil că valorile acestor numere par să fi fost foarte 
bine ajustate, încît să facă posibilă dezvoltarea vieții. 
De exemplu, dacă sarcina electrică a unui electron ar 
fi doar puţin diferită, stelele nu ar fi putut arde hi- 
drogen și heliu, sau ele nu ar fi putut exploda. Desigur, 
ar fi putut exista alte forme de viaţă inteligentă, pe care 
scriitorii de literatură știinţifico-fantastică nici n-au 
visat-o, care nu ar avea nevoie de lumina unei stele ca 
soarele nostru sau de elementele chimice mai grele care 
se formează în stele și sînt împrăștiate în spaţiu atunci 
cînd steaua explodează. Cu toate acestea, pare să fie 
clar că există relativ puţine valori numerice care ar per- 
mite dezvoltarea unei forme de viață inteligente. 
Majoritatea seturilor de valori ar da naștere unor uni- 
versuri care, deși ar putea fi foarte frumoase, nu ar 
conţine pe cineva care să poată admira acea frumusețe. 
Acest fapt poate fi considerat ca un scop divin al 
Creaţiei și alegerii legilor științei sau ca sprijin pentru 
principiul antropic tare. 

Există mai multe obiecţii care pot fi aduse princi- 
piului antropic tare ca o explicaţie a stării observate a 
universului. În primul rînd, în ce sens se poate spune 

că există aceste universuri diferite? Dacă ele sînt 
într-adevăr separate unul de altul, ceea ce se întîmplă 
în alt univers nu poate avea consecinţe observabile în 
propriul nostru univers. Prin urmare trebuie să utilizăm 
principiul economiei și să le eliminăm din teorie. Dacă, 
pe de altă parte, ele sînt doar regiuni diferite ale unui 
singur univers, legile științei ar fi aceleași în fiecare 
regiune, deoarece altfel nu s-ar putea efectua o depla- 
sare continuă de la o regiune la alta. În acest caz, sin- 
gura diferenţă între regiuni ar fi configuraţia lor inițială 
și astfel principiul antropic tare se reduce la principiul 
antropic slab. 

O a doua obiecţie la principiul antropic tare este 
că el se opune evoluției întregii istorii a științei. Noi 
am evoluat de la cosmologiile geocentrice ale lui 
Ptolemeu și strămoșilor săi, prin cosmologia helio- 
centrică a lui Copernic și Galilei, la imaginea modernă 
în care pămîntul este o planetă de mărime medie, care 
se mișcă pe orbită în jurul unei stele medii în marginile 
unei galaxii spirale obișnuite, care este ea însăși una 
din circa un milion de milioane de galaxii din universul 
observabil. Și totuși principiul antropic tare ar susține 
că toată această vastă construcție există numai de 
dragul nostru. Acest lucru este foarte greu de crezut. 
Sistemul nostru Solar este desigur o necesitate pentru 
existența noastră și aceasta se poate extinde la toată 
galaxia pentru a permite generarea anterioară a stelelor 
care au creat elementele grele. Dar nu pare a fi o nece- 
sitate a existenței celorlalte galaxii nici ca universul să 
fie atît de uniform și asemănător în orice direcţie, la 
scară mare. 

Principiul antropic ar fi privit mai favorabil, cel 
puțin în versiunea slabă, dacă s-ar putea arăta că mai 
multe configurații inițiale diferite ale universului ar fi 
evoluat astfel încît să producă un univers ca acela pe 
care-l observăm. Dacă se întîmplă așa, un univers care 
s-a dezvoltat din condiţii inițiale întîmplătoare ar trebui 
să conțină mai multe regiuni omogene și izotrope și 

adecvate pentru evoluția vieții inteligente. Pe de altă 
parte, dacă starea inițială a universului a trebuit să fie 
aleasă extrem de atent pentru a conduce la ceva 
asemănător cu ceea ce vedem în jurul nostru, nu ar fi 
probabil ca universul să conţină vreo regiune în care 
ar apărea viaţă. În modelul Big Bang fierbinte descris 
mai sus, în universul timpuriu nu era suficient timp 
încît căldura să treacă de la o regiune la alta. Aceasta 
înseamnă că starea inițială a universului ar fi trebuit 
să aibă exact aceeași temperatură peste tot pentru a 
explica faptul că fondul de microunde are aceeași tem- 
peratură în orice direcție privim. Rata inițială de expan- 
siune ar fi trebuit, de asemenea, să fie aleasă foarte 
precis pentru ca rata de expansiune să fie atît de apro- 
piată de rata critică necesară pentru a evita colapsul. 
Aceasta înseamnă că starea iniţială a universului tre- 
buie să fi fost într-adevăr foarte bine aleasă dacă mode- 
lul Big Bang fierbinte era corect atunci, la începutul 
timpului. Ar fi foarte greu să se explice de ce universul 
a trebuit să înceapă exact așa, în afară de faptul că a 
fost un act al lui Dumnezeu care intenționa să creeze 
fiinţe ca noi. 

Încercînd să găsească un model al universului în 
care mai multe configurații iniţiale diferite ar fi putut 
evolua către ceva asemenea universului actual, un 
savant de la Institutul Tehnologic din Massachusetts, 
Alan Guth, a sugerat că universul timpuriu trebuie să 
fi trecut printr-o perioadă de expansiune foarte rapidă. 
Această expansiune se numește „inflaționistă“, însem- 
nînd că odinioară universul s-a extins cu o rată crescă- 
toare, nu cu o rată descrescătoare cum o face astăzi. 
Conform lui Guth, raza universului a crescut de un 
milion de milioane de milioane de milioane de milioane 
(1 urmat de treizeci de zerouri) de ori numai într-o mică 
fracțiune dintr-o secundă. 

Guth a sugerat că universul a început de la Big Bang 
într-o stare foarte fierbinte, dar haotică. Aceste tempe- 
raturi înalte ar fi însemnat că particulele din univers 

s-ar fi mișcat foarte repede și ar fi avut energii înalte. 
Așa cum am discutat mai înainte, ar fi de așteptat ca 
la temperaturi așa de înalte interacţiile nucleare tari și 
slabe, precum și forța electromagnetică, să fie toate uni- 
ficate într-o singură forță. Pe măsură ce universul se 
extindea, el s-ar fi răcit și energiile particulelor ar fi 
scăzut. În cele din urmă, ar fi existat o tranziție de fază 
și simetria între forțe ar fi fost distrusă: interacţia tare 
ar fi devenit diferită de interacţia slabă și forța elec- 
tromagnetică. Un exemplu obișnuit al unei tranziţii de 
fază este înghețarea apei atunci cînd o răciți. Apa 
lichidă este simetrică, aceeași în orice punct și în orice 
direcţie. Totuși, cînd se formează cristalele de gheaţă, 
ele vor avea poziţii definite și vor fi aliniate într-o 
direcție. Aceasta distruge simetria apei. 

În cazul apei, dacă se lucrează cu atenţie, se poate 
suprarăci apa, adică se poate reduce temperatura sub 
punctul de îngheț (0°C) fără formarea gheții. Guth a 
sugerat că universul ar putea să se comporte în mod 
asemănător: temperatura putea scădea sub valoarea 
critică fără a distruge simetria forțelor. Dacă s-a întîm- 
plat acest lucru, universul ar fi într-o stare instabilă, 
cu mai multă energie decît dacă simetria ar fi fost dis- 
trusă. Se poate arăta că această energie suplimentară 
specială are un efect antigravitațional: ea ar fi acţionat 
precum constanta cosmologică pe care Einstein a in- 
trodus-o în relativitatea generalizată atunci cînd încerca 
să construiască un model static al universului. Deoarece 
universul se extindea deja exact ca în modelul Big 
Bang fierbinte, efectul de respingere al acestei constante 
cosmologice ar fi făcut deci ca universul să se extindă 
cu o rată care creștea uniform. Chiar în regiuni în care 
existau mai multe particule de materie decît media, 
atracția gravitațională a materiei ar fi depășit respin- 
gerea constantei cosmologice efective. Astfel, aceste 
regiuni s-ar extinde, de asemenea, într-un mod accele- 
rat inflaționist. Pe măsură ce ele se extindeau și par- 
ticulele de materie se depărtau una de alta, ar fi rămas 

un univers în expansiune care conţinea foarte puţine 
particule și era încă în stare suprarăcită. Neregularitățile 
existente în univers ar fi fost netezite de expansiune, 
așa cum încrețiturile unui balon se netezesc atunci cînd 
este umflat. Astfel, starea actuală omogenă și izotropă 
a universului ar fi putut evolua din multe stări inițiale 
neuniforme diferite. 

Într-un univers de acest fel, în care expansiunea era 
accelerată de o constantă cosmologică în loc de a fi înce- 
tinită de atracția gravitațională a materiei, ar fi fost timp 
suficient pentru ca lumina să se deplaseze de la o re- 
giune la alta în universul timpuriu. Aceasta ar putea 
da o soluţie problemei apărute mai înainte: de ce 
regiuni diferite din universul timpuriu au aceleași 
proprietăți. Mai mult, rata expansiunii universului ar 
deveni automat foarte apropiată de rata critică deter- 
minată de densitatea energiei universului. Aceasta ar 
putea explica de ce rata de expansiune este încă atât 
de apropiată de rata critică, fără să trebuiască să pre- 
supunem că rata inițială de expansiune a universului 
a fost aleasă cu multă grijă. 

Ideea inflației ar putea explica, de asemenea, de ce 
există așa de multă materie în univers. În regiunea uni- 
versului pe care o putem observa există circa zece 
milioane de milioane de milioane de milioane de mili- 
oane de milioane de milioane de milioane de milioane 
de milioane de milioane de milioane de milioane de 
milioane (1 urmat de optzeci și cinci de zerouri) de 
particule. De unde au venit toate? Răspunsul este că, 
în teoria cuantică, particulele pot fi create din energie 
în formă de perechi de particulă /antiparticulă. Dar 
apare întrebarea de unde vine energia. Răspunsul este 
că energia totală a universului este exact zero. Materia 
din univers este formată din energie pozitivă. Totuși, 
materia se atrage pe sine prin gravitație. Două bucăţi 
de materie apropiate au mai puţină energie decît 
aceleași două bucăţi aflate foarte departe una de alta, 
deoarece aţi cheltuit energie să le separați acționînd 

împotriva forței gravitaționale care le atrage una spre 
alta. Astfel, într-un fel, cîmpul gravitațional are energie 
negativă. În cazul unui univers care este aproximativ 
uniform în spațiu, se poate arăta că această energie 
gravitațională negativă anulează exact energia pozi- 
tivă reprezentată de materie. Astfel, energia totală a 
universului este zero. 

Dar, de două ori zero fac tot zero. Astfel, universul 
își poate dubla cantitatea de energie pozitivă a materiei 
și-și poate dubla și energia gravitațională negativă 
fără încălcarea conservării energiei. Acest lucru nu se 
întîmplă la expansiunea normală a universului în care 
densitatea energiei materiei scade pe măsură ce uni- 
versul devine mai mare. El se întîmplă, totuși, la expan- 
siunea inflaționistă, deoarece densitatea energiei stării 
suprarăcite rămîne constantă în timp ce universul se 
extinde; cînd universul își dublează dimensiunea, 
energia pozitivă a materiei și energia negativă gravi- 
tațională se dublează amîndouă, astfel că energia totală 
rămîne zero. În timpul fazei inflaționiste, universul își 
mărește dimensiunea cu o valoare foarte mare. Astfel, 
cantitatea totală de energie disponibilă pentru crearea 
particulelor devine foarte mare. Așa cum remarca 
Guth „Se spune că nu există lucruri ca un prînz gratis. 
Dar universul este ultimul prînz gratis.“ 

Astăzi universul nu se extinde inflaţionist. Rezultă 
că trebuie să existe un mecanism care ar elimina con- 
stanta cosmologică efectivă foarte mare și care ar 
schimba astfel rata de expansiune de la una accelerată 
la una încetinită de gravitație, așa cum avem astăzi. 
În expansiunea inflaționistă se poate aștepta ca pînă 
la urmă simetria dintre forţe să fie distrusă, exact așa 
cum apa suprarăcită îngheaţă întotdeauna în final. 
Energia suplimentară a stării simetrice ar fi eliberată 
și ar reîncălzi universul la o temperatură imediat sub 
temperatura critică pentru simetria dintre forțe. Atunci, 
universul ar continua să se extindă și să se răcească 
exact ca în modelul Big Bang fierbinte, dar acum ar 

exista o explicație a faptului că universul se extindea 
exact cu rata critică și că diferite regiuni aveau aceeași 
temperatură. 

În propunerea originală a lui Guth se presupunea 
că tranziția de fază se produce brusc, așa cum cristalele 
de gheaţă apar în apa foarte rece. Ideea era că în ve- 
chea fază se formau „bule“ din noua fază cu simetria 
distrusă, ca bulele de aburi înconjurate de apa care 
fierbe. Se presupunea că bulele se extindeau și se u- 
neau pînă ce întregul univers ajungea în noua fază. 
Problema era, așa cum eu și alți cîțiva am arătat, că 
universul se extindea atît de repede încît chiar dacă 
bulele ar fi crescut cu viteza luminii, ele s-ar fi înde- 
părtat unele de altele astfel că nu ar fi putut să se uneas- 
că. Universul ar fi rămas într-o stare foarte neuniformă, 
cu unele regiuni avînd încă simetrie între diferitele 
forţe. Un model de acest fel al universului nu ar cores- 
punde cu ceea ce vedem. 

În octombrie 1981 m-am dus la Moscova pentru o 
conferință despre gravitația cuantică. După conferință 
am ținut un seminar despre modelul inflaționist și 
problemele sale la Institutul Astronomic Sternberg. 
Înainte de acesta, aveam pe altcineva care să-mi țină 
cursurile, pentru că majoritatea oamenilor nu înțe- 
legeau ce spun. Dar nu am avut timp să pregătesc acest 
seminar, așa că l-am ţinut chiar eu, unul dintre stu- 
denţii mei repetîndu-mi spusele. În sală era un tînăr 
rus, Andrei Linde, de la Institutul Lebedev din 
Moscova. El a spus că dificultatea datorată bulelor care 
nu se unesc poate fi evitată dacă bulele ar fi atît de 
mari încît regiunea noastră din univers să fie conținută 
în întregime într-o singură bulă. Pentru ca acest lucru 
să fie corect, trebuia ca trecerea de la simetrie la lipsa 
de simetrie să se facă foarte lent în interiorul bulei, și 
acest lucru este destul de posibil conform marilor 
teorii unificate. Ideea lui Linde despre distrugerea len- 
tă a simetriei a fost foarte bună, dar ulterior am reali- 
zat că bulele sale ar fi trebuit să fie mai mari decât 

dimensiunea de atunci a universului! Am arătat că, în 
schimb, simetria trebuia să fie distrusă peste tot în 
același timp nu numai în interiorul bulelor. Aceasta 
ar conduce la un univers uniform, așa cum îl observăm. 
Am fost foarte interesat de această idee și am discu- 
tat-o cu unul dintre studenţii mei, Jan Moss. Ca pri- 
eten al lui Linde, am fost stînjenit, totuși, cînd ulterior 
o revistă științifică mi-a trimis lucrarea sa și m-a întrebat 
dacă era bună de publicat. Am răspuns că exista această 
fisură a bulelor care trebuiau să fie mai mari decât uni- 
versul, dar că ideea de bază a distrugerii lente a sime- 
triei era foarte bună. Am recomandat ca lucrarea să 
fie publicată așa cum este deoarece lui Linde i-ar trebui 
cîteva luni ca s-o corecteze, pentru că tot ce era trimis 
în vest trebuia să treacă prin cenzura sovietică, aceasta 
nefiind nici pricepută și nici foarte rapidă cu lucrările 
științifice. În schimb, am scris o lucrare scurtă cu Jan 
Moss în aceeași revistă în care am descris această pro- 
blemă cu bulele și am arătat cum ar putea fi rezolvată. 

A doua zi după ce m-am întors de la Moscova am 
plecat la Philadelphia, unde trebuia să primesc o 
medalie de la Institutul Franklin. Secretara mea Judy 
Fella și-a utilizat farmecul deloc neglijabil pentru a 
convinge British Airways să ne dea ei și mie locuri 
gratis pe un Concorde, pentru publicitate. Însă din cau- 
za ploii torențiale am pierdut avionul. Totuși, am ajuns 
la Philadelphia și mi-am primit medalia. Mi s-a cerut 
atunci să țin un seminar despre universul inflaționist 
la Universitatea Drexel din Philadelphia. Am ţinut 
același seminar despre universul inflaționist ca și la 
Moscova. 

O idee foarte asemănătoare cu cea a lui Linde a fost 
propusă independent cîteva luni mai tîrziu de Paul 
Stenhardt și Andreas Albrecht de la Universitatea din 
Pennsylvania. Ei sînt considerați acum împreună cu 
Linde creatorii „noului model inflaționist“ bazat pe 

ideea unei distrugeri lente a simetriei. (Vechiul model 
inflaționist era propunerea originală a lui Guth a unei 
distrugeri rapide a simetriei o dată cu formarea bulelor.) 

Noul model inflaționist a fost o încercare bună de 
a explica de ce universul este așa cum este. Totuși, eu 
și cîteva alte persoane am arătat că, cel puţin în forma 
sa originală, el prezicea variații mult mai mari ale 
temperaturii radiaţiei de fond de microunde decît sînt 
observate. Activitatea ulterioară a pus la îndoială, de 
asemenea, dacă universul foarte timpuriu putea fi o 
tranziție de fază de tipul necesar. După părerea mea, 
noul model inflaționist este acum mort ca teorie științi- 
fică, deși o mulțime de persoane nu par a fi auzit des- 
pre decesul său și scriu lucrări ca și cînd ar fi încă viabil. 
În 1983, Linde a propus un model mai bun, numit mo- 
delul inflaţionist haotic. În cadrul acestui model nu 
există tranziţie de fază sau suprarăcire. În schimb, 
există un cîmp de spin 0, care, datorită fluctuaţiilor 
cuantice, ar avea valori mari în unele regiuni din uni- 
versul timpuriu. Energia cîmpului din aceste regiuni 
s-ar comporta ca o constantă cosmologică. Ea ar avea 
un efect gravitațional de respingere determinînd extin- 
derea inflaționistă a acelor regiuni. Pe măsură ce ele 
se extind, energia cîmpului din ele ar descrește lent 
pînă ce expansiunea inflaționistă se schimbă într-o 
expansiune ca aceea din modelul Big Bang fierbinte. 
Una din aceste regiuni ar deveni ceea ce vedem acum 
ca univers observabil. Acest model are toate avanta- 
jele modelelor inflaționiste anterioare, dar el nu de- 
pinde de o tranziţie de fază îndoielnică și, în plus, el 
poate da o valoare rezonabilă a fluctuațiilor de tem- 
peratură a fondului de microunde care concordă cu 
observaţia. 

Această activitate privind modelele inflaționiste a 
arătat că starea actuală a universului ar fi putut proveni 
dintr-un număr destul de mare de configurații inițiale 
diferite. Acest lucru este important, deoarece arată că 
starea inițială a părții de univers pe care o locuim nu 

a trebuit să fie aleasă cu mare grijă. Astfel că, dacă 
dorim, putem utiliza principiul antropic slab pentru 
a explica de ce universul arată așa cum este acum. Nu 
se poate însă ca fiecare configurație inițială să fi condus 
la un univers ca acela pe care-l observăm. Acest lucru 
se poate demonstra considerînd pentru universul 
actual o stare foarte diferită, să spunem o stare foarte 
neregulată și neomogenă. Legile științei pot fi utilizate 
pentru a urmări înapoi în timp evoluţia universului, 
pentru a determina configurația sa la început. Conform 
teoremelor singularităților din relativitatea generali- 
zată clasică, ar fi existat o singularitate Big Bang. Dacă 
faceți să evolueze un univers de acest fel înainte în timp 
conform legilor științei, veți încheia cu starea neo- 
mogenă și neregulată cu care ați început. Astfel că tre- 
buie să fi existat configurații inițiale care nu ar fi dat 
naștere unui univers ca acela pe care-l vedem astăzi. 
Rezultă că modelul inflaționist nu ne spune de ce con- 
figuraţia iniţială nu a fost astfel încât să producă ceva 
foarte diferit de ceea ce observăm. Trebuie să ne în- 
toarcem la principiul antropic pentru o explicație? A 
fost doar o întîmplare norocoasă? Aceasta ar părea o 
idee a disperării, o negare a tuturor speranţelor noastre 
de a înţelege ordinea fundamentală a universului. 
Pentru a prezice modul în care a început universul 
sînt necesare legi care sînt valabile la începutul tim- 
pului. Dacă teoria clasică a relativității generalizate era 
corectă, teoremele pe care Roger Penrose și cu mine 
le-am demonstrat arată că începutul timpului trebuie 
să fi fost un punct de densitate infinită și curbură 
infinită a spațiu-timpului. Într-un astfel de punct nici 
una dintre legile cunoscute ale științei nu mai func- 
ționează. Se poate presupune că erau legi noi care 
erau valabile la singularități, dar ar fi foarte dificil chiar 
să se formuleze astfel de legi în puncte care se com- 
portă atît de prost și nu am avea indicații din obser- 
vaţii despre ce ar putea fi aceste legi. Totuși, teoremele 
singularităţilor arată că, în realitate, cîmpul gravi- 

tațional devine atît de puternic încît efectele gravi- 
taționale cuantice devin importante; teoria clasică nu 
mai reprezintă o descriere bună a universului. De ace- 
ea, pentru a discuta etapele foarte timpurii ale uni- 
versului trebuie să se utilizeze o teorie cuantică a 
gravitaţiei. Așa cum vom vedea, în teoria cuantică 
este posibil ca legile obișnuite ale științei să fie vala- 
bile peste tot, inclusiv la începutul timpului: nu este 
necesar să se postuleze noi legi pentru singularități, 
deoarece în teoria cuantică nu este necesar să existe 
singularități. 

Nu avem încă o teorie completă și consistentă care 
să combine mecanica cuantică și gravitația. Totuși, 
sîntem destul de siguri de anumite caracteristici pe care 
o teorie unificată ar trebui să le aibă. Una este că ea 
trebuie să înglobeze propunerea lui Feynman de a 
formula teoria cuantică în funcţie de o sumă a istori- 
ilor. În această abordare, o particulă nu are doar o sin- 
gură istorie, așa cum ar fi avut în teoria clasică. În 
schimb, se presupune că urmează fiecare traiectorie 
posibilă în spațiu-timp și fiecărei istorii i se asociază 
două numere, unul care reprezintă dimensiunea unei 
unde și celălalt reprezentînd poziţia sa în ciclu (faza 
sa). Probabilitatea ca particula, să spunem, să treacă 
printr-un anumit punct se găsește adunînd undele 
asociate fiecărei istorii posibile care trece prin acel 
punct. Dacă însă se încearcă într-adevăr efectuarea 
acestor sume, se ajunge la probleme tehnice serioase. 
Singura cale de a le ocoli este de a urma o indicație 
specială: trebuie să se adune undele pentru istoriile par- 
ticulei care nu sînt în timpul „real“ pe care îl cunoaștem, 
ci au loc în ceea ce se numește timpul imaginar. Timpul 
imaginar poate suna a literatură știinţifico-fantastică 
dar, de fapt, este un concept matematic bine definit. 
Dacă luăm orice număr obișnuit (sau „real”) și îl 
înmulțim cu el însuși, rezultatul este un număr pozi- 
tiv. (De exemplu, 2 ori 2 fac 4, dar se obține același 
rezultat pentru —2 ori —2.) Există însă numere speciale 

(numite imaginare) care dau numere negative atunci 
cînd se înmulțesc cu ele însele. (Acela numit i, cînd 
este înmulţit cu el însuși, dă —1, 2i înmulțit cu el însuși 
dă — 4 ș.a.m.d.) Pentru a evita dificultățile tehnice la 
suma istoriilor a lui Feynman, trebuie să se utilizeze 
timpul imaginar. Adică pentru efectuarea calculelor 
timpul trebuie să se măsoare utilizînd numere imagi- 
nare în loc de numere reale. Acest lucru are un efect 
interesant asupra spaţiu-timpului; distincția dintre 
timp și spaţiu dispare complet. Un spațiu-timp în care 
evenimentele au valori imaginare ale coordonatei tim- 
pului se numește euclidian, după un grec din anti- 
chitate, Euclid, care a pus bazele studiului geometriei 
suprafețelor bi-dimensionale. Ceea ce numim acum 
spaţiu-timp euclidian este foarte asemănător cu excep- 
ţia faptului că el are patru dimensiuni în loc de două. 
În spaţiul euclidian nu e nici o diferenţă între direcția 
timpului și direcțiile în spațiu. Pe de altă parte, în spa- 
țiu-timpul real, în care evenimentele sînt marcate de 
valori reale, obișnuite ale coordonatei timpului, este 
ușor să spui care este diferența — direcția timpului în 
toate punctele se găsește în conul de lumină și direcțiile 
spaţiului se găsesc în afara lui. În orice caz, în ceea ce 
privește mecanica cuantică obișnuită, putem privi uti- 
lizarea timpului imaginar și a spațiu-timpului euclidian 
doar ca un aparat (sau artificiu) matematic pentru a 
calcula răspunsurile privind spaţiu-timpul real. 

O a doua caracteristică pe care credem că trebuie 
să o aibă orice teorie finală este ideea lui Einstein că 
un cîmp gravitațional se reprezintă prin spațiu-timpul 
curbat; particulele încearcă să urmeze corpul cel mai 
apropiat pe o traiectorie dreaptă într-un spațiu curbat, 
dar deoarece spațiu-timpul nu este plan, traiectoriile 
sale sînt curbate, așa cum sînt într-un cîmp gravita- 
tional. Atunci cînd la concepţia despre gravitație a lui 
Einstein aplicăm suma pe toate istoriile a lui Feynman, 
analogul istoriei unei particule este acum un spațiu- 
timp complet curbat care reprezintă istoria întregului 

univers. Pentru a evita dificultăţile tehnice la efectu- 
area reală a sumei peste toate istoriile, aceste sisteme 
spaţiu-timp curbate trebuie considerate euclidiene. 
Adică timpul este imaginar și nu poate fi distins de 
direcţiile spațiului. Pentru a calcula probabilitatea de 
găsire a unui spațiu-timp real cu o anumită proprietate, 
cum este aceea că arată la fel în orice punct și în orice 
direcţie, se adună undele asociate tuturor istoriilor 
care au acea proprietate. 

În teoria clasică a relativităţii generalizate există 
multe sisteme spațiu-timp curbate posibile, fiecare 
corespunzînd unei stări inițiale diferite a universului: 
Dacă știm starea inițială a universului nostru, am ști 
întreaga sa istorie. În mod asemănător, în teoria cuan- 
tică a gravitaţiei există multe stări cuantice diferite po- 
sibile pentru univers. Din nou, dacă știm cum se 
comportă sistemele spațiu-timp euclidiene curbate la 
început, am cunoaște starea cuantică a universului. 

În teoria clasică a gravitaţiei, care se bazează pe un 
spațiu-timp real, există doar două moduri posibile în 
care se poate comporta universul: ori a existat un timp 
infinit, ori a avut un început la o singularitate într-un 
anumit moment în trecut. Pe de altă parte, în teoria 
cuantică a gravitației apare o a treia posibilitate. 
Deoarece se utilizează sisteme spațiu-timp euclidiene 
în care direcția timpului nu diferă de direcţiile spațiu- 
lui, este posibil ca spațiu-timpul să aibă întinderea finită 
și totuși să nu aibă singularități care să formeze o 
limită sau o margine. Spaţiu-timpul ar fi ca suprafaţa 
pămîntului, doar că ar avea încă două dimensiuni. 
Suprafața pămîntului are o întindere finită dar nu are 
limită sau o margine: dacă navigaţi spre apus nu cădeţi 
de pe margine sau nu intraţi într-o singularitate. (Știu, 
pentru că am fost în jurul lumii!) 

Dacă spaţiu-timpul euclidian se întinde înapoi spre 
un timp imaginar, sau începe la o singularitate în 
timpul imaginar, avem aceeași problemă ca și specifi- 
carea stării inițiale a universului în teoria clasică: poate 

că Dumnezeu știe cum a început universul, dar noi 
nu putem indica un motiv special pentru a crede că a 
început într-un fel sau altul. Pe de altă parte, teoria 
cuantică a gravitaţiei a deschis o nouă posibilitate în 
care spațiu-timpul nu ar avea limită și deci nu ar fi 
necesar să se specifice comportarea lui la limită. Nu 
ar fi singularităţi la care legile științei să nu mai 
funcţioneze și nici margine a spațiu-timpului unde ar 
trebui să se facă apel la Dumnezeu sau la niște legi 
noi pentru a stabili condițiile la limită pentru spațiu- 
timp. Se poate spune: „Condiţia la limită a universului 
este că nu are limită.“ Universul ar fi complet inde- 
pendent și nu ar fi afectat de nimic din afara sa. El nu 
ar fi nici creat, nici distrus. Pur și simplu ar FI. 

La conferinţa de la Vatican menţionată anterior, eu 
am prezentat pentru prima oară ipoteza că poate 
timpul și spaţiul formau împreună o suprafaţă care 
avea dimensiune finită dar nu avea limită sau mar- 
gine. Lucrarea mea era matematică însă, astfel că impli- 
caţiile sale pentru rolul lui Dumnezeu în crearea 
universului nu au fost general recunoscute în acel 
moment (nici chiar de mine). În momentul conferinţei 
de la Vatican, nu știam cum să utilizez ideea „fără 
limită“ pentru a face precizări despre univers. Vara 
următoare am petrecut-o la Universitatea Santa Barbara 
din California. Acolo, un coleg și prieten al meu, Jim 
Hartle, a lucrat împreună cu mine pentru a găsi 
condiţiile pe care trebuie să le satisfacă universul dacă 
spațiu-timpul nu are limită. Cînd m-am întors la Cam- 
bridge, am continuat această lucrare cu doi din stu- 
denții mei, Julian Luttrel și Jonathan Halliwell. 

Aș vrea să subliniez că ideea că timpul și spaţiul 
ar trebui să fie finit fără limită este doar o propunere; 
ea nu se poate deduce din alt principiu, ca oricare altă 
teorie științifică, ea a fost pusă în discuţie din motive 
estetice și metafizice, dar testul real cere ca ea să facă 
predicții care corespund observaţiilor. Acest lucru este 
însă greu de determinat, în cazul gravitaţiei cuantice, 

din două motive. În primul rînd, așa cum se va explica 
în capitolul următor, nu sîntem încă siguri care teorie 
combină în mod reușit relativitatea generalizată și 
mecanica cuantică, deși cunoaștem destul de multe 
despre forma pe care trebuie să o aibă o teorie de 
acest fel. În al doilea rînd, orice model care descrie în 
detaliu întregul univers ar fi prea complicat din punct 
de vedere matematic pentru a-i putea calcula exact 
predicțiile. Prin urmare, trebuie făcute ipoteze și aproxi- 
mații simplificatoare — și chiar și atunci problema 
obţinerii predicțiilor rămîne extraordinară. 

Fiecare istorie din suma istoriilor nu descrie numai 
spațiu-timpul, ci și tot ce se află în el, inclusiv organis- 
mele complicate ca ființele umane care pot observa 
istoria universului. Aceasta poate da o altă justificare 
principiului antropic, deoarece, dacă toate istoriile sînt 
posibile, atunci, atâta timp cît noi existăm într-una din 
istorii, putem utiliza principiul antropic pentru a 
explica de ce universul este așa cum este. Nu este clar 
ce înţeles poate fi atribuit celorlalte istorii în care noi 
nu existăm. Acest punct de vedere al unei teorii cuan- 
tice a gravitaţiei ar fi mult mai satisfăcător, totuși, dacă 
s-ar putea arăta că, utilizînd suma istoriilor, universul 
nostru nu este doar una din istoriile posibile, ci una 
din cele mai probabile. Pentru a face aceasta, trebuie 
să efectuăm suma istoriilor pentru toate sistemele 
spațiu-timp euclidiene posibile care nu au limită. 

În cadrul propunerii „fără limită“ se arată că șansa 
universului de a urma majoritatea istoriilor posibile 
este neglijabilă, dar există o familie specială de istorii 
care sînt mult mai probabile decît celelalte. Aceste 
istorii pot fi reprezentate ca suprafața pămîntului, dis- 
tanţa față de Polul Nord reprezentînd timpul imagi- 
nar iar dimensiunea unui cerc aflat la distanţă constantă 
de Polul Nord reprezentînd dimensiunea spațială a uni- 
versului. Universul începe la Polul Nord ca un singur 
punct. Pe măsură ce ne deplasăm spre sud, paralelele 
aflate la distanță constantă de Polul Nord devin mai 


161 


mari, corespunzînd universului în expansiune în 
timpul imaginar (fig. 8.1). Universul ar ajunge la ecua- 
tor la o dimensiune maximă apoi s-ar contracta o dată 
cu creșterea timpului imaginar către un singur punct 
la Polul Sud. Chiar dacă universul ar avea dimensiu- 
nea zero la Polul Nord și la Polul Sud, aceste puncte 
nu ar fi singularități, deși Polul Nord și Polul Sud de 
pe pămînt sînt singulare. Legile științei vor fi valabile 
în aceste puncte, exact cum sînt la Polul Nord și la Polul 
Sud de pe pămînt. 

Istoria universului în timp real însă ar arăta foarte 
diferit. Acum zece sau douăzeci de miliarde de ani, el 
ar fi avut o dimensiune minimă, care era egală cu raza 
maximă a istoriei în timpul imaginar. La momente reale 
ulterioare, universul s-ar extinde ca în modelul haotic 
inflaționist propus de Linde (dar acum nu mai trebuie 
să se presupună că universul a fost creat cumva într-o 
stare corespunzătoare). Universul s-ar extinde spre o 
dimensiune foarte mare și în cele din urmă va suferi 
din nou un colaps către ceea ce arată ca o singulari- 
tate în timpul real. Astfel, într-un fel sîntem toți con- 
damnati, chiar dacă ne ținem departe de găurile negre. 
Numai dacă am putea reprezenta universul în funcție 
de timpul imaginar nu ar fi singularități. 

Dacă universul este într-adevăr într-o astfel de stare 
cuantică, nu ar exista singularități în istoria universului 
în timpul imaginar. Prin urmare, s-ar părea că lucrarea 
mea recentă a distrus rezultatele lucrării mele anterioare 
privind singularitățile. Dar, așa cum am arătat mai sus, 
importanţa reală a teoremelor singularităților era că 
ele arătau că de fapt cîmpul gravitațional trebuia să 
devină atît de intens încît efectele gravitaționale cuan- 
tice nu puteau fi ignorate. Aceasta, la rîndul său, con- 
duce la ideea că universul ar putea fi finit în timpul 
imaginar, dar fără limite sau singularităţi. Cînd se 
merge înapoi în timpul real în care trăim însă, tot mai 
apar singularități. Sărmanul astronaut care cade într-o 

gaură neagră tot va ajunge la un sfîrșit nebulos, numai 
că dacă ar fi trăit în timpul imaginar, nu ar fi întîlnit 
singularități. 

Aceasta poate sugera că așa-numitul timp imaginar 
este în realitate timpul real și ceea ce numim timp real 
este doar o plăsmuire a imaginației noastre. În timpul 
real, universul are un început și un sfîrșit la singulari- 
tăți care formează o limită a spațiu-timpului și în care 
legile științei nu mai funcționează. Dar în timpul imagi- 
nar nu există singularități sau limite. Astfel, poate că 
ceea ce noi numim timp imaginar este în realitate mai 
concret și ceea ce numim timp real este doar o idee pe 
care o inventăm pentru a ne ajuta la descrierea a ceea 
ce vedem că este universul. Dar, conform abordării pe 
care am descris-o în capitolul 1, o teorie științifică este 
doar un model matematic pe care îl folosim pentru a 
descrie observaţiile noastre; el există doar în minţile 
noastre. Astfel, nu are sens să ne întrebăm: Care este 
real, timpul „real“ sau timpul „imaginar“? Este pur și 
simplu vorba de care este cea mai utilă descriere. 

Se poate utiliza, de asemenea, suma istoriilor, îm- 
preună cu propunerea „fără limite“ pentru a afla care 
proprietăți ale universului se produc împreună. De 
exemplu, se poate calcula probabilitatea ca universul 
să se extindă cu aproape aceeași rată în toate direcţiile 
simultan cînd densitatea universului are valoarea sa 
actuală. În modelele simplificate care au fost exami- 
nate pînă acum, această probabilitate s-a dovedit a fi 
mare; adică, condiţia „fără limită“ propusă conduce 
la prezicerea că este extrem de probabil ca rata actuală 
de expansiune a universului să fie aproape aceeași în 
fiecare direcţie. Aceasta este în acord cu observațiile 
radiaţiei de fond de microunde, care arată că ea are 
aproape aceeași intensitate în orice direcţie. Dacă uni- 
versul s-ar extinde mai rapid în unele direcții decît în 
celelalte, intensitatea radiaţiei în acele direcţii s-ar 
reduce cu o deplasare spre roșu suplimentară. 

În mod curent se elaborează noi preziceri ale con- 
diției „fără limită“. O problemă deosebit de interesantă 

este dimensiunea abaterilor mici față de densitatea 
uniformă din universul timpuriu, care au determinat 
formarea mai întîi a galaxiilor, apoi a stelelor și în final 
a noastră. Principiul de incertitudine implică faptul că 
universul timpuriu nu putea fi complet uniform 
deoarece trebuie să fi existat unele incertitudini sau 
fluctuații ale poziţiilor și vitezelor particulelor. Utilizînd 
condiţia „fără limită“, găsim că universul trebuie să fi 
început, de fapt, doar cu neuniformitatea minimă posi- 
bilă permisă de principiul de incertitudine. Apoi uni- 
versul ar fi suferit o perioadă de expansiune rapidă, 
ca în modelele inflaționiste. În această perioadă, neu- 
niformitățile inițiale s-ar fi amplificat pînă ce au fost 
destul de mari pentru a explica originea structurilor 
pe care le vedem în jurul nostru. Într-un univers în 
expansiune în care densitatea materiei varia ușor de 
la un loc la altul, gravitația ar fi determinat regiunile 
mai dense să-și încetinească expansiunea și să înceapă 
să se contracte. Aceasta ar fi condus la formarea galaxii- 
lor, stelelor și, în cele din urmă, chiar a unor creaturi 
neînsemnate ca noi. Astfel, toate structurile complicate 
pe care le vedem în univers ar putea fi explicate prin 
condiţia „fără limită“ a universului împreună cu prin- 
cipiul de incertitudine din mecanica cuantică. 

Ideea că spațiul și timpul pot forma o suprafaţă în- 
chisă fără limite are, de asemenea, implicații profunde 
pentru rolul lui Dumnezeu în problemele universului. 
Datorită succesului teoriilor științifice în descrierea 
evenimentelor, majoritatea oamenilor au ajuns să crea- 
dă că Dumnezeu a permis universului să evolueze con- 
form unui set de legi și nu intervine în univers pentru 
a încălca aceste legi. Totuși, legile nu ne spun cum tre- 
buie să fi arătat universul la început — ar fi încă la 
latitudinea lui Dumnezeu să întoarcă ceasul și să aleagă 
modul în care să-l pornească. Atâta timp cît universul 
a avut un început, putem presupune că a avut un 
creator. Dar, dacă universul este complet independent, 
neavînd limită sau margine, el nu ar fi avut nici început 
nici sfîrșit: el pur și simplu ar fi fost. Și atunci, la ce 
bun un creator? 

9 
Sensul timpului 


În capitolele anterioare am văzut cum s-au schimbat 
de-a lungul anilor părerile noastre despre natura tim- 
pului. Pînă la începutul acestui secol oamenii credeau 
într-un timp absolut. Adică, fiecărui eveniment i se 
poate atribui în mod unic un număr numit „timp“ și 
toate ceasurile bune vor fi de acord asupra interva- 
lului dintre două evenimente. Totuși, descoperirea 
faptului că viteza luminii este aceeași pentru orice ob- 
servator, indiferent de modul în care se mișcă, a condus 
la teoria relativității — și în cadrul acesteia ideea exis- 
tenţei unui timp absolut a trebuit să fie abandonată. 
În schimb, fiecare observator ar avea propria sa măsură 
a timpului înregistrată de un ceas pe care îl poartă; 
ceasurile purtate de diferiți observatori nu ar concor- 
da în mod necesar. Astfel, timpul devine un concept 
mai personal, legat de observatorul care îl măsoară. 

Cînd se încearcă unificarea gravitaţiei cu mecanica 
cuantică, trebuie să se introducă ideea timpului „ima- 
ginar“. Timpul imaginar nu se distinge de direcţiile 
spaţiului. Dacă cineva poate merge spre nord, poate 
să se întoarcă și să meargă spre sud; în mod egal, în 
timpul imaginar, dacă cineva poate merge înainte, 
atunci poate să se întoarcă și să meargă înapoi. Aceasta 
înseamnă că nu poate fi o diferență importantă între 
direcţiile înainte și înapoi ale timpului imaginar. Pe de 
altă parte, cînd se consideră timpul „real“, există o 
diferenţă foarte mare între direcţiile înainte și înapoi, 
așa cum știm cu toţii. De unde vine această diferență 
între trecut și viitor? De ce ne amintim trecutul, dar 
nu viitorul? 

Legile științei nu fac diferenţă între trecut și viitor. 
Mai exact, așa cum s-a explicat anterior, legile științei 
nu se schimbă la combinarea operaţiilor (sau simetrii- 
lor) numite C, P și T. (C înseamnă schimbarea parti- 
culelor cu antiparticule, P înseamnă schimbarea cu 
imaginea în oglindă astfel că stînga și dreapta se schim- 
bă între ele. Și T înseamnă inversarea direcției de miș- 
care a tuturor particulelor; de fapt mișcarea înapoi.) 
Legile științei care guvernează comportarea materiei 
în toate situațiile normale nu se schimbă la combinarea 
aplicării a două din operaţiile C și P asupra lor. Cu 
alte cuvinte, viața ar fi existat la fel pentru locuitorii 
unei alte planete care ar fi imaginea noastră în oglindă 
și ei ar fi formaţi din antimaterie, nu din materie. 

Dacă legile științei nu se schimbă prin combinarea 
operațiilor C și P și de asemenea prin combinarea C, 
P și T, ele trebuie să rămînă, de asemenea, neschim- 
bate numai la operaţia T. Totuși, există o mare diferen- 
tă între direcţiile înainte și înapoi ale timpului real în 
viața obișnuită. Imaginaţi-vă o ceașcă de apă care cade 
de pe o masă și se sparge în bucăți pe podea. Dacă fil- 
mati aceasta, puteţi spune ușor dacă filmul rulează 
înainte sau înapoi. Dacă îl rulaţi înapoi veți vedea bu- 
căţile cum se adună de pe podea și sar înapoi formînd 
o ceașcă pe masă. Puteţi spune că filmul rulează înapoi 
deoarece acest fel de comportare nu se observă nicio- 
dată în viața obișnuită. Dacă ar fi așa, producătorii de 
porțelanuri ar da faliment. 

Explicaţia care se dă de obicei pentru faptul că nu 
vedem cești sparte adunîndu-se de pe podea și sărind 
din nou pe masă este că acest lucru este interzis de 
legea a doua a termodinamicii. Aceasta spune că în 
orice sistem închis dezordinea, sau entropia, crește în- 
totdeauna cu timpul. Cu alte cuvinte, este o formă a 
legii lui Murphy: Lucrurile tind întotdeauna să meargă 
rău! O ceașcă intactă pe masă reprezintă o stare foarte 
ordonată, dar o ceașcă spartă pe podea este o stare 

dezordonată. Se poate trece ușor de la ceașca de pe 
masă din trecut la ceașca spartă de pe podea din viitor, 
dar nu invers. 

Creșterea dezordinii sau entropiei cu timpul repre- 
zintă un exemplu de sens al timpului, ceva care dife- 
rențiază trecutul de viitor, dînd timpului o direcție. 
Există cel puţin trei sensuri diferite ale timpului. Primul 
este sensul termodinamic al timpului, direcţia timpu- 
lui în care dezordinea sau entropia crește. Apoi, există 
sensul psihologic al timpului. Aceasta este direcţia în 
care noi simțim trecerea timpului, direcţia în care ne 
reamintim trecutul, dar nu viitorul. În sfîrșit, există un 
sens cosmologic al timpului. Acesta este direcţia tim- 
pului în care universul se extinde, nu se contractă. 

În acest capitol voi arăta că pentru univers condiția 
„fără limită“ împreună cu principiul antropic slab pot 
explica de ce toate cele trei sensuri sînt îndreptate în 
aceeași direcție — și, în plus, de ce trebuie să existe 
un sens al timpului bine definit. Voi arăta că sensul 
psihologic este determinat de sensul termodinamic și 
că aceste două sensuri sînt îndreptate întotdeauna, în 
mod necesar, în aceeași direcție. Dacă se presupune 
condiția „fără limită“ pentru univers, vom vedea că 
trebuie să existe sensuri termodinamice și cosmologice 
bine definite ale timpului, dar ele nu vor fi îndreptate 
în aceeași direcție pentru întreaga istorie a univer- 
sului. Totuși, voi arăta că numai atunci cînd ele sînt 
îndreptate în aceeași direcţie sînt condiţii adecvate 
pentru dezvoltarea ființelor inteligente care pot pune 
întrebarea: De ce crește dezordinea în aceeași direcție 
a timpului cu aceea în care se extinde universul? 

Voi discuta mai întîi sensul termodinamic al tim- 
pului. A doua lege a termodinamicii rezultă din faptul 
că există întotdeauna mai multe stări dezordonate 
decît cele ordonate. De exemplu, să considerăm piesele 
unui puzzle într-o cutie. Există un aranjament, unul 
singur, în care piesele formează un tablou complet. Pe 

de altă parte, există un număr foarte mare de aranja- 
mente în care piesele sînt dezordonate și nu formează 
tabloul. 

Să presupunem că un sistem începe într-una 
dintr-un număr mic de stări ordonate. Pe măsură ce 
trece timpul, sistemul va evolua conform legilor științei 
și starea sa se va schimba. La un moment ulterior, este 
mai probabil că sistemul va fi într-o stare dezordonată 
decît într-una ordonată deoarece există mai multe stări 
dezordonate. Astfel, dezordinea va tinde să crească cu 
timpul, dacă sistemul satisface o stare iniţială foarte 
ordonată. 

Să presupunem că piesele puzzle încep într-o cutie 
aranjate ordonat formînd un tablou. Dacă scuturați 
cutia, piesele vor avea alt aranjament. Acesta va fi pro- 
babil un aranjament dezordonat în care piesele nu 
formează un tablou, pur și simplu pentru că sînt mai 
multe aranjamente dezordonate. Unele grupuri de piese 
pot forma încă părți ale tabloului, dar cu cît scuturați 
mai mult cutia, cu atît este mai probabil că aceste 
grupuri vor fi distruse și piesele se vor găsi într-o sta- 
re complet amestecată în care nu mai formează nici 
un tablou. Astfel dezordinea pieselor va crește proba- 
bil cu timpul dacă piesele satisfac condiţia inițială că 
au început într-o stare foarte ordonată. 

Să presupunem însă că Dumnezeu a hotărît că uni- 
versul trebuie să termine într-o stare foarte ordonată 
dar că nu are importanţă în ce stare a început. La în- 
ceputuri universul ar fi probabil într-o stare dezordo- 
nată. Aceasta înseamnă că dezordinea va scădea cu 
timpul. Aţi vedea cești sparte adunîndu-se și sărind 
înapoi pe masă. Totuși, orice ființe umane care ar ob- 
serva ceștile ar trăi într-un univers în care dezordinea 
ar scădea cu timpul. Voi arăta că astfel de ființe ar avea 
un sens psihologic al timpului care ar fi îndreptat 
înapoi. Adică, ele și-ar aminti evenimente din viitor 

și nu și-ar aminti evenimente din trecut. Cînd s-a spart 
ceașca, ei și-ar aminti-o stînd pe masă, dar cînd ar fi 
pe masă ei nu și-ar aminti-o pe podea. 

Este destul de greu să vorbim despre memoria 
umană deoarece nu știm cum lucrează creierul în de- 
taliu. Știm însă totul despre modul în care lucrează 
memoria computerelor. Prin urmare, voi discuta sensul 
psihologic al timpului pentru computere. Cred că este 
rezonabil să se presupună că sensul pentru computere 
este același ca pentru ființele umane. Dacă nu ar fi, 
s-ar putea da o lovitură la bursă avînd un computer 
care și-ar aminti prețurile de mîine! 

Memoria unui computer este un dispozitiv care 
conţine elemente care pot exista într-una din două 
stări. Un exemplu simplu este un abac. În forma sa 
cea mai simplă, acesta constă din mai multe sîrme; pe 
fiecare sîrmă există o bilă care poate fi pusă într-una 
din două poziţii. Înainte ca un element să fie înregis- 
trat în memoria unui computer, memoria este în stare 
dezordonată, cu posibilități egale pentru cele două 
stări posibile. (Bilele abacului sînt împrăștiate întîm- 
plător pe sîrmele abacului.) După ce memoria interac- 
ționează cu sistemul ce trebuie amintit, el se va găsi 
clar într-o stare sau alta, conform stării sistemului. 
(Fiecare bilă a abacului va fi ori la stînga ori la dreapta 
sîrmei abacului.) Astfel memoria a trecut de la o stare 
dezordonată la una ordonată. Totuși, pentru a se 
asigura că memoria este într-o stare corectă, este necesar 
să se utilizeze o anumită cantitate de energie (pentru 
a mișca bila sau pentru a alimenta computerul, de 
exemplu). Această energie se disipează sub formă de 
căldură și mărește cantitatea de dezordine din univers. 
Se poate arăta că această creștere a dezordinii este 
întotdeauna mai mare decît creșterea ordinii memo- 
riei. Astfel, căldura eliminată de ventilatoarele de răcire 
a calculatorului înseamnă că, atunci cînd un computer 
înregistrează un element de memorie, cantitatea totală 

de dezordine din univers crește. Direcţia timpului în 
care un computer își amintește trecutul este aceeași cu 
aceea în care crește dezordinea. 

Sensul nostru subiectiv al direcției timpului, sensul 
psihologic al timpului, este determinat deci în creierul 
nostru de sensul termodinamic al timpului. La fel ca 
un computer, noi trebuie să ne amintim lucrurile în 
ordinea în care crește entropia. Aceasta face legea a 
doua a termodinamicii aproape neînsemnată. Dezor- 
dinea crește cu timpul deoarece noi măsurăm timpul 
în direcţia în care dezordinea crește. Nu puteţi face un 
pariu mai sigur ca acesta! 

Dar de ce trebuie să existe sensul termodinamic al 
timpului? Sau, cu alte cuvinte, de ce trebuie ca univer- 
sul să fie într-o stare foarte ordonată la un capăt al tim- 
pului, capătul pe care-l numim trecut? De ce nu este 
într-o stare de dezordine completă tot timpul? Doar 
aceasta ar părea mai probabilă. Și de ce direcția tim- 
pului în care dezordinea crește este aceeași cu aceea 
în care universul se extinde? 

În teoria clasică a relativității generalizate nu se 
poate prezice modul în care universul ar fi început, 
deoarece nici una dintre legile cunoscute nu ar mai 
funcționa la singularitatea Big Bang-ului. Universul 
putea să fi început într-o stare foarte omogenă și ordo- 
nată. Aceasta ar fi condus la sensuri termodinamic și 
cosmologic bine definite ale timpului, după cum 
observăm. Dar s-ar fi putut la fel de bine ca el să fi 
început într-o stare foarte neomogenă și dezordonată. 
În acest caz, universul ar fi fost deja într-o stare de 
dezordine completă, astfel că dezordinea nu ar putea 
să crească cu timpul. Ea ar rămîne constantă, caz în 
care nu ar fi un sens termodinamic bine definit al tim- 
pului, sau ar descrește, caz în care sensul termodinamic 
al timpului ar fi îndreptat în direcţie opusă sensului 
cosmologic. Nici una din aceste posibilități nu cores- 
punde cu ceea ce observăm. Totuși, așa cum am văzut, 
relativitatea generalizată clasică prezice propria sa că- 

dere. Atunci cînd curbura spațiu-timpului devine mare, 
efectele gravitaționale cuantice vor deveni importante 
și teoria clasică va înceta să fie o descriere bună a uni- 
versului. Pentru a înțelege cum a început universul, 
trebuie să se utilizeze o teorie cuantică a gravitaţiei. 
Așa cum am văzut în ultimul capitol, într-o teorie 
cuantică a gravitaţiei pentru a specifica starea uni- 
versului ar trebui să se spună cum s-ar comporta is- 
toriile posibile ale universului la limita spaţiu-timpului 
în trecut. Această dificultate de a descrie ceea ce nu 
știm și nu putem ști s-ar evita numai dacă istoriile satis- 
fac condiţia „fără limită“; ele au o întindere finită dar 
nu au limite, margini sau singularități. În acest caz, 
începutul timpului ar fi un punct regulat, omogen al 
spațiu-timpului și universul ar fi trebuit să-și înceapă 
expansiunea într-o stare foarte omogenă și ordonată. 
El nu ar fi putut fi complet uniform, deoarece aceasta 
ar fi încălcat principiul de incertitudine din teoria 
cuantică. Trebuie să fi existat fluctuații mici ale den- 
sității și vitezelor particulelor. Totuși, condiția „fără 
limită“ însemna că aceste fluctuații erau cît se putea 
de mici, conform principiului de incertitudine. 
Universul trebuie să fi început cu o perioadă de 
expansiune exponențială sau „inflaționistă“ în care 
și-ar fi mărit dimensiunea cu un factor foarte mare. În 
timpul acestei expansiuni, fluctuațiile densității ar fi 
trebuit să rămînă mici la început, dar apoi ar fi trebuit 
să înceapă să crească. Regiunile în care densitatea era 
puţin mai mare decît media ar fi avut o expansiune 
încetinită de atracţia gravitațională a masei suplimen- 
tare. În cele din urmă, aceste regiuni și-ar fi oprit ex- 
pansiunea și ar fi suferit un colaps formînd galaxii, stele 
și ființe ca noi. Universul ar fi trebuit să înceapă într-o 
stare omogenă, ordonată și ar fi devenit neomogen și 
dezordonat pe măsură ce timpul trecea. Aceasta ar 
explica existența sensului termodinamic al timpului. 

Dar ce s-ar întîmpla dacă și cînd universul și-ar opri 
expansiunea și ar începe să se contracte? S-ar inversa 
sensul termodinamic și dezordinea ar începe să scadă 
cu timpul? Aceasta ar conduce la toate felurile de 
posibilități ale literaturii științifico-fantastice pentru 
persoanele care ar supraviețui forței expansiunii și 
contracției. Ar vedea ele ceștile sparte adunîndu-se de 
pe podea și sărind înapoi pe masă? Ar putea să-și 
amintească prețurile de mîine și să facă avere la bursă? 
Pare a fi puțin cam academic să te îngrijorezi de ceea 
ce s-ar întîmpla cînd universul ar suferi din nou un 
colaps, deoarece el nu va începe să se contracte cel puţin 
zece miliarde de ani de acum încolo. Dar există o cale 
mai rapidă de a afla ce se va întîmpla: să sari într-o 
gaură neagră. Colapsul unei stele formînd o gaură 
neagră este la fel ca ultimele etape ale colapsului între- 
gului univers. Dacă dezordinea descreștea în faza de 
contracție a universului, s-ar putea aștepta, de aseme- 
nea, să descrească într-o gaură neagră. Astfel, poate 
un astronaut care cade într-o gaură neagră ar putea 
să cîştige bani la ruletă amintindu-și unde s-a oprit bila 
înainte de a miza. (Din nefericire însă el nu ar avea 
mult timp să joace înainte de a fi transformat în spa- 
ghetti. Nici nu ar putea să ne comunice inversarea sen- 
sului termodinamic, sau chiar să-și încaseze câștigul, 
deoarece el ar fi prins dincolo de orizontul evenimen- 
tului găurii negre.) 

La început, am crezut că dezordinea ar descrește 
cînd universul ar suferi din nou un colaps. Aceasta 
deoarece credeam că universul trebuia să se întoarcă 
la o stare omogenă și ordonată atunci cînd devenea 
din nou mic. Aceasta însemna că faza de contracție ar 
fi ca inversarea timpului fazei de expansiune. În faza 
de contracție, oamenii și-ar trăi viețile înapoi: ei ar muri 
înainte de a fi născuți și ar deveni mai tineri pe măsură 
ce universul se contractă. 

Această idee este atractivă, deoarece ar însemna o 
simetrie între fazele de expansiune și de contracție. 

Totuși, ea nu poate fi adoptată singură, independent 
de celelalte idei despre univers. Problema e: Este expli- 
cată de condiţia „fără limită“, sau nu este corespunză- 
toare cu această condiție? Așa cum am spus, am crezut 
la început că într-adevăr condiţia „fără limită“ înseam- 
nă că dezordinea ar scădea în faza de contracție. Am 
fost indus în eroare în parte de analogia cu suprafața 
pămîntului. Dacă se consideră că începutul universului 
corespunde cu Polul Nord, atunci sfârșitul universului 
trebuie să fie asemănător cu începutul, exact cum Polul 
Sud este similar cu Polul Nord. Totuși Polul Nord și 
Polul Sud corespund începutului și sfârșitului univer- 
sului în timpul imaginar. Începutul și sfîrșitul în timp 
real pot diferi foarte mult. Am mai fost indus în eroare 
de analiza pe care am făcut-o pe un model simplu al 
universului în care faza de colaps era ca inversarea tim- 
pului fazei de expansiune. Totuși, un coleg de-al meu, 
Don Page, de la Penn State University, a arătat că con- 
diţia „fără limită“ nu cere în mod necesar ca faza de 
contracție să fie inversarea în timp a fazei de expan- 
siune. În plus, unul dintre studenţii mei, Raymond Laf- 
lamme, a descoperit că, într-un model puțin mai 
complicat, colapsul universului era foarte diferit de 
expansiune. Mi-am dat seama că făcusem o greșeală: 
condiţia „fără limită“ însemna că dezordinea ar con- 
tinua, de fapt, să crească în timpul contracției. Sensurile 
termodinamic și psihologic al timpului nu s-ar inversa 
cînd universul ar începe să se contracte din nou sau 
în interiorul găurilor negre. 

Ce-aţi face cînd v-aţi da seama că ați făcut o greșeală 
ca aceasta? Unele persoane nu admit niciodată că au 
greșit și continuă să găsească argumente noi, și adesea 
necorespunzătoare pentru a-și susține cauza — așa cum 
a făcut Eddington cînd s-a opus teoriei găurilor negre. 
Alții pretind că nu au susținut niciodată părerea greșită 
sau, dacă au făcut-o, a fost numai pentru a arăta cât 
este de necorespunzătoare. Mie mi se pare mult mai 

bine și mai clar dacă admiteţi într-o publicaţie că aţi 
greșit. Un exemplu bun în acest sens a fost Einstein, 
care a numit constanta cosmologică, pe care a intro- 
dus-o cînd încerca să elaboreze un model static al uni- 
versului, cea mai mare greșeală a vieții sale. 
Întorcîndu-ne la sensul timpului, rămîne întrebarea: 
De ce observăm că sensurile termodinamic și cosmo- 
logic sînt îndreptate în aceeași direcție? Sau, cu alte 
cuvinte, de ce dezordinea crește în aceeași direcţie a 
timpului cu aceea în care se extinde universul? Dacă 
se crede că universul se va extinde și apoi se va con- 
tracta din nou, așa cum pare să implice propunerea 
„fără limită“, aceasta devine o problemă; de ce trebuie 
să fim în faza de expansiune și nu în faza de contracție? 
Se poate răspunde la aceasta pe baza principiului 
antropic slab. Condiţiile în faza de contracție nu ar fi 
adecvate pentru existenţa ființelor inteligente care ar 
putea pune întrebarea: De ce dezordinea crește în ace- 
eași direcție a timpului în care se extinde universul? 
Inflaţia din etapele timpurii ale universului, pe care o 
prezice propunerea „fără limite“, înseamnă că uni- 
versul trebuie să se extindă cu o rată foarte apropiată 
de cea critică la care el tocmai evită să sufere din nou 
un colaps, și astfel nu va suferi un colaps încă foarte 
mult timp. Pînă atunci toate stelele vor fi ars și pro- 
tonii și neutronii din ele se vor fi dezintegrat probabil 
în particule ușoare și radiații. Universul ar fi într-o stare 
de dezordine completă. Nu ar mai exista un sens ter- 
modinamic puternic al timpului. Dezordinea nu ar pu- 
tea să crească mult deoarece universul ar fi deja într-o 
stare de dezordine aproape completă. Totuși, pentru 
ca viaţa inteligentă să funcționeze este necesar un sens 
termodinamic puternic. Pentru a supravieţui, ființele 
umane trebuie să consume hrană, care este o formă 
ordonată de energie, și o transformă în căldură, care 
este o formă dezordonată de energie. Astfel, viața 
inteligentă nu ar putea exista în faza de contracție a 

universului. Aceasta explică de ce observăm că sen- 
surile termodinamice și cosmologice ale timpului sînt 
îndreptate în aceeași direcție. Nu aceasta face ca expan- 
siunea universului să determine creșterea dezordinii. 
Mai degrabă, condiția „fără limită“ determină creșterea 
dezordinii și condiţiile adecvate pentru viaţa inteligentă 
numai în faza de expansiune. 

Pentru a rezuma, legile științei nu fac distincție 
între direcţiile înainte și înapoi ale timpului. Totuși, 
există cel puțin trei sensuri ale timpului care diferen- 
țiază trecutul de viitor. Ele sînt sensul termodinamic, 
direcția timpului în care dezordinea crește; sensul psi- 
hologic, direcția timpului în care ne amintim trecutul 
și nu viitorul; și sensul cosmologic, direcția timpului 
în care universul se extinde, nu se contractă. Am arătat 
că sensul psihologic este esenţial același cu sensul ter- 
modinamic, astfel că cele două sînt îndreptate întot- 
deauna în aceeași direcție. Propunerea „fără limite“ 
pentru univers prezice existența unui sens termodi- 
namic al timpului bine definit, deoarece universul tre- 
buie să înceapă într-o stare omogenă și ordonată. lar 
motivul pentru care noi observăm că sensul termodi- 
namic concordă cu sensul cosmologic este că ființele 
inteligente pot exista numai în faza de expansiune. Faza 
de contracție va fi necorespunzătoare deoarece nu are 
un sens termodinamic puternic al timpului. 

Progresul rasei umane în înțelegerea universului a 
stabilit un colţ mic de ordine într-un univers din ce în 
ce mai dezordonat. Dacă vă amintiţi fiecare cuvînt din 
această carte, memoria dumneavoastră a înregistrat 
cam două milioane de elemente de informații; ordinea 
din creierul dumneavoastră a crescut cu circa două mili- 
oane de unități. Totuși, în timp ce ați citit cartea, ați 
transformat cel puţin o mie de calorii de energie ordo- 
nată, sub formă de hrană, în energie dezordonată, sub 
formă de căldură pe care aţi cedat-o aerului din jur 

prin conversație și transpirație. Aceasta va mări dezor- 
dinea universului cu circa douăzeci de milioane de mili- 
oane de milioane de ori mai mult decît creșterea ordinii 
din creierul dumneavoastră — și aceasta dacă vă 
amintiți totul din această carte. În capitolul următor 
voi încerca să măresc și mai mult ordinea acestei zone 
explicînd modul în care se încearcă combinarea teori- 
ilor parţiale pe care le-am descris, astfel încât să formeze 
o teorie unificată care ar acoperi totul în univers. 


10 
Unificarea fizicii 


Așa cum am explicat în capitolul 1, ar fi foarte 
greu să se construiască o teorie complet unificată pen- 
tru tot ce există în univers. În schimb, am progresat 
elaborînd teorii parțiale care descriu un domeniu limi- 
tat de fenomene și neglijează alte efecte sau le aproxi- 
mează prin anumite numere. (De exemplu, chimia ne 
permite să calculăm interacţiile atomilor, fără a 
cunoaște structura internă a nucleului atomului.) În 
cele din urmă însă, se speră găsirea unei teorii unifi- 
cate, consistente, complete care ar include ca aproxi- 
matii toate aceste teorii parţiale și care nu are nevoie 
să fie ajustată pentru a se potrivi cu faptele, prin ale- 
gerea unor valori arbitrare în cadrul teoriei. Căutarea 
unei teorii de acest fel se numește „unificarea fizicii“. 
Einstein și-a petrecut majoritatea ultimilor ani căutînd 
fără succes o teorie unificată, dar nu era încă timpul: 
existau teorii parțiale pentru gravitație și forța elec- 
tromagnetică, dar se știa foarte puțin despre forțele 
nucleare. În plus, Einstein refuza să creadă în realitatea 
mecanicii cuantice, în ciuda rolului important pe care 
l-a jucat în dezvoltarea sa. Și totuși, se pare că prin- 
cipiul de incertitudine este o caracteristică fundamen- 
tală a universului în care trăim. Prin urmare, o teorie 
unificată reușită trebuie să conţină acest principiu. 

Așa cum voi arăta, perspectivele găsirii unei astfel 
de teorii par a fi mult mai bune acum deoarece știm 
mult mai multe despre univers. Dar trebuie să nu fim 
prea încrezători — am mai avut speranţe false! La 
începutul acestui secol, de exemplu, s-a crezut că totul 

putea fi explicat în funcţie de proprietățile materiei con- 
tinue, cum sînt elasticitatea și conducțţia căldurii. 
Descoperirea structurii atomice și a principiului de 
incertitudine a pus categoric capăt acestei idei. Apoi, 
în 1928, fizicianul laureat al premiului Nobel, Max Born, 
a spus unui grup de vizitatori ai Universităţii Gâttin- 
gen: „Fizica, așa cum o cunoaștem astăzi, va fi depășită 
peste șase luni.“ Încrederea sa se baza pe descoperirea 
recentă de către Dirac a ecuației care guverna electronul. 
Se credea că o ecuaţie similară ar guverna protonul, 
care era cealaltă particulă cunoscută în acel moment, 
ceea ce ar fi fost sfîrșitul fizicii teoretice. Totuși, 
descoperirea neutronilor și a forțelor nucleare a con- 
trazis și această părere. Spunînd aceasta, eu tot cred 
că există motive să sperăm că ne aflăm aproape de ca- 
pătul căutării legilor finale ale naturii. 

În capitolele anterioare am descris relativitatea 
generalizată, teoria parțială a gravitației și teoriile par- 
tiale care guvernează interacţiile tari, interacțiile slabe 
și forțele electromagnetice. Ultimele trei se pot com- 
bina în așa-numitele mari teorii unificate, sau MTU, 
care nu sînt foarte satisfăcătoare deoarece nu includ 
gravitația și deoarece ele conțin mai multe mărimi 
cum sînt masele relative ale diferitelor particule, care 
nu pot fi prezise de teorie, ci a trebuit să fie alese astfel 
încît să se potrivească observațiilor. Principala difi- 
cultate în găsirea unei teorii care unește gravitația cu 
celelalte forțe este că relativitatea generalizată este o 
teorie „clasică“; adică ea nu conţine principiul de incer- 
titudine din mecanica cuantică. Pe de altă parte, cele- 
lalte teorii parţiale depind în mod esenţial de mecanica 
cuantică. Prin urmare, un prim pas necesar este de a 
combina relativitatea generalizată cu principiul de 
incertitudine. Așa cum am văzut, acesta poate avea 
consecințe remarcabile cum sînt faptul că găurile negre 
nu sînt negre și universul nu are singularități, ci este 
complet independent și fără limite. Problema este, așa 
cum am explicat în capitolul 7, că principiul de incer- 

titudine înseamnă că și spaţiul „gol“ este plin cu 
perechi de particule și antiparticule virtuale. Aceste 
perechi ar avea o cantitate infinită de energie și deci, 
conform faimoasei ecuaţii a lui Einstein, E = me, ele 
ar avea o masă infinită. Atracția lor gravitațională ar 
curba universul către o dimensiune infinit mică. 

Infinități similare, aparent absurde, se produc în 
celelalte teorii parţiale, dar în toate aceste cazuri in- 
finităţile pot fi anulate de un proces numit renorma- 
lizare. Aceasta implică anularea infinităților prin 
introducerea altor infinităţi. Deși această tehnică este 
cam dubioasă din punct de vedere matematic, ea pare 
să fie bună în practică și a fost utilizată în aceste teorii 
pentru a face preziceri care concordă cu observaţiile 
cu un grad de precizie extraordinar. Renormalizarea, 
însă, are un neajuns serios din punctul de vedere al 
încercării de a găsi o teorie completă, deoarece ea în- 
seamnă că valorile reale ale maselor și intensităților 
forțelor nu pot fi prezise din teorie, ci trebuie să fie 
alese astfel încît să se potrivească observațiilor. 

În încercarea de a îngloba principiul de incertitu- 
dine în relativitatea generalizată, există numai două 
mărimi care pot fi ajustate: intensitatea gravitației și 
valoarea constantei cosmologice. Prin urmare, există 
o teorie care pare să prezică faptul că anumite mărimi 
cum este curbura spațiu-timpului sînt într-adevăr infi- 
nite și totuși aceste mărimi se pot observa și măsura 
ca fiind perfect finite! Această problemă care apare la 
combinarea relativităţii generalizate și principiului de 
incertitudine a fost bănuită de câtva timp, dar a fost 
în final confirmată de calcule detaliate în 1972. Patru 
ani mai tîrziu a fost sugerată o soluţie posibilă, numită 
„supergravitație“. Ideea era de a combina particula de 
spin 2 numită graviton, care poartă forța gravitațională, 
cu anumite particule noi de spin 3/2, 1, 1/2 și 0. 
Într-un fel, toate aceste particule ar putea fi conside- 
rate ca aspecte diferite ale aceleiași „superparticule“, 
unificînd astfel particulele de materie de spin 1/2 și 


180 


3/2 cu particulele purtătoare de forță de spin 0, 1 și 
2. Perechile particulă /antiparticulă virtuale de spin 1/2 
și 3/2 ar avea energie negativă și ar tinde, deci, să 
anuleze energia pozitivă a perechilor virtuale de spin 
2, 1 și 0. Aceasta ar determina anularea multor infinități 
posibile, dar se suspecta că ar mai rămîne unele in- 
finități. Totuși, calculele necesare pentru a afla dacă 
există sau nu infinități rămase erau atît de lungi și grele 
încît nimeni nu era pregătit să le efectueze. Chiar cu 
un computer, s-a calculat că ar fi necesari cel puţin patru 
ani și ar exista mari șanse de a face cel puţin o greșeală, 
dacă nu mai multe. Astfel, răspunsul corect s-ar cu- 
noaște numai dacă altcineva ar repeta calculul și ar 
obţine același răspuns, iar acest lucru nu pare foarte 
probabil! 

În ciuda acestor probleme și a faptului că particu- 
lele din teoria supergravitaţiei nu par să se potrivească 
cu particulele observate, majoritatea oamenilor de 
știință credeau că supergravitaţia era probabil răspun- 
sul corect la problema unificării fizicii. Părea modul 
cel mai bun de unificare a gravitației cu celelalte forțe. 
Totuși, în 1984, a avut loc o schimbare remarcabilă de 
opinie în favoarea a ceea ce se numește teoriile corzilor 
(String Theories). În aceste teorii obiectele de bază nu 
sînt particulele, care ocupă un singur punct în spaţiu, 
ci corpuri care au lungime dar nu au altă dimensiune, 
ca o bucată de coardă infinit de subţire. Aceste corzi 
pot avea capete (așa-numitele corzi deschise) sau pot 
fi unite cu ele însele în bucle închise (corzi închise) (fig. 
10.1 și fig. 10.2). O particulă ocupă un punct în spațiu 
în fiecare moment. Astfel, istoria sa în spațiu-timp 
poate fi prezentată printr-o linie („linia de univers“). 
Pe de altă parte, o coardă ocupă o linie în spaţiu în 
fiecare moment. Astfel, istoria sa în spațiu-timp este 
o suprafață bi-dimensională numită „suprafață de 
univers“. (Orice punct de pe această suprafaţă de uni- 
vers poate fi descris de două numere: unul care speci- 
fică timpul și celălalt poziția punctului de pe coardă.) 

Suprafața de univers a unei corzi deschise este o bandă; 
marginile sale reprezintă traiectoriile în spațiu-timp ale 
capetelor corzii (fig. 10.1). Suprafaţa de univers a unei 
corzi închise este un cilindru sau un tub (fig. 10.2); o 
secțiune în tub este un cerc, care reprezintă poziția 
corzii într-un anumit moment. 

Două bucăţi de coardă se pot uni formînd o sin- 
gură coardă; în cazul corzilor deschise ele se unesc pur 
și simplu la capete (fig. 10.3), în timp ce în cazul cor- 
zilor închise ele sînt ca două picioare care se unesc pe 
o pereche de pantaloni (fig. 10.4). În mod asemănător, 
o singură bucată de coardă se poate împărți în două 
corzi. În teoria corzilor, ceea ce înainte erau conside- 
rate particule acum sînt imaginate ca unde care se 
propagă de-a lungul corzii, ca undele de pe coarda 
vibrantă a unui zmeu. Emisia sau absorbţia unei par- 

ticule de către alta corespunde divizării sau unirii 
corzilor. De exemplu, forța gravitațională a soarelui 
asupra pămîntului a fost imaginată în teoria particu- 
lelor ca fiind cauzată de emiterea unui graviton de o 
particulă din soare și absorbţia sa de o particulă de pe 
pămînt (fig. 10.5). În teoria corzilor acest proces cores- 
punde unui tub sau unei conducte de forma H (fig. 
10.6) (într-un fel teoria corzilor este ca o lucrare de insta- 
laţii). Cele două laturi verticale ale H-ului corespund 
particulelor din soare și din pămînt și bara orizontală 
corespunde gravitonului care se deplasează între ele. 

Teoria corzilor are o istorie curioasă. Ea a fost inven- 
tată inițial la sfîrșitul anilor 1960 în încercarea de a găsi 
o teorie care să descrie interacţia tare. Ideea era că par- 
ticule ca protonul și neutronul ar putea fi considerate 
ca undele dintr-o coardă. Interacţiile tari dintre par- 
ticule ar corespunde bucăţilor de coardă care trec prin 
celelalte bucăţi de coardă, ca în pînza unui păianjen. 
Pentru ca această teorie să dea valoarea observată a 
interacției tari între particule, corzile trebuie să fie ca 
benzile de cauciuc cu un efort de întindere de circa 
zece tone. 

În 1974 Joël Scherk de la Paris și John Schwarz de 
la Institutul de Tehnologie din California au publicat 
o lucrare în care au arătat că teoria corzilor ar putea 
descrie forța gravitațională, dar numai dacă tensiunea 
în coardă ar fi mult mai mare, de circa o mie de mili- 
oane de milioane de milioane de milioane de milioane 
de milioane de tone (1 urmat de treizeci și nouă de 
zerouri). Prezicerile teoriei corzilor ar fi exact aceleași 
cu cele ale relativităţii generalizate la scări de lungime 
normale, dar ele ar diferi la distanţe foarte mici, mai 
mici decît o mie de milioane de milioane de milioane 
de milioane de milionimi dintr-un centimetru (un cen- 
timetru împărţit la 1 urmat de treizeci și trei de zero- 
uri). Lucrării lor nu i s-a acordat însă prea mare atenţie 
deoarece chiar atunci majoritatea oamenilor de știință 
abandonaseră teoria iniţială a corzilor pentru interacția 

tare, în favoarea teoriei bazate pe quarci și gluoni, ca- 
re părea să se potrivească mult mai bine cu observaţiile. 
Scherk a murit în împrejurări tragice (el suferea de dia- 
bet și a intrat în comă într-un moment cînd nu era 
nimeni în preajmă să-i facă o injecție cu insulină). Ast- 
fel Schwarz a rămas singurul susținător ale teoriei cor- 
zilor, dar acum cu o valoare mult mai mare propusă 
pentru tensiunea în coardă. 

În 1984, interesul față de corzi a înviat brusc, aparent 
din două motive. Unul era că oamenii nu progresaseră 
prea mult pentru a arăta că supergravitaţia era finită 

sau că ea ar putea explica tipurile de particule pe care 
le observăm. Celălalt era publicarea lucrării lui John 
Schwarz și Mike Green de la Queen Mary College, 
Londra, care arăta că teoria corzilor putea explica exis- 
tența particulelor care aveau rotaţie intrinsecă spre 
stînga, la fel cu unele particule pe care le observăm. 
Indiferent care au fost motivele, curînd un mare număr 
de persoane au început să lucreze la teoria corzilor și 
a fost elaborată o nouă versiune, așa-numita coardă 
heterotică, ce părea că ar putea să explice tipurile de 
particule pe care le observăm. 

Și teoria corzilor conduce la infinităţi, dar se crede 
că ele se vor anula toate în versiuni cum este coarda 
heterotică (deși acest lucru nu este încă sigur). Teoriile 
corzilor însă au o problemă mai mare: ele par să cores- 
pundă numai dacă spațiu-timpul are zece sau douăzeci 
și șase de dimensiuni, în loc de cele patru obișnuite! 
Desigur, dimensiunile suplimentare ale spaţiu-tim- 
pului reprezintă ceva obișnuit în literatura științi- 
fico-fantastică; într-adevăr, ele sînt aproape o necesitate, 
deoarece altfel faptul că relativitatea implică imposibili- 
tatea de a călători mai repede decît lumina înseamnă 
că deplasarea între stele și galaxii ar dura prea mult. 
Ideea literaturii științifico-fantastice este că ar putea fi 
posibil să o iei pe scurtătură printr-o dimensiune mai 
mare. Acest lucru se poate ilustra astfel: Imaginaţi-vă 
că spațiul în care trăim are numai două dimensiuni și 
este curbat ca suprafața unui inel sau tor (fig. 10.7). 
Dacă aţi fi pe o parte interioară a inelului și ați dori 
să ajungeţi într-un punct de pe cealaltă parte ar trebui 
să mergeţi de jur împrejur pe partea interioară a 
inelului. Totuși, dacă v-aţi putea deplasa în a treia di- 
mensiune, ați putea s-o luaţi de-a dreptul. 

De ce nu observăm toate aceste dimensiuni supli- 
mentare, dacă ele chiar există? De ce vedem doar trei 
dimensiuni spaţiale și una temporală? Există ipoteza 
că celelalte dimensiuni sînt curbate într-un spațiu cu 
dimensiunea foarte mică, ceva cam ca un milion de 
milioane de milioane de milioane de milionimi dintr-un 
centimetru. Aceasta este atît de mică încît pur și simplu 
nu o observăm; vedem numai o dimensiune tempo- 
rală și trei spaţiale în care spaţiu-timpul este destul de 
neted. Este ca suprafața unei portocale: dacă vă uitaţi 
de aproape, este toată curbată și încrețită, dar dacă o 
priviţi de la distanţă, nu vedeți umflăturile și pare a 
fi netedă. La fel este și cu spațiu-timpul: la scară foarte 
mică el are zece dimensiuni și este puternic curbat, dar 
la scară mai mare nu vedeţi curbura dimensiunilor su- 
plimentare. Dacă această imagine este corectă, ea 

înseamnă vești proaste pentru călătorii în spaţiu: 
dimensiunile suplimentare ar fi mult prea mici pentru 
a permite trecerea navei spaţiale. Totuși, ea ridică o 
altă problemă majoră. De ce ar trebui să fie curbate 

într-o sferă mică doar unele dimensiuni și nu toate? 
Probabil, în universul foarte timpuriu toate dimensi- 
unile ar fi fost foarte curbate. Dar ce a determinat ca 
o dimensiune temporală și trei spaţiale să se îndrepte, 
în timp ce celelalte au rămas foarte curbate? 

Un răspuns posibil este principiul antropic. Două 
dimensiuni spaţiale nu par a fi suficiente pentru a per- 
mite dezvoltarea unor ființe complicate ca noi. De 
exemplu, animalele bi-dimensionale care ar trăi pe un 
pămînt unidimensional ar trebui să se cațere unul 
peste celălalt pentru a trece unul de altul. Dacă o crea- 
tură bi-dimensională mănîncă ceva ceea ce nu poate 
digera complet, ar trebui să elimine resturile pe aceeași 
cale pe care le-a înghițit pentru că dacă ar exista o tre- 
cere prin corp, ea ar împărți creatura în două jumătăți 
separate; ființa noastră bi-dimensională s-ar desface în 
bucăți (fig. 10.8). În mod asemănător, este dificil de 
văzut cum ar arăta circulaţia sîngelui într-o creatură 
bi-dimensională. 

Ar fi și alte probleme pentru mai mult de trei 
dimensiuni spațiale. Forța gravitațională dintre două 
corpuri ar descrește mai rapid cu distanța decît o face 
în trei dimensiuni. (În trei dimensiuni, forța gravi- 
tațională scade la 1/4 dacă se dublează distanţa. În 
patru dimensiuni ea ar scade la 1/8, în cinci dimen- 
siuni la 1/16 ș.a.m.d.) Semnificația acestui fapt este că 
orbitele planetelor (cum este pămîntul) în jurul soarelui 
ar fi instabile: cea mai mică perturbaţie de la o orbită 
circulară (cum este aceea cauzată de atracția gravi- 
tațională a altor planete) ar avea ca rezultat deplasarea 
în spirală a pămîntului depărtîndu-se sau apropiin- 
du-se de soare. Noi am îngheţa sau ne-am arde. De 
fapt, aceeași comportare a gravitaţiei cu distanţa într-un 
spațiu cu mai mult de trei dimensiuni înseamnă că soa- 
rele nu ar putea să existe într-o stare stabilă în care 
presiunea echilibrează gravitația. El s-ar desface în 
bucăţi sau ar suferi un colaps formînd o gaură neagră. 
În oricare din aceste cazuri, el nu ar mai fi util ca sursă 

de căldură și lumină pentru viața de pe Pămînt. La o 
scară mai mică, forțele electrice care determină elec- 
tronii să se deplaseze pe orbite în jurul nucleului unui 
atom s-ar comporta în același fel cu forțele gravita- 
tionale. Astfel, electronii ar ieși din atom sau s-ar de- 
plasa în spirală spre nucleu. În orice caz, nu ar exista 
atomi așa cum îi știm. 

Este clar că viaţa, cel puţin așa cum o știm, poate 
exista numai în regiuni ale spaţiu-timpului în care o 
dimensiune temporală și trei dimensiuni spațiale nu 
sînt foarte mult curbate. Aceasta ar însemna că prin- 
cipiul antropic slab se poate utiliza cu condiția să se 
arate că teoria corzilor permite cel puţin existența unor 
astfel de regiuni ale universului — se pare că în- 
tr-adevăr teoria corzilor face acest lucru. Pot exista și 
alte regiuni ale universului sau ale altor universuri 
(orice ar însemna acestea) în care toate dimensiunile 
sînt foarte curbate sau în care sînt aproape întinse mai 

mult de patru dimensiuni, dar acolo nu ar exista ființe 

inteligente care să observe numerele diferite ale dimen- 

siunilor efective. 

În afară de problema numărului dimensiunilor pe 
care le are spaţiu-timpul, teoria corzilor mai are și alte 
cîteva probleme care trebuie rezolvate înainte de a fi 
aclamată ca teoria unificată finală a fizicii. Nu știm încă 
dacă toate infiniturile se anulează reciproc sau modul 
exact în care undele din corzi se leagă de tipurile de 
particule pe care le observăm. Oricum, este probabil 
că răspunsurile la aceste probleme se vor găsi în urmă- 
torii ani, și că spre sfârșitul secolului vom ști dacă teo- 
ria corzilor este într-adevăr teoria unificată mult căutată 
a fizicii. 

Dar poate exista cu adevărat o teorie unificată de 
acest fel? Sau poate alergăm după un miraj? Par să 
existe trei posibilități: 

1) Există într-adevăr o teorie unificată completă, pe care 
o vom descoperi într-o zi dacă sîntem destul de deș- 
tepti. 

2) Nu există o teorie finală a universului, ci doar o suc- 
cesiune infinită de teorii care descriu universul din 
ce în ce mai exact. 

3) Nu există o teorie a universului; evenimentele nu 
pot fi prezise decît într-o anumită măsură, ele se 
produc în mod întîmplător și arbitrar. 

Unii ar susține a treia posibilitate bazîndu-se pe fap- 
tul că dacă ar exista un set complet de legi aceasta ar 
încălca libertatea lui Dumnezeu de a-și schimba păre- 
rea și a interveni în univers. Este ca un vechi paradox: 
Poate Dumnezeu să facă o piatră atît de grea încît el 
să nu o poată ridica? Dar ideea că Dumnezeu ar putea 
dori să-și schimbe părerea este un exemplu de erezie, 
menţionat de Sf. Augustin, de a imagina pe Dumnezeu 
ca pe o fiinţă care există în timp: timpul este numai o 
proprietate a universului pe care Dumnezeu l-a creat. 
Probabil, el știa ce intenţiona atunci cînd l-a făcut! 

O dată cu apariția mecanicii cuantice, am ajuns să 
recunoaștem că evenimentele nu pot fi prezise exact, 
ci există întotdeauna un anumit grad de incertitudine. 
Dacă se dorește, se poate atribui această caracteristică 
de întîmplare intervenţiei lui Dumnezeu, dar ar fi un 
fel foarte ciudat de intervenţie: nu există vreo dovadă 
că ea are un scop. Într-adevăr, dacă ar exista, prin 
definiție ea nu ar fi întîmplătoare. În timpurile moder- 
ne, am eliminat efectiv cea de a treia posibilitate de 
mai sus redefinind scopul științei: scopul nostru este 
de a formula un set de legi care să ne permită să prezi- 
cem evenimentele numai pînă la o limită determinată 
de principiul de incertitudine. 

A doua posibilitate, că există o succesiune infinită 
de teorii din ce în ce mai rafinate, este în concordanță 
cu toată experiența noastră de pînă acum. În multe 
ocazii am mărit sensibilitatea măsurărilor noastre sau 
am făcut o nouă clasă de observaţii, numai pentru a 
descoperi noi fenomene care nu erau prezise de teoria 
existentă și pentru a le explica a trebuit să dezvoltăm 
o teorie și mai avansată. Prin urmare, nu ar fi foarte 
surprinzător dacă generația actuală de mari teorii uni- 
ficate ar greși pretinzînd că nu se va întîmpla nimic 
nou esențial între energia de unificare electroslabă de 
circa 100 GeV și energia marii unificări de circa o mie 
de milioane de milioane de GeV. Ne putem aștepta 
într-adevăr să găsim cîteva straturi noi de structură, 
mai fundamentale decît quarcii și electronii pe care îi 
considerăm acum particule „elementare“. 

Totuși, se pare că gravitația poate da o limită acestui 
șir de „cutii în cutii“. Dacă există o particulă cu energia 
peste ceea ce se numește energia Planck, zece milioane 
de milioane de milioane de GeV (1 urmat de nouăspre- 
zece zerouri), masa sa ar fi atît de concentrată încît s-ar 
desprinde singură de restul universului și ar forma o 
gaură neagră mică. Astfel, se pare că șirul de teorii din 

ce în ce mai rafinate trebuie să aibă o limită pe măsură 
ce trecem la energii din ce în ce mai înalte; astfel că ar 
trebui să existe o teorie finală a universului. Desigur, 
energia Planck reprezintă un drum lung de la energiile 
în jur de o sută de GeV, valoarea cea mai mare pe care 
o putem produce în laborator în prezent. Nu vom 
putea sări această distanţă cu acceleratoarele de par- 
ticule din viitorul previzibil! Totuși, etapele foarte tim- 
purii ale universului reprezintă un loc unde trebuie 
să se fi produs aceste energii. Cred că există o șansă 
bună ca studiul universului timpuriu și cerințele con- 
sistenței matematice să ne conducă la o teorie unifi- 
cată completă în timpul vieții unora dintre noi care 
trăim astăzi, presupunînd întotdeauna că nu ne dis- 
trugem mai înainte. 

Ce ar însemna dacă am descoperi într-adevăr teoria 
finală a universului? Așa cum am explicat în capitolul 
1 nu am fi niciodată destul de siguri că am găsit cu 
adevărat teoria corectă, deoarece teoriile nu pot fi 
dovedite. Dar dacă teoria este consistentă matematic 
și face întotdeauna preziceri care concordă cu obser- 
vaţiile, putem avea încredere că ea este cea corectă. Ea 
ar duce la sfîrșit un capitol lung și glorios din istoria 
luptei intelectuale a umanităţii de a înțelege universul. 
Dar ea ar revoluţiona, de asemenea, înțelegerea de către 
persoanele obișnuite a legilor care guvernează uni- 
versul. În timpul lui Newton era posibil ca o persoană 
educată să stăpînească întreaga cunoaștere umană, cel 
puţin în linii mari. Dar de atunci, viteza dezvoltării 
științei a făcut acest lucru imposibil. Deoarece teoriile 
se schimbă întotdeauna pentru a explica noile obser- 
vaţii, ele nu sînt niciodată corect sistematizate sau 
simplificate astfel încît să poată fi înțelese de oamenii 
obișnuiți. Trebuie să fiți specialist, și chiar și atunci 
puteţi spera să aveți numai o stăpînire corectă a unei 
părți mici din teoriile științifice. În plus, rata progre- 

sului este atît de rapidă încât ceea ce se învaţă la școală 
sau la universitate este întotdeauna puțin depășit. 
Doar puţini oameni pot ţine pasul cu avansul rapid 
al frontierelor cunoașterii și ei trebuie să îi dedice tot 
timpul și să se specializeze într-o problemă restrînsă. 
Restul populaţiei are prea puţină idee despre progre- 
sele făcute sau despre interesul pe care ele îl generează. 
Acum șaptezeci de ani, dacă îl credem pe Eddington, 
numai două persoane înțelegeau teoria generală a re- 
lativităţii. Astăzi, zeci de mii de absolvenţi de univer- 
sitate o înțeleg și multe milioane de oameni cunosc cel 
puţin ideea. Dacă s-ar descoperi o teorie unificată 
completă, ar fi doar o chestiune de timp înainte de a 
fi sistematizată și simplificată în același fel și predată 
în școli, cel puţin în linii mari. Atunci am putea avea 
o oarecare înţelegere a legilor care guvernează uni- 
versul și sînt răspunzătoare de existența noastră. 
Chiar dacă descoperim o teorie unificată completă 
nu înseamnă că am putea să prezicem evenimentele 
în general, din două motive. Primul este limitarea pe 
care o impune principiul de incertitudine din mecanica 
cuantică asupra puterilor noastre de prezicere. Nu 
putem face nimic pentru a ocoli aceasta. În practică 
însă această primă limitare este mai puțin restrictivă 
decît a doua. Ea provine din faptul că nu putem rezolva 
exact ecuațiile teoriei, cu excepția unor situaţii foarte 
simple. (Nu putem rezolva exact nici măcar problema 
mișcării a trei corpuri în teoria gravitaţiei a lui Newton 
și dificultatea crește cu numărul de corpuri și complexi- 
tatea teoriei.) Cunoaștem deja legile care guvernează 
comportarea materiei în toate condiţiile cu excepția 
celor extreme. În special, cunoaștem legile de bază care 
stau la baza chimiei și biologiei. Și totuși nu am redus 
aceste subiecte la stadiul de probleme rezolvate; pînă 
acum, nu am avut mare succes în prezicerea compor- 
tamentului uman din ecuaţiile matematice! Astfel, 

chiar dacă găsim un set complet de legi fundamenta- 
le, ar mai trebui ani de activitate intelectuală susținută 
pentru a elabora metode mai bune de aproximare, 
încât să putem face preziceri utile ale rezultatelor proba- 
bile ale unor situaţii complicate și realiste. O teorie uni- 
ficată completă, consistentă, reprezintă numai primul 
pas: scopul nostru este înțelegerea completă a eveni- 
mentelor din jurul nostru și a propriei noastre exis- 
tente. 


11 
Concluzii 


Ne găsim într-o lume uimitoare. Dorim să găsim 
un sens pentru ceea ce vedem în jurul nostru și între- 
băm: Care este natura universului? Care este locul 
nostru în univers și de unde a apărut el? De ce este 
așa cum este? 

Pentru a încerca să răspundem la aceste întrebări 
adoptăm unele „imagini ale universului“. Teoria super- 
corzilor este la fel ca un turn infinit de broaște țestoase 
care susțin pămîntul plat. Ambele sînt teorii ale uni- 
versului deși prima este mult mai matematică și mai 
precisă decît ultima. Pentru nici una nu există dovezi 
experimentale: nimeni nu a văzut o broască țestoasă 
gigantică ce duce pămîntul în spate, dar nici nu a 
văzut o supercoardă. Totuși, teoria broaștelor țestoase 
nu este o teorie științifică bună deoarece prezice că 
oamenii pot cădea de pe marginea lumii. Acest lucru 
nu este în concordanţă cu experimentul, în afară de 
cazul persoanelor care se presupune că au dispărut în 
Triunghiul Bermudelor! 

Primele încercări teoretice de a descrie și explica 
universul conțineau ideea că evenimentele și feno- 
menele naturale erau controlate de spirite cu emoții 
umane, care acționau într-o manieră foarte umană și 
imprevizibilă. Aceste spirite locuiau în lucrurile natu- 
rale, cum sînt rîurile și munții, inclusiv pe corpuri 
cerești, ca soarele și luna. Ele trebuiau îmbunate și tre- 
buia cerută bunăvoința lor pentru a se asigura fertili- 
tatea solului și trecerea anotimpurilor. Treptat însă 
trebuie să se fi observat că existau anumite regularități: 

soarele răsărea întotdeauna la est și apunea la vest, 
indiferent dacă se făceau sacrificii zeului soare. În 
plus, soarele, luna și planetele urmau pe cer traiectorii 
precise, care puteau fi prezise cu o precizie considera- 
bilă. Soarele și luna puteau încă să fie zei, dar erau zei 
care ascultau de legi stricte, aparent fără excepții, dacă 
nu se ține cont de povești de felul celei în care Iosua 
a oprit soarele. 

La început, aceste regularități și legi erau evidente 
numai în astronomie și în alte cîteva științe. Totuși, pe 
măsură ce civilizaţia a evoluat și în special în ultimii 
300 de ani, au fost descoperite din ce în ce mai multe 
regularități și legi. Succesul acestor legi l-a condus pe 
Laplace la începutul secolului al nouăsprezecelea să 
postuleze determinismul științific, adică el a sugerat 
că ar exista un set de legi care ar determina precis 
evoluția universului, dacă se cunoaște configurația sa 
la un moment dat. 

Determinismul lui Laplace era incomplet în două 
moduri. El nu spunea cum trebuie alese legile și nu 
preciza configuraţia inițială a universului. Acestea 
erau lăsate lui Dumnezeu. Dumnezeu ar alege modul 
în care a început universul și legile pe care le respectă 
acesta, dar el nu ar interveni în univers o dată cea 
fost pornit. De fapt, Dumnezeu era limitat la zonele 
pe care știința secolului nouăsprezece nu le înțelegea. 

Știm acum că speranțele lui Laplace privind deter- 
minismul nu pot fi realizate, cel puţin așa cum le-a 
crezut el. Principiul de incertitudine din mecanica 
cuantică implică faptul că anumite perechi de mărimi, 
cum sînt poziția și viteza unei particule, nu pot fi 
ambele prezise precis. 

Mecanica cuantică tratează această situaţie printr-o 
clasă de teorii cuantice în care particulele nu au pozi- 
ţii și viteze bine definite, ci sînt reprezentate de o un- 
dă. Aceste teorii cuantice sînt deterministe în sensul 
că dau legi pentru evoluția undei în timp. Astfel, dacă 
se cunoaște unda la un moment dat, ea poate fi calcu- 

lată în orice alt moment. Elementul imprevizibil, întîm- 
plător apare numai atunci cînd încercăm să interpretăm 
unda în funcție de poziţiile și vitezele particulelor. 
Dar poate că este greșeala noastră: poate nu există pozi- 
ţii și viteze ale particulelor, ci numai unde. lar noi doar 
încercăm să potrivim undele la ideile noastre precon- 
cepute despre poziții și viteze. Nepotrivirea care rezultă 
este cauza aparentei lipse de predictibilitate. 

De fapt, am redefinit sarcina științei ca fiind des- 
coperirea legilor care ne vor permite să prezicem eve- 
nimente pînă la limita stabilită de principiul de 
incertitudine. Rămîne însă întrebarea: Cum sau de ce 
au fost alese legile și starea inițială a universului? 

În cartea de față am pus un accent deosebit pe 
legile care guvernează gravitația, deoarece gravitația 
determină structura la scară mare a universului, chiar 
dacă este cea mai slabă dintre cele patru categorii de 
forțe. Legile gravitaţiei erau incompatibile cu părerea 
menţinută pînă destul de recent că universul nu se 
schimbă cu timpul: faptul că gravitația este întot- 
deauna o forţă de atracţie înseamnă că universul tre- 
buie să se extindă sau să se contracte. Conform teoriei 
generale a relativităţii, trebuie să fi existat în trecut o 
stare de densitate infinită, Big Bang-ul, care ar fi fost 
un început efectiv al timpului. În mod asemănător, dacă 
întregul univers suferea din nou un colaps, trebuie să 
existe o altă stare de densitate infinită în viitor, Big 
Crunch, care ar reprezenta un sfîrșit al timpului. Chiar 
dacă întregul univers nu suferă un nou colaps, ar 
exista singularități în regiuni localizate care ar suferi 
colapsul formînd găurile negre. Aceste singularități ar 
reprezenta un sfârșit al timpului pentru orice cade în 
gaura neagră. La Big Bang și la alte singularități, toate 
legile ar fi încetat să funcţioneze, astfel că Dumnezeu 
ar fi avut deplina libertate de a alege ce s-a întîmplat 
și modul în care începea universul. 

Atunci cînd combinăm mecanica cuantică cu teoria 
relativității, se pare că apare o nouă posibilitate care 

nu exista înainte: ca spaţiul și timpul să formeze 
împreună un spațiu cvadri-dimensional, finit, fără sin- 
gularități sau limite, ca suprafaţa pămîntului, dar cu 
mai multe dimensiuni. Se pare că această idee ar putea 
explica multe dintre caracteristicile observate ale uni- 
versului, cum sînt omogenitatea sa la scară mare și aba- 
terile de la omogenitate la scară mică, ca galaxiile, 
stelele și chiar ființele umane. Ea ar putea chiar să 
explice sensul timpului pe care îl observăm. Dar, dacă 
universul este complet independent, fără singularități 
sau limite și descris complet de o teorie unificată, 
aceasta are implicaţii profunde pentru rolul de Creator 
al lui Dumnezeu. 

Einstein a pus odată întrebarea: „Cît de mult a 
avut Dumnezeu de ales cînd a construit universul?“ 
Dacă ipoteza „fără limite“ este corectă, el nu a avut 
deloc libertatea de a alege condiţiile inițiale. Totuși, el 
ar fi avut încă libertatea de a alege legile de care ascultă 
universul. Aceasta însă poate să nu fi fost chiar o 
alegere; poate exista doar una, sau un număr mic de 
teorii unificate complete, cum este teoria corzilor hete- 
rotice, care sînt independente și permit existența unor 
structuri complicate cum sînt ființele umane care pot 
cerceta legile universului și care pot pune întrebări 
privind natura lui Dumnezeu. 

Chiar dacă există o singură teorie unificată posibi- 
lă, ea este doar un set de reguli și ecuații. Ce este ceea 
ce animă ecuaţiile și le face să descrie universul? Abor- 
darea obișnuită a științei construcției unui model mate- 
matic nu poate răspunde la întrebări de genul: de ce 
trebuie să existe un univers pe care să-l descrie mo- 
delul? De ce există universul? Teoria unificată este atât 
de restrictivă încât determină propria lui existență? Sau 
el a avut nevoie de un creator și dacă da, a avut aces- 
ta un efect asupra universului? Și cine l-a creat pe el? 

Pînă acum majoritatea oamenilor de știință au fost 
prea ocupați cu elaborarea noilor teorii care descriu 
ce este universul, pentru a pune întrebarea de ce. Pe 

de altă parte, oamenii a căror treabă este să întrebe de 
ce, filozofii, nu au putut ține pasul cu progresul teori- 
ilor științifice. În secolul al optsprezecelea, filozofii 
considerau întreaga cunoaștere umană, inclusiv știința, 
ca fiind domeniul lor și discutau întrebări ca: A avut 
universul un început? Totuși, în secolele al nouăspre- 
zecelea și al douăzecilea, știința a devenit prea tehnică 
și matematică pentru filozofi, sau pentru oricine alt- 
cineva cu excepția cîtorva specialiști. Filozofii au redus 
atît de mult obiectul cercetărilor lor, încît Wittgenstein, 
cel mai faimos filozof al acestui secol, a spus: „Singura 
sarcină rămasă filozofiei este analiza limbajului.“ Ce 
decădere de la marea tradiţie a filozofiei de la Aristotel 
la Kant! 

Totuși, dacă descoperim într-adevăr o teorie com- 
pletă, ea trebuie să poată fi înțeleasă în mare, cu timpul, 
în principiu de oricine, nu numai de cîțiva oameni de 
știință. Atunci noi toţi: filozofi, oameni de știință și 
oameni obișnuiți, ar trebui să putem lua parte la dis- 
cutarea problemei: de ce existăm noi și universul. Dacă 
găsim răspuns la această întrebare, el ar reprezenta tri- 
umful final al rațiunii umane — pentru că atunci am 
cunoaște gîndirea lui Dumnezeu. 


Albert Einstein 


Legătura lui Einstein cu politica bombei nucleare 
este bine cunoscută; el a semnat faimoasa scrisoare către 
președintele Franklin Roosevelt care a convins Statele 
Unite să ia ideea în serios și s-a angajat în eforturile 
de după război de a împiedica războiul nuclear. Dar 
acestea nu au fost doar acţiuni izolate ale unui savant 
atras în lumea politicii. Viaţa lui Einstein a fost, de fapt, 
pentru a folosi propriile sale cuvinte, „împărțită între 
politică și ecuații“. 

Prima activitate politică a lui Einstein a apărut în 
timpul primului război mondial, cînd era profesor la 
Berlin. Bolnav de marea pierdere de vieți omenești pe 
care o vedea, el s-a implicat în demonstrațiile împotriva 
războiului. Faptul că susținea nesupunerea civilă și 
încuraja public persoanele care refuzau încorporarea 
l-a făcut să fie puţin iubit de colegii săi. Apoi, după 
război, și-a îndreptat eforturile spre reconciliere și îm- 
bunătăţirea relaţiilor internaţionale. Nici aceasta nu l-a 
făcut popular și curînd activitatea sa politică a făcut 
dificil pentru el să viziteze Statele Unite, chiar pentru 
a ține conferințe. 

A doua mare cauză a lui Einstein a fost sionismul. 
Deși era evreu prin naștere, Einstein a respins ideea 
publică de Dumnezeu. Totuși, conștiința existenţei 
antisemitismului atît înainte cît și în timpul primului 
război mondial l-a condus treptat la identificarea cu 
comunitatea evreiască și mai tîrziu a devenit un supor- 
ter deschis al sionismului. Din nou lipsa de popularitate 
nu l-a oprit să spună ce gîndea. Teoriile sale au fost 


201 


atacate; s-a înfiinţat chiar o organizaţie anti-Einstein. 
Un om a fost condamnat pentru că îi incita pe alții să-l 
omoare pe Einstein (și a fost amendat cu 6 dolari). Dar 
Einstein era calm; cînd a fost publicată o carte intitu- 
lată 100 de autori contra lui Einstein el a replicat „Dacă 
nu aș fi avut dreptate, unul era de ajuns!“ 

În 1933, Hitler a venit la putere. Einstein era în 
America și a declarat că nu se va întoarce în Germania. 
Atunci, în timp ce miliția nazistă îi percheziționa casa 
și îi confisca contul din bancă, un ziar din Berlin publi- 
ca titlul: „Vești bune de la Einstein — Nu se mai în- 
toarce.“ În faţa amenințării naziste, Einstein a renunţat 
la pacifism, și, în cele din urmă, temîndu-se că oamenii 
de știință germani vor construi o bombă nucleară, a 
propus ca Statele Unite să-și construiască una. Dar chiar 
înainte ca prima bombă atomică să fie detonată, el a 
atras public atenţia asupra pericolului războiului 
nuclear și a propus controlul internațional al arma- 
mentului nuclear. 

Eforturile pentru pace făcute toată viața de Einstein 
au avut puţine rezultate și i-au cîștigat puţini prieteni. 
Totuși, sprijinul său pentru cauza sionistă a fost re- 
cunoscut cum se cuvine în 1952, cînd i s-a oferit pre- 
ședinţia Israelului. El a refuzat, spunînd că se consideră 
prea naiv în politică. Dar poate că motivul său real a 
fost diferit; îl cităm din nou: „Ecuațiile sînt mult mai 
importante pentru mine, deoarece politica este pentru 
prezent, dar o ecuație este ceva pentru eternitate.“ 


Galileo Galilei 


Galilei, poate mai mult decît oricare altă persoană, 
a fost răspunzător de nașterea științei moderne. 
Renumitul său conflict cu Biserica catolică a fost impor- 
tant pentru filozofia sa, deoarece Galilei a fost unul 
dintre primii care au susținut că omul putea spera să 
înțeleagă cum funcționează lumea și, în plus, că putem 
face acest lucru observînd lumea reală. 

Galilei a crezut teoria lui Copernic (că planetele se 
mișcau pe orbite în jurul soarelui) mai devreme, dar 
el a început s-o sprijine public numai atunci cînd a găsit 
dovada necesară pentru a susține ideea. El a scris 
despre teoria lui Copernic în italiană (nu ca de obicei 
în latină), și curînd părerile sale au fost larg sprijinite 
în afara universităţilor. Aceasta a deranjat pe profe- 
sorii aristotelieni, care s-au unit împotriva lui căutînd 
să convingă Biserica catolică să interzică teoriile lui 
Copernic. 

Galilei, îngrijorat de aceasta, s-a dus la Roma pentru 
a vorbi cu autorităţile ecleziastice. El a argumentat că 
Biblia nu intenționa să ne spună ceva despre teoriile 
științifice și că se obișnuia să se presupună că acolo 
unde Biblia intra în conflict cu bunul-simţ, ea era ale- 
gorică. Dar Biserica se temea de un scandal care putea 
submina lupta sa contra protestantismului, și a luat 
măsuri represive. Ea a declarat în 1616 că teoria lui 
Copernic era „falsă și eronată“ și l-a condamnat pe 
Galilei ca niciodată să nu mai „apere sau să susțină“ 
doctrina. Galilei s-a supus. 

În 1623, un prieten de-o viață al lui Galilei a devenit 
papă. Imediat Galilei a încercat să obțină revocarea 

decretului din 1616. Nu a reușit, dar a obținut apro- 
bare să scrie o carte în care să discute ambele teorii, a 
lui Aristotel și a lui Copernic, cu două condiții: nu tre- 
buia să fie părtinitor și să ajungă la concluzia că omul 
nu poate determina cum funcționează lumea deoarece 
Dumnezeu ar putea produce aceleași efecte în moduri 
neimaginate de om, care nu poate introduce restricții 
asupra omnipotenţei lui Dumnezeu. 

Cartea Dialog privind cele două sisteme principale ale 
lumii a fost terminată și publicată în 1632, cu aprobarea 
totală a cenzorilor — și a fost considerată imediat în 
toată Europa ca o capodoperă literară și filozofică. 
Curînd, Papa, realizînd că oamenii căutau cartea ca un 
argument convingător în favoarea teoriei lui Coper- 
nic, a regretat că a permis publicarea sa. Papa a ar- 
gumentat că, deși cartea avea aprobarea oficială a 
cenzorilor, Galilei a încălcat decretul din 1616. El l-a 
adus pe Galilei înaintea Inchiziției, care l-a condamnat 
la arest la domiciliu pe viaţă și l-a condamnat să renun- 
te public la teoria lui Copernic. Pentru a doua oară, 
Galilei s-a supus. 

Galilei a rămas un catolic credincios, dar convin- 
gerea sa în independenţa științei nu s-a schimbat. Cu 
patru ani înainte de moartea sa în 1642, cînd era încă 
în stare de arest la domiciliu, manuscrisul celei de a 
doua cărți mari a sa a fost trecut peste graniţă de către 
un editor din Olanda. Această lucrare, numită Două 
științe noi a reprezentat geneza fizicii moderne, chiar 
mai mult decît sprijinul său pentru teoria lui Copernic. 


Isaac Newton 


Isaac Newton nu era un om plăcut. Relaţiile sale 
cu ceilalți academicieni erau notorii, majoritatea ultimi- 
lor ani fiind implicat în dispute încinse. În urma publi- 
cării cărții Principia Mathematica — în mod sigur cartea 
cea mai influentă care a fost scrisă în fizică — Newton 
s-a remarcat rapid. El a fost numit președinte al 
Societăţii Regale și a devenit primul om de știință care 
a fost înnobilat. 

Curînd Newton a intrat în conflict cu astronomul 
regal John Flamsteed, care mai înainte îi furnizase 
date pentru Principia — dar care acum refuza să-i dea 
lui Newton informaţiile pe care acesta le dorea. Newton 
nu accepta să fie refuzat; el s-a numit singur în corpul 
de conducere al Observatorului Regal și a încercat 
apoi să forțeze publicarea imediată a datelor. În cele 
din urmă el a aranjat ca lucrarea lui Flamsteed să fie 
luată și pregătită pentru publicare de dușmanul de 
moarte al lui Flamsteed — Edmond Halley. Dar Flam- 
steed l-a dat în judecată și în scurt timp a obținut o 
hotărîre care împiedica distribuirea lucrării furate. 
Newton s-a înfuriat și s-a răzbunat eliminînd sistema- 
tic toate referirile la Flamsteed din ediţiile ulterioare 
ale Principia. 

O dispută mult mai serioasă a avut-o cu filozoful 
german Gottfried Leibniz. Atât Leibniz cît și Newton 
au elaborat independent o ramură a matematicii, nu- 
mită calcul infinitezimal, care stă la baza celei mai mari 
părți a fizicii moderne. Deși acum știm că Newton a 
descoperit calculul infinitezimal ani de zile înaintea 

lui Leibniz, el l-a publicat mult mai tîrziu. A început 
o mare discuţie despre cine a fost primul, fiecare avînd 
propriii susținători. Este remarcabil însă că majori- 
tatea articolelor care au apărut în apărarea lui Newton 
erau inițial scrise de mîna sa — și publicate doar în 
numele prietenilor! Pe măsură ce discuţia a crescut, 
Leibniz a făcut greșeala de a apela la Societatea Regală 
pentru rezolvarea disputei. Newton, ca președinte, a 
numit un comitet „imparțial“ pentru investigații care 
era format întîmplător numai din prieteni ai lui New- 
ton! Dar nu a fost numai atît: Newton a scris apoi singur 
raportul comitetului și a determinat Societatea Regală 
să-l publice, acuzîndu-l oficial pe Leibniz de plagiat. 
Tot nesatisfăcut, el a scris o recenzie anonimă a rapor- 
tului în jurnalul Societății Regale. După moartea lui 
Leibniz se spune că Newton a declarat că a avut o mare 
satisfacție că „Leibniz și-a zdrobit inima“. 

În timpul acestor două dispute, Newton părăsise 
deja Cambridge și academia. El a dus o politică anti- 
catolică activă la Cambridge, și apoi în Parlament, și 
a fost răsplătit în cele din urmă cu postul avantajos 
de director al Monetăriei Regale. Aici și-a folosit talen- 
tele de a ataca violent într-un mod mai acceptabil din 
punct de vedere social, conducînd cu succes o cam- 
panie împotriva falsurilor, chiar trimițînd cîțiva oameni 
la spînzurătoare. 


Glosar 


accelerator de particule: O mașină care, utilizînd electro- 
magneţi, poate accelera particule încărcate aflate în 
mișcare, dîndu-le mai multă energie. 

acceleraţie: Rata cu care se schimbă viteza unui obiect. 

antiparticulă: Fiecare tip de particulă de materie are o anti- 
particulă corespunzătoare. Atunci cînd o particulă se 
ciocnește cu antiparticula sa, ele se anihilează rămînînd 
numai energie. 

atom: Unitatea de bază a materiei obișnuite, formată 
dintr-un nucleu foarte mic (care conține protoni și ne- 
utroni) înconjurată de electroni care se deplasează pe 
orbite în jurul său. 

Big Bang: Singularitatea de la începutul universului. 

Big Crunch: Singularitatea de la sfîrșitul universului. 

con de lumină: O suprafață în spațiu-timp care cuprinde 
direcțiile posibile ale razelor de lumină care trec prin- 
tr-un eveniment dat. 

condiția „fără limită“: Ideea că universul este finit dar nu 
are limită (în timpul imaginar). 

conservarea energiei: Legea științei care afirmă că energia 
(sau masa sa echivalentă) nu poate fi creată sau dis- 
trusă. 

constanta cosmologică: Un aparat matematic utilizat de 
Einstein pentru a da spațiu-timpului o tendinţă intrin- 
secă de expansiune. 

coordonate: Numere care specifică poziția unui punct în 
spaţiu și timp. 

cosmologie: Studiul universului ca un întreg. 

cuantă: Unitate indivizibilă în care undele pot fi emise 
sau absorbite. 

cîmp: Ceva care există peste tot în spațiu și timp, în opozi- 
ție cu o particulă care există numai într-un punct la 
un moment dat. 

cîmp magnetic: Cîmpul răspunzător pentru forțele mag- 
netice încorporat acum, împreună cu cîmpul electric, 
în cîmpul electromagnetic. 

deplasarea spre roșu: Modificarea spre roșu datorită efec- 
tului Doppler, a luminii provenite de la o stea care se 
depărtează de noi. 

dimensiune spațială: Oricare dintre cele trei dimensiuni ale 
spațiu-timpului care se referă la spațiu — adică, ori- 
care în afară de dimensiunea timpului. 

dualism undă/particulă: Concept în mecanica cuantică în 
care nu se face distincţie între unde și particule; parti- 
culele se pot comporta uneori ca unde și undele ca par- 
ticule. 

electron: O particulă cu o sarcină electrică negativă care 
se deplasează pe orbită în jurul nucleului unui atom. 

energia de unificare electroslabă: Energia (în jur de 100 GeV) 
peste care diferența dintre forța electromagnetică și 
interacția slabă dispare. 

energia marii unificări: Energia peste care, se crede, forța 
electromagnetică, interacția slabă și interacția tare nu 
pot fi diferențiate una de alta. 

eveniment: Un punct în spaţiu-timp, specificat de timpul 
și locul său. 

fază: Poziţia din ciclul unei unde la un moment specificat; 
arată dacă unda este la maxim, la minim sau la un 
punct intermediar. 

forta electromagnetică: Forţa care apare între particule cu 
sarcină electrică, a doua ca putere din cele patru forțe 
fundamentale. 

foton: O cuantă de lumină. 

frecvență: Pentru o undă, numărul de cicluri complete pe 
secundă. 

fuziunea nucleară: Procesul în care două nuclee se cioc- 
nesc și se unesc formînd un singur nucleu mai greu. 

gaură neagră: O regiune a spaţiu-timpului de unde nimic, 
nici chiar lumina nu poate ieși, deoarece gravitația este 
prea puternică. 

gaură neagră primordială: O gaură neagră creată în uni- 
versul foarte timpuriu. 

geodezică: Drumul cel mai scurt (sau cel mai lung) între 
două puncte. 

greutate: Forţa exercitată asupra unui corp de cîmpul 
gravitațional. Ea este proporțională cu masa sa, dar 
nu este aceeași cu aceasta. 

interacție slabă: A doua forță, în ordine crescătoare a tăriei, 
dintre cele patru forțe fundamentale, care are o rază 
de acțiune foarte scurtă. Ea afectează toate particulele 
de materie, dar nu afectează particulele purtătoare de 
forță. 

interactie tare: Cea mai puternică forță dintre cele patru 
forțe fundamentale, care are raza de acțiune cea mai 
scurtă dintre toate. Ea menţine quarcii împreună în pro- 
toni și neutroni și menţine protonii și neutronii îm- 
preună formînd atomi. 

limita Chandrasekhar: Masa maximă posibilă a unei stele 
reci stabile, peste care aceasta trebuie să sufere un 
colaps formînd o gaură neagră. 

lungime de undă: Pentru o undă, distanţa dintre două 
minime adiacente sau două maxime adiacente. 

marea teorie unificată (MTU): O teorie care unifică forța 
electromagnetică, interacţia slabă și interacţia tare. 

masă: Cantitatea de materie a unui corp; inerția sa sau 
rezistența împotriva accelerării. 

mecanica cuantică: Teoria dezvoltată pe baza principiului 
cuantic al lui Planck și principiului de incertitudine al 
lui Heisenberg. (Capitolul 4.) 

neutrin: O particulă elementară de materie, extrem de 
ușoară (posibil fără masă), care este afectată numai de 
interacţia slabă sau de gravitație. 

neutron: O particulă neîncărcată, foarte asemănătoare 
protonului, care reprezintă aproape jumătate din par- 
ticulele din nucleul celor mai mulţi atomi. 

nucleu: Partea centrală a unui atom, care constă numai 
din protoni și neutroni, menținuți împreună de inter- 
acția tare. 

orizontul evenimentului: Limita unei găuri negre. 

particulă elementară: O particulă care, se crede, nu mai 
poate fi subdivizată. 

particulă virtuală: În mecanica cuantică, o particulă care 
nu poate fi niciodată detectată direct, dar a cărei exis- 
tenţă are efecte măsurabile. 

pitică albă: O stea rece stabilă, susținută de repulsia dintre 
electroni datorată principiului de excluziune. 

pozitron: Antiparticula (încărcată pozitiv) a electronului. 

principiul antropic: Vedem universul așa cum este deoarece, 
dacă ar fi diferit, noi nu am exista să-l observăm. 

principiul cuantic al lui Planck: Ideea că lumina (sau orice 
alte unde clasice) poate fi emisă sau absorbită numai 
în cuante discrete, a căror energie este proporțională 
cu frecvenţa lor. 

principiul de excluziune: Două particule identice de spin 
1/2 nu pot avea ambele (în limitele stabilite de prin- 
cipiul de incertitudine) aceeași poziție și aceeași viteză. 

principiul de incertitudine: Nu se poate cunoaște niciodată 
exact atît poziția cât și viteza unei particule; cu cât se 
cunoaște una dintre ele mai precis, cu atît mai puțin 
precis se poate cunoaște cealaltă. 

proporțional: „X este proporțional cu Y“ înseamnă că 
atunci cînd Y se înmulțește cu un număr, X se mărește 
de același număr de ori. „X este invers proporțional 
cu Y“ înseamnă că dacă Y se înmulțește cu un număr, 
X se micșorează de același număr de ori. 

protoni: Particule încărcate pozitiv care formează aproxi- 
mativ jumătate din particulele din nucleul celor mai 
mulți atomi. 

quarc: O particulă elementară (încărcată) care simte inter- 
acţia tare. Protonii și neutronii sînt fiecare formați din 
trei quarci. 

radar: Un sistem care utilizează impulsuri de unde radio 
pentru a detecta poziția obiectelor măsurînd timpul 
necesar unui impuls să ajungă la obiect și să fie reflectat 
înapoi. 

radiația de fond de microunde: Radiația provenită de la 
strălucirea universului timpuriu fierbinte, acum de- 
plasată mult spre roșu, încît nu mai apare ca lumină, 
ci sub formă de microunde (unde radio cu o lungime 
de undă de cîțiva centimetri). 

radioactivitate: Dezintegrarea spontană a unui tip de nucleu 
atomic în altul. 

raze gamma: Unde electromagnetice cu lungime de undă 
foarte scurtă, produse în dezintegrarea radioactivă 
sau prin ciocnirea particulelor elementare. 

relativitatea generalizată: Teoria lui Einstein bazată pe ideea 
că legile științei trebuie să fie aceleași pentru toți obser- 
vatorii, indiferent cum se deplasează ei. Ea explică forța 
de gravitație în funcție de curbura spațiu-timpului 
cvadri-dimensional. 

relativitatea specială: Teoria lui Einstein bazată pe ideea că 
legile științei trebuie să fie aceleași pentru toți obser- 
vatorii care se mișcă liber, indiferent de viteza lor. 

sarcină electrică: O proprietate a particulei prin care ea 
poate să respingă (sau să atragă) alte particule care au 
sarcină de același semn (sau de semn opus). 

secundă-lumină (an-lumină): Distanţa parcursă de lumină 
într-o secundă (an). 

singularitate: Un punct în spaţiu-timp la care curbura 
spațiu-timpului devine infinită. 

singularitate nudă: O singularitate a spațiu-timpului care 
nu este înconjurată de o gaură neagră. 

spațiu-timp: Spaţiu-cvadri-dimensional ale căror puncte 
sînt evenimente. 

spectru: Descompunerea, să spunem, a unei unde elec- 
tromagnetice în componentele sale de frecvenţă. 

spin: O proprietate internă a particulelor elementare, 
legată de, dar nu identică cu conceptul obișnuit de 
rotaţie în jurul unei axe. 

stare staționară: O stare care nu se schimbă cu timpul: o 
sferă care se rotește cu viteză constantă este staționară 
deoarece ea arată identic în orice moment, chiar dacă 
nu este statică. 

stea neutronică: O stea rece, susținută de respingerea între 
neutroni datorată principiului de excluziune. 

teorema singularităților: O teoremă care arată că o singu- 
laritate trebuie să existe în anumite condiții — în spe- 
cial, că universul trebuie să înceapă cu o singularitate. 

timp imaginar: Timpul măsurat utilizînd numere imagi- 
nare. 

zero absolut: Temperatura cea mai joasă posibilă, la care 
o substanță nu conţine energie termică. 

